
„LAICIZAREA"  INSTITUŢIUNILOR  NOASTRE  CON- 
STITUŢIONALE  BISERICEŞTI. 

I. 

Se  împlineşte  acum  anul,  de  când  dl  Dr.  Gh.  Ciuhandu  a 
publicat  în  Nr.  3  al  «Revistei  Teologice »  din  Sibiiu  dela  1  Fe¬ 
bruarie  1911  un  articol  întitulat:  «Cerem  sfinţirea  vieţii  constitu¬ 
ţionale  bisericeşti ».  în  acel  articol  se  atrage  atenţiunea  la  o 
scădere  ce  se  arată  în  vieaţa  noastră  constituţională  bisericească 
şi  stă  în  aceea  că  «concepţia  bisericească  despre  vieaţa  consti¬ 
tuţională  devine  din  ce  în  ce  mai  laxă,  iar  spiritul  pozitiv  bise¬ 
ricesc  este  ameninţat  a  se  perde  dintre  complexul  formelor  con¬ 
stituţionale».  Aceasta  se  explică  aşa,  că  mulţi  dintre  cei  chemaţi 
la  conducerea  afacerilor  bisericeşti  sunt  preocupaţi  de  «un  na¬ 
ţionalism  românesc  rău  înţeles,  lipsit  de  baza  sănătoasă,  care  este 
credinţa  religioasă».  Urmarea  dela  aceasta  este  devalvarea  bise- 
ricei  ca  instituţiune  divină  şi  laicizarea  instituţiunilor  ei,  aşa  că 
în  fond  cei  stăpâniţi  de  concepte  false  şi  sceptice  nu  dau  semne 
nici  de  adevăratul  naţionalism  nici  de  o  credinţă  sfinţitoare  ce 
s’ar  cere  dela  ei  ca  fii  ai  bisericei. 

D-nul  Dr.  Gh.  Ciuhandu  pornind  dela  epoca  mitropolitului 
Şaguna,  care  toate  sinoadele  le  începea  cu  rugăciuni  şi  împărtă¬ 
şirea  cu  sf.  cuminecătură,  semnalează  încetarea  acestui  frumos 
uz  bisericesc  ca  o  abatere  dela  praxa  veche  a  bisericei,  prin  ce 
instituţiunea  sinodalitâţii  se  laicizează  şi  credinţa  fiilor  bisericei 
în  chemarea  spirituală  a  ei  se  slăbeşte.  îndeamnă  în  fine  d-nul 
Dr.  Gh.  Ciuhandu  cu  tot  dinadinsul  ca  prin  toate  mijloacele  po¬ 
sibile  să  înpregnăm  adunărilor  noastre  bisericeşti  caracterul  sfânt 

şi  dumnezeesc  al  bisericei  şi. să  tindem  a  trezi  şi  nutri  conştiin¬ 
ţele  religioase  şi  atunci  se  vor  arătă  şi  efectele  bune,  căci  atunci 
vor  încetă  în  adunările  bisericeşti  hărţuielile  pătimaşe  personale. 

«Cerem  aşadară,  zice  dl  Dr.  Gh.  Ciuhandu,  învierea  tradi¬ 
ţiei  şaguniene  de  a  dă  formelor  şi  lucrărilor  de  vieaţa  constitu¬ 
ţională  cuvenita  înfăţişare  mai  bisericească  şi  cât  mai  pronunţată. 
Aceasta  o  cere  interesul  de  existenţă  al  bisericei:  s'o  ferim  din 
vreme  de  curentul  Iaicizător,  ca  să  rămână  şi  mai  departe  sfântă 
şi  neprihănită  mireasă  a  lui  Christos  şi  ocrotitoarea  neînfrântă  a 
vieţei  neamului  nostru  obidat». 

împărtăşesc  întru  toate  vederile  şi  ideile  dlui  Dr.  Gh.  Ciu¬ 
handu,  cari  izvoresc  dintr’un  simţ  bisericesc;  şi  dupăce  Domnia 
Sa  îmi  face  onoarea  a  apelă  şi  la  mine  să  incurg  şi  contribui  şi 
eu  cu  cunoştinţele  mele  la  lămurirea  acestei  chestiuni,  nu  preget 
a  face  aceasta  după  modestele  mele  puteri. 

După  vederile  mele  laicizarea  instituţiunilor  noastre  biseri¬ 
ceşti  se  întâmplă  astăzi  în  măsură  cu  mult  mai  mare  de  cum  o 
semnalează  dl  Dr.  Gh.  Ciuhandu,  prin  urmare  şi  primejdia  ce 
ameninţă  a  împedecâ  biserica  în  împlinirea  chemării  ei  spirituale, 
este  mai  mare  de  cum  o  prevede  dl  Dr.  Gh.  Ciuhandu. 

Să  ne  explicăm  mai  întâi  în  privinţa  inconvenientului  admis 
de  dl  Dr.  Gh.  Ciuhandu.  Este  mai  presus  de  orice  îndoială,  că 
împărtăşirea  membrilor  sinoadelor  şi  congreselor  noastre  biseri¬ 
ceşti  cu  sf.  euharistie  înainte  de  începerea  lucrărilor  sinodale, 
precum  a  practizat  biserica  în  timpurile  clasice  ale  ei  şi  precum 
a  urmat  şi  sinodul  diecezei  ardelene  în  anul  1850,  ar  contribui 
în  mod  însemnat  la  elevaţiunea  spirituală  şi  la  întărirea  credinţei 
şi  a  dragostei  creştineşti  între  membrii  sinodului,  ca  semn  vădit, 
că  Duhul  cel  sfânt  planează  în  sinod.  Şi  dacă  în  sinoade  ar  par¬ 
ticipă  numai  preoţi,  lucrul  acesta  s’ar  puteâ  pretinde  cu  toată  ri¬ 
goarea  şi  în  timpurile  noastre.  Elementului  mirean  însă,  care  în 
sinoadele  noastre  este  în  preponderanţă,  în  împrejurări  ca  cele 
de  astăzi,  când  nivelul  religiozităţii  este  scăzut,  abia  s’ar  puteâ 
impune  observarea  tuturor  uzanţelor  bisericeşti,  afară  dacă  doară 
ne-ar  stă  la  dispoziţiune,  ca  în  Rusia,  organele  din  afară  de  exe¬ 
cutivă.  Dacă  deputatul  mirean  are  creştere  religioasă  ar  face  dela 
sine  datorinţa  sa  şi  fapta  Iui  ar  aveâ  preţ;  dacă  însă  sufletul  Iui 
e  cuprins  de  indiferentism  sau  scepticism  religios,  sila  nu  ar  fi 

de  folos,  fapta  lui  nu  ar  avea  valoare  morală,  din  contră  ar  servi 
numai  spre  compromiterea  bisericei  şi  spre  sminteala  celor  buni. 

Ca  să  putem  pretinde  dela  toţi  membrii  sinodali  şi  congre- 
suali  a  se  conformă  datinilor  din  timpul  clasic  al  bisericei,  ar 
trebui  să  ne  îngrijim  ca  în  corporaţiunile  bisericeşti  să  între 
numai  bărbaţi  religioşi  şi  crescuţi  în  spirit  bisericesc.  Aceasta  să 
ne  fie  ţânta  mai  deaproape! 

Bănuim,  că  de  astfel  şi  alte  asemenea  consideraţiuni  a  fost 
condus  mitropolitul  Şaguna,  când  în  sinoadele  şi  congresele  ce 
s’au  ţinut  sub  el  după  anul  1850  s’a  abătut  dela  praxa  sino¬ 
dului  din  a.  1850  şi  s’a  mulţămit  a  săvârşi  sf.  Jiturgie  pe  lângă 
rugăciunile  invocării  Duhului  sfânt. 

Până  când  dară  va  succede  prin  o  lucrare  stăruitoare  şi 
sistematică  din  partea  bisericei  a  restabili  religiozitatea  în  toate 
clasele  societăţii  noastre  româneşti,  sunt  de  părere  ca  în  interesul 
sfinţeniei  sinoadelor  noastre,  cel  puţin  preoţii  cari  fac  parte  din 
ele,  la  serviciul  divin  celebrat  în  ziua  deschiderei  sinoadelor,  să 
se  împărtăşească  cu  sf.  euharistie,  ca  semn  al  credinţei  şi  dra¬ 
gostei  creştineşti,  ce  trebue  să  existe  între  fii  bisericei,  şi  exem¬ 
plul  preoţilor  va  influinţâ  în  mod  binefăcător  la  întărirea  conşti¬ 
inţelor  religioase  în  ceialalţi  creştini. 

II. 

Trecând  acum  dela  acest  caz  concret,  voiu  dovedi  şi  cu  alte 
cazuri  din  vieaţa  noastră  bisericească,  că  laicizarea  vieţii  noa¬ 
stre  bisericeşti  şi  a  instituţiunilor  ei  constituţionale  se  întâmplă 
astăzi  pe  o  scară  cu  mult  mai  largă. 

Mitropolitul  Şaguna  cu  clerul  său  şi  fruntaşii  mireni  din 
sinul  bisericei  noastre,  prin  constituţiunea  bisericească  din  mitro¬ 
polia  noastră  cuprinsă  în  statutul  organic  şi  îndeosebi  prin  ad¬ 
miterea  în  sinoade,  congrese,  consistorii  etc.  a  elementului  mirean 
în  proporţia  numerică  de  2/a  faţă  de  7s  dintre  preoţime,  a  in¬ 
tenţionat  a  angaja  la  cârma  bisericei  toate  puterile  mai  alese  şi 
mai  valoroase  din  sinul  ei,  ca  prin  aceasta  să  deâ  vieaţă  şi  sprijin 
puternic  instituţiunilor  noastre  bisericeşti  spre  ajungerea  scopu¬ 
rilor  religioase  şi  culturale.  O  biserică  ca  a  noastră  avizată  la 
puterile  proprii  a  avut  lipsă  de  asemenea  constituţiune,  căci  numai 
aşa  este  posibil  ca  fiecare  membru  al  ei  să  participe  la  susţi- 

nerea  şi  întărirea  ei,  cunoscându-şi  fiecare  datorinţele  şi  dreptu¬ 
rile  sale. 

Acest  drept  mare  însă,  trebue  să  recunoaştem,  l-a  ajuns  bi¬ 
serica  noastră  cu  preţul  laicizărei  sale,  pentrucă  laicizare  se  poate 
numi  însaş  prevalenţa  elementului  mirean  în  conducerea  bisericei 
faţă  de  cler.  Să  nu  credem  că  mitropolitul  Şaguna  n’a  fost  con- 
ştiu  de  inconvenientul  acesta;  dară  ţântind  la  un  bine  mai  mare 
pentru  biserica  sa,  a  consimţit  şi  a  lucrat  pentru  această  organi¬ 
zare  a  bisericei,  în  fruntea  căreia  sta.  Anumite  nedumeriri  a  arătat 
dânsul  cu  toate  acestea,  cu  ocaziunea  organizărei  consistoriilor 
faţă  de  tendinţa  de  a  laiciza  şi  consistoriile  pe  întreaga  linie.  El 
a  avut  însă  totodată  mare  încredere  că  statutul  organic  preţuit 
ca  legea  cea  mai  liberală,  bună  şi  folositoare  în  împrejurările  po¬ 
litice  şi  culturale  în  care  trăeşte  poporul  român  din  Ungaria,  va 
fi  pus  în  practică  cu  înţelepciune,  economie  şi  mai  ales  cu  în¬ 
grijirea  şi  precauţiunea  de  lipsă,  ca  instituţiunile  bisericeşti  de 
natură  divină  să  nu  degenereze  la  lucruri  lumeşti  şi  vieaţa  bise¬ 
ricească  să  nu  devalveze  dela  sfinţenia  ei.  In  credinţa  aceasta  s’a 
întărit  el  văzându-se  încunjurat  în  congresul  constituant  din  anul 
1868  de  cei  mai  distinşi  şi  luminaţi  bărbaţi  din  sinul  bisericei 
sale.  Şi  în  adevăr  în  primele  congrese  bisericeşti  au  participat  pe 
lângă  clerul  mai  înalt  cei  mai  de  frunte  şi  experţi  bărbaţi  mireni. 

Eu,  care  am  avut  norocirea  a-mi  începe  cariera  mea  biseri¬ 
cească  deodată  cu  introducerea  statutului  organic  în  mitropolia 
noastră,  eram  entuziasmat  pentru  această  lege  de  organizare  şi 
m’am  silit  în  toate  funcţiunile  bisericeşti  la  cari  am  fost  chemat 
a  mă  conformă  ei  cu  toată  rigoarea.  Cu  toate  acestea  cred  a  nu 
exagera,  dacă  voiu  remarcă  din  vieaţa  noastră  bisericească  unele 
momente  de  laicizare  a  instituţiunilor  noastre  bisericeşti,  care 
dacă  nu  li-se  va  pune  cât  mai  degrabă  stavilă,  în  adevăr  pot  de¬ 
veni  îngrijitoare  şi  păgubitoare  pentru  desvoltarea  în  sfinţenie  a 
bisericei  noastre  în  viitor. 

Astfel  eu  ţin  de  mare  scădere  că  astăzi  în  sinoade  şi  con¬ 
grese  ajung  şi  persoane  fără  nici  o  pregătire  pentru  treburile  bi¬ 
sericeşti.  înţeleg  aci  pe  unii  tineri,  cari  abia  au  terminat  studiile 
universitare  şi  se  cred  a  fi  cei  mai  chemaţi  şi  în  drept  a  regulă 
biserica.  Ei  dupăce  ajung  în  sinod  sau  congres  în  loc  ca  să 
aştepte  a  fi  orientaţi  în  chestiile  bisericeşti,  fără  să  fi  studiat  şi 

fără  să  cunoască  ce  s’a  lucrat  mai  înainte,  se  aruncă  îndată  cu 
foc  în  joc  făcând  propuneri  şi  interpelări,  conduşi  de  o  credinţă 
falsă,  că  tot  ce  s’a  făcut  până  atunci  este  rău,  şi  că  de  acum,  adecă 
dela  intrarea  lor  în  corporaţiunile  bisericeşti  se  începe  prin  ei  o 
eră  nouă  în  biserică.  Faţă  de  astfel  de  închipuiţi,  glasul  îndru¬ 
mător  al  prezidiului,  care  este  arhiereul,  de  multeori  sună  în  pu¬ 
stiu.  De  regulă  astfel  de  indivizi  poartă  un  gol  în  sufletul  lor  în 
ce  priveşte  credinţa  şi  religiozitatea  şi  ceeace-i  mână  pe  ei  îna¬ 
inte  este  numai  ambiţia  falsă  şi  dorul  de  a  figură  şi  a  se  impune. 

Nu  ne-am  împedecâ  nici  de  astădată  de  acest  soiu  de  oameni, 
dacă  în  timpul  din  urmă  nu  ar  fi  sporit  în  aşa  măsură  încât  le-a 
succes  la  actele  cele  mai  însemnate  bisericeşti,  precum  la  alege¬ 
rile  de  episcopi,  să  încurce  iţele.  Biata  preoţime,  care  ar  trebui 
să  aibă  cuvântul  hotărîtor  la  actele  mai  însemnate  bisericeşti,  stă 
buimăcită  în  faţa  fişcalilor  cari  în  biserică  îşi  caută  şi  află  teren 
pentru  satisfacerea  ambiţiei  lor  şi  a  altor  interese.  Ea  a  ajuns, 
durere,  pentru  astfel  de  uzurpători,  în  multe  cazuri,  obiect  de  dis¬ 
preţ.  Este  destul  de  recent  cazul,  când  în  o  eparhie  de  ale  noa¬ 
stre,  după  alegerea  episcopului,  în  cea  dintâi  şedinţă  consistorială 
plenară,  un  asemenea  fişcal  şi-a  permis  neînfruntat  să  prezenteze 
noului  episcop  un  briciu  de  ras,  care  să-l  aplice  la  bărbile  preo¬ 
ţilor.  Vor  fi,  admitem  şi  noi,  şi  între  preoţi  unii  cari  nu-şi  văd  de 
chemarea  lor  şi  au  purtări  necorăspunzătoare  tagmei  lor;  pentru 
aceştia  tot  biserica  a  îngrijit  cum  să  se  îndrepteze  şi  cum  să  se 
pedepsească  fără  a-i  expune  dispreţului  obştesc.  Au  nu  sunt  ace¬ 
stea  semne  de  laicizare  a  instituţiunilor  noastre  bisericeşti,  ce  o 
întâlnim  destul  de  des  până  şi  în  cele  mai  înalte  acte  bisericeşti, 
cum  sunt  alegerile  de  episcopi.  Vom  ilustră  şi  aceasta  cu  fapte 
din  trecutul  nostru  recent  bisericesc. 

III. 

Regularea  instituirii  episcopilor  în  mitropolia  noastră  după 
Statutul  organic  nu  este  cea  mai  norocoasă.  Aceasta  o  a  dovedit 
praxa  deceniilor  din  urmă.  în  Statutul  organic,  de  dragul  analo¬ 
giilor  şi  a  consecvenţelor,  s’au  strecurat  dispoziţiuni,  cari  trec  peste 
gradul  de  desvoltare  culturală  a  poporului  nostru.  Fericitul  mi¬ 
tropolit  Andreiu,  pentru  bunul  păcii  şi  pentruca  să  vadă  odată 
încoronată  opera  sa,  şi-a  călcat  pe  inimă,  a  cedat,  sperând  că 

neajunsurile  legii  vor  fi  acoperite  prin  bunul  simţ  şi  înţelepciunea 
oamenilor  dela  conducerea  bisericei.  Este  cunoscută  gluma  lui 
făcută  în  congresul  din  anul  1868,  ca  după  moarte  său  pună  în 
mormânt  un  băţ,  ca  fiind  lipsă  să  se  scoale  şi  să  lovească  pe 
cei  netrebnici. 

Alegerile  de  episcopi  în  mitropolia  noastră,  o  chestiune  atât 
de  importantă,  a  ajuns  obiect  de  laicizare  şi  teren  de  discordii 
şi  sfâşieri  între  fraţi. 

A  judecă  calităţile  unui  aspirant  Ia  treapta  episcopală,  mai 
competenţi  sunt  episcopii;  de  aceea  unde  într’o  mitropolie  se 
află  un  cor  încheiat  de  arhierei,  precum  este  în  regatul  român  şi 
în  mitropolia  sârbească  din  Ungaria,  lucrul  cel  mai  corect  este 
ca  sinodul  arhiereilor  să  aleagă  pe  episcopi.  în  mitropolia  noa¬ 
stră  română  din  Ungaria,  dacă  nu  este  cu  putinţă  din  cauze  po¬ 
litice  şi  pentru  lipsa  de  mijloace  a  crea  un  cor  episcopesc  mai 
amplu,  precum  s’ar  cuveni  după  numărul  credincioşilor,  ar  fi  mai 
salutar  ca  alegerea  episcopilor  să  se  facă  prin  clerul  eparhial, 
protopresbiteri  şi  un  număr  oarecare  de  preoţi  distinşi,  precum 
s’a  practizat  în  timpurile  de  mai  nainte. 

Prin  alegerea  episcopilor  în  sinoade,  în  care  elementul  mi- 
renesc  este  în  prevalenţă,  fără  îndoială  legea  a  intenţionat  un 
bine  pentru  biserică;  trecutul  mai  recent  al  bisericei  noastre  ne-a 
dovedit  însă  contrarul.  Lupte  aprige  neobicinuite  în  biserică  s’au 
purtat  la  mai  toate  alegerile  de  episcopi.  în  luptele  acestea  de 
regulă  s’au  angajat  mai  cu  seamă  deputaţi  mireni  pentru  unul 
sau  altul  dintre  candidaţii  la  episcopie,  târând  în  tină  când  pe 
unul  când  pe  altul  dintre  candidaţi  şi  defăimându-i  în  fel  şi  chip, 
din  punct  de  vedere  politic  sau  social.  La  aceste  scene  preo- 
ţimea  a  rămas  mai  mult  pasivă,  ca  martori  şi  privitori  îngrijaţi. 

Nu  voiesc  să  revin  asupra  detailurilor  în  discordiile  dela 
unele  alegeri  de  episcopi,  ca  să  nu  mai  împrospătez  disgustul 
oamenilor  de  bine;  dar  nici  nu  este  de  lipsă  a  mai  face  aceasta, 
căci  broşurile  ce  s’au  dat  de  două  părţi  cu  ocaziunea  alegerilor 
de  mitropoliţi  după  moartea  lui  Şaguna,  au  eternizat  în  istoria 
bisericei  noastre  întâmplări  de  tristă  aducere  aminte;  de  asemenea 
sunt  în  proaspătă  memorie  luptele  de  partid,  pervertirile  şi  intri¬ 
gile  la  alegerea  de  episcop  a  lui  Goldiş  şi  a  următorului  său. 
Răul  acesta  a  culminat  mai  presus  ca  oricând  cu  ocaziunea  ocu- 

pârii  din  urmă  a  scaunului  episcopesc  al  Caransebeşului,  cu  care 
ocaziune  prin  amestecul  guvernului  trei  candidaţi  au  fost  jertfiţi 
până  ce  a  ajuns  la  al  patrulea,  care  a  fost  instituit  de  episcop. 

încât  priveşte  persoana  mea,  m’am  ţinut  totdeauna  fericit  să 
nu  ajung  în  vârtejul  nebun  format  de  valurile  patimilor  pornite 
de  oameni  lipsiţi  de  simţul  bisericesc  şi  conduşi  de  un  spirit 
lumean  al  intereselor  din  afară.  Am  rămas  înmărmurit  de  mâh¬ 
nire  la  scenele  triste  în  faţa  publicului  celui  mare  spre  compro¬ 
miterea  bisericei  noastre  şi  îndeosebi  a  constituţiei  prea  liberale. 
Eu  am  fost  şi  sunt  de  părere  că  acei  candidaţi  la  episcopii  sunt 
cei  mai  nevrednici,  cari  cu  tot  preţui  să  îndeasă  la  locul  ce  nu 
le  compete  şi  spre  ajungerea  scopului,  orbeşte,  fără  nici  o  considera- 
ţiune  se  folosesc  de  toate  mijloacele  iertate  şi  neiertate. 

Toate  aceste  sunt  semne  de  o  pornire  spre  laicizarea  lu¬ 
crărilor  celor  mai  importante  şi  mai  sfinte  ale  bisericei. 

N’am  ridicat  glasul  în  contra  lor  atunci  când  scenele  mai 
sus  atinse  se  desfăşurau  înaintea  ochilor  noştri,  pentrucă  în  toiul 
luptei  cei  angajaţi  n’ar  fi  fost  capabili  să  înţeleagă  că  sunt  în 
calea  rătăcirii.  Şi  altcum,  păşirea  mea  s’ar  fi  putut  explică  în  mod 
sinistru,  ca  fiind  interesat  într’o  privinţă  sau  alta.  Acum  însă,  în 
timp  de  pace,  aşa  cred,  se  poate,  ba  este  chiar  de  lipsă  a  se  dis¬ 
cută  în  mod  academic  chestiuni  trecute  în  domeniul  istoric,  pentru 
a  trage  din  ele  unele  învăţături  pentru  viitor. 

IV. 

în  mod  natural  vor  urmă  în  viitor  şi  alte  alegeri  de  episcopi 
în  mitropolia  noastră  şi  ar  fi  lucrul  cel  mai  înfricoşat  şi  păgu¬ 
bitor  pentru  biserică,  ca  să  se  repeţească  aceleaşi  nefaste  scene 
şi  machinaţiuni  nedemne  pentru  o  biserică,  care  are  o  misiune 
atât  de  înaltă  pentru  poporul  român. 

De  aceea  este  neapărat  de  trebuinţă  a  căută,  cum  să  se 
prevină  pe  viitor  acestui  rău,  Premitem  părerea  că,  deşi,  cum  am 
spus  şi  mai  sus,  Statutul  organic  în  ce  priveşte  alegerea  de 
episcop  a  deschis  o  poartă  largă  spre  laicizarea  unui  cardinal 
drept,  totuş  prin  o  practică  înţeleaptă  Ia  aplicarea  legii,  care  să 
aibă  în  vedere  decorul  şi  adevăratele  interese  ale  bisericii,  s’ar 
putea  cu  siguranţă  evită  toate  inconvenientele  mai  sus  atinse. 

Cum  ar  trebui  să  se  întâmple  aceasta  o  învăţăm  din  ideile 
şi  procedura  fericitului  mitropolit  Şaguna,  care  la  toate  s’a  cu¬ 
getat,  cum  cu  cuviinţă  să  se  îndrepteze  şi  săvârşească. 

înainte  de  toate  putem  presupune  cu  toată  siguranţa  că  Şa¬ 
guna,  deşi  a  împărţit  dreptul  instituirei  episcopilor  cu  sinodul 
eparhial,  totuş,  ca  bărbat  bisericesc  adânc  adăpat  cu  ştiinţa  ca¬ 
noanelor,  nicicând  n’a  putut  nici  să-şi  imagineze  că  este  posibilă 
aşezarea  unui  episcop  fără  consimţământul  hotărîtor  al  mitropo¬ 
litului.  Când  în  legătură  cu  restaurarea  mitropoliei  noastre  s’a 
tratat  de  ocuparea  scaunului  episcopiei  nouă  a  Caransebeşului, 
cuvântul  lui  Şaguna  a  fost  hotărîtor,  pentrucă  trecând  el  peste 
unele  consideraţiuni  personale  faţă  de  un  candidat  care  îi  stă 
mai  aproape,  şi-a  pus  la  mijloc  toată  autoritatea  sa,  ca  să  ajungă 
episcop  la  Caransebeş  cel  mai  vrednic  şi  mai  binemeritat  preot 
al  acelui  timp.  Aceasta  nu  însemnează  că  şi-a  obtrus  voinţa  sa, 
dar  s’a  întâmplat  cu  consensul  comun  şi  a  celor  de  aproape  in¬ 
teresaţi.  S’a  întâmplat  aşa,  pentrucă  mitropolitul  Şaguna  a  judecat 
ce  eră  bine,  corect  şi  spre  folosul  bisericei  şi  nu  s’a  legat  de  un 
favorit  al  său  cu  mai  puţine  calităţi  şi  merite. 

După  moartea  episcopului  Ioan  Popazu  (1889),  mitropolitul 
de  atunci  Miron  Romanul,  iară  în  urma  cumpănirii  împrejurărilor, 
a  păşit  cu  toată  energia  a  se  institui  ca  episcop  cel  mai  bătrân, 
venerat  şi  mai  meritat  candidat  în  persoana  vicarului  său  arhie- 
piscopesc  Nicolae  Popea.  El  a  oblit  calea  capacitând  pe  ceialalţi 
aspiranţi  la  episcopie  a  se  retrage,  iară  sus  la  guvern  păşind  cu 
toată  autoritatea  sa  pentru  delăturarea  unor  pedeci,  ce  planau  în 
contra  candidatului  din  punct  de  vedere  politic.  Pentru  acest 
fapt  al  său  mitropolitul  Miron  a  fost  felicitat  şi  aplaudat  de  toţi 
oamenii  de  bine.  O  alegere  de  episcop  mai  frumoasă  şi  mai 
pacinică  ca  cum  s’a  săvârşit  la  Caransebeş  în  anul  1889,  abia  se 
poate  cugetă. 

Dacă  s’ar  fi  urmat  tot  astfel  la  alegerile  de  episcopi,  ce  s’au 
săvârşit  de  atunci  încoace,  am  fi  fost  scutiţi  de  agitaţiile  şi  lup¬ 
tele  de  partide,  ce  s’au  purtat  fără  cumpăt  în  jurul  alegerilor. 

Un  act  corectiv  bine  plănuit  şi  pus  în  practică  de  însuş  mi¬ 
tropolitul  Şaguna  a  fost  şi  acela,  că  îndată  după  introducerea 
Statutului  organic  s’a  normat,  ca  persoanele  cari  voesc  şi  aspi- 
rează  a  se  dedică  pentru  trepte  mai  înalte  bisericeşti,  adecă  cari 

sunt  chemaţi  să  ajungă  dignitari  bisericeşti,  precum  protosinceli, 
arhimandriţi,  episcopi  şi  m.  d.,  să  fie  admişi  şi  suscepuţi  în  tagma 
monahală  numai  prin  votul  sinodului  arhieresc,  adecă  prin  si¬ 
nodul  episcopilor  din  toate  trei  eparhiile.  în  rândul  candidaţilor 
pentru  posturi  cardinale  bisericeşti,  sinodul  arhieresc  admite  numai 
astfel  de  bărbaţi  cari  se  disting  prin  erudiţiune,  prin  o  vieaţă 
superioară  morală  şi  în  toate  privinţele  neexcepţionabilă,  prin 
simţ  bun  bisericesc,  prin  activitate  şi  râvnă  spre  o  vieaţă  mai 
aleasă  şi  înaltă.  Tot  asemenea  s’a  regulat  ca  sinodul  arhieresc  să 
hotărască  şi  promovările  în  treptele  bisericeşti  a  astorfel  de  bărbaţi 
în  fiecare  eparhie  după  trebuinţă,  după  vrednicie  şi  ansenietate. 
Mitropolitul  Şaguna  a  intenţionat  prin  această  normă  ca  toate 
să  se  facă  cu  bună  rânduială,  să  dea  bisericei  bărbaţi  harnici  şi 
destoinici,  din  cari  să  se  aleagă  episcopi,  —  vrând  totodată  să 
împedece  ca  nu  din  uşurătate,  predilecţiune  sau  favorizare  din 
partea  singuraticilor  episcopi  să  se  strecoare  în  clerul  mai  înalt 
şi  indivizi  cari  nu  corespund  unei  chemări  mai  înalte.  Norma 
aceasta  pusă  în  practică  de  mitropolitul  Şaguna  în  sinodul  ar¬ 
hieresc  din  August  1869,  s’a  menţinut  şi  sub  următorul  mitropolit 
Miron  Romanul.  După  moartea  acestuia  episcopii  dela  Arad,  în¬ 
cepând  cu  răposatul  losif  Goldiş,  s’au  abătut  dela  aceasta  normă 
reclamând  pentru  sine  dreptul  nelimitat  al  unui  episcop  de  a 
înainta  în  grade  ierarhice  în  eparhia  sa  după  buna  sa  aflare.  Nu 
voim  nici  pe  departe  să  ne  atingem  de  drepturile  unui  episcop ; 
cu  toate  acestea  putem  constată,  că  un  episcop  tot  aşa  de  bine 
îşi  poate  exerciâ  neîmpedecat  drepturile  sale  privitoare  la  pro¬ 
movarea  în  trepte  ierarhice  mai  înalte  a  oamenilor  săi  şi  pe  calea 
sinodului  arhieresc,  pentrucă  de  bună  seamă  votul  său  va  fi  con¬ 
siderat.  De  ce  dară,  când  este  vorba  a  se  realiză  în  biserică  un 
bine  mai  mare,  cum  l-a  contemplat  mitropolitul  Şaguna,  să  se 
abată  sinodul  arhieresc  dela  praxa  introdusă  de  mitropolitul  Şa¬ 
guna?! 

Pentru  biserică  numai  bine  poate  să  rezulte,  dacă  se  cern 
prin  o  sâtă  mai  deasă  aspiranţii  la  trepte  mai  înalte  bisericeşti, 
ca  să  nu  se  strecoare  în  staul  si  astfel  de  indivizi,  cari  conduşi 
de  interese  egoistice  să  nesocotească  adevăratele  interese  ale  bi¬ 
sericei,  căutând  cu  orice  preţ  să  ajungă  mai  degrabă  la  mult  do¬ 
rita  episcopie;  doară  şi  astăzi  după  aproape  doi  ani  dela  ocu- 

parea  episcopiei  Caransebeşului  se  mai,  svoneşte  în  ziarele  ro¬ 
mâneşti,  că  în  vremea,  când  din  cauza  intrigilor  şi  a  bătrâneţelor 
fostului  episcop  Nicolae  Popea  erau  mai  încurcate  treburile  ace¬ 
stei  eparhii,  s’au  aflat  candidaţi  dornici  de  episcopie,  cari  cu 
preţul  de  a  da  Statutului  organic  o  lovitură,  lucrau  pe  sub  as¬ 
cuns  cu  partizanii  lor  ca  să  fie  denumiţi  de  episeopi  vicari  cum 
iure  succesionis  lângă  bătrânul  episcop  Popea. 

Dacă  s’ar  urmă  însă  după  norma  întrodusă  de  mitropolitul 
Şaguna,  atunci  am  avea  candidaţi  la  episcopie  poate  mai  puţini, 
dară  mai  distinşi,  dacă  astfel  de  persoane  distinse  se  înaintează 
prin  sinodul  arhieresc  după  vrednicia  lor  la  trepte  ierarhice  de 
protosinceli,  arhimandriţi,  ar  trebui  să  fie  sinoadele  diecezane, 
cari  aleg  pe  episeopi,  liniştite  şi  încredinţate,  că  ori  care  dintre 
astfel  de  candidaţi  ar  ajunge  episeopi,  va  fi  vrednic  pentru 
această  treaptă ;  şi  din  acest  punct  de  vedere  şi  dacă  am  pune 
cazul  că  episcopul  n’ar  fi  ales  ci  scos  cu  soaftea  dintre  candi¬ 
daţi,  n’ar  fi  nici  o  nenorocire  pentru  biserică ;  dacă  este  aşa,  pen- 
truce  atâtea  sforţări  la  alegere  de  episeopi?!  De  unde  năzuinţa 
satanică  ca  unul  dintre  candidaţi  să  fie  lovit,  ocărit  şi  descvali- 
ficat  până  a  fi  declarat  de  mort  —  moraliceşte,  cum  s’a  întâm¬ 
plat  chiar  şi  cu  unii,  cari  mai  în  urmă  totuş  au  fost  aleşi  de 
episeopi. 

Aproape  nici  unul  dintre  candidaţii  la  episcopii  care  s’au  ri¬ 
dicat  la  suprafaţă,  cu  ocaziunea  alegerii  din  urmă  de  episcop  la 
Arad  şi  Caransebeş,  n’a  fost  cruţat  în  toiul  patimilor  ce  s’au  ma¬ 
nifestat  din  partea  partizanilor  unuia  sau  altuia  dintre  candidaţi. 

Referindu-ne  la  alegerile  din  urmă  de  episcop  la  Caransebeş, 
ca  unul  care  cunosc  mai  deaproape  sau  mai  departe  pe  candi¬ 
daţii  aleşi  sau  rămaşi  în  minoritate  la  alegere,  mă  cred  în  drept 
a  susţinea,  că  oricare  din  ei  ar  fi  ajuns  în  scaunul  episcopesc, 
n’ar  fi  fost  nici  o  nenorocire  pentru  eparhie,  căci  dacă  ei  s’au 
valorizat  bine  în  posturile  ce  le  ocupă  ca  bărbaţi  erudiţi  şi  pre¬ 
gătiţi  în  mod  eminent  pentru  posturi  mai  înalte  bisericeşti,  pen- 
truce  să  nu  poată  ajunge  ei  şi  la  treapta  arhierească? 

Nenorocire  mare  a  fost  însă  nu  numai  pentru  eparhie,  dar 
pentru  întreaga  biserică  din  mitropolie,  că  s’au  provocat  discordii 
şi  învrăjbiri  pe  tema  candidaţilor,  formându-se  partide  înverşunate. 

Cauza  principală  care  a  produs  asemenea  stări,  mi-se  pare 
a  fi  aceea,  că  factorul  principal  în  biserică,  preoţimea,  este  lipsită 
de  influinţa  ce  ar  trebui  să  aibă  la  alegerea  episcopilor. 

îndată  ce  este  vorba  de  alegerea  unui  episcop,  mirenii  îşi 
aroagă  un  drept  mai  mare  ca  ce  le  compete;  ei  vor  să  dea  tonul 
şi  au  pretenţia  ca  preoţii  să  urmeze  lor,  cari  toate  le  măsură 
după  vederile  şi  interesele  lor  laice.  Se  găsesc  încă,  mulţămită 
Domnului,  şi  între  mireni  bărbaţi  conduşi  de  simţul  bun  creşti¬ 
nesc  şi  bisericesc,  cari  însă  nu  străbat  cu  ideile  lor  mai  sănă¬ 
toase;  de  regulă  învingerea  rămâne  pe  partea  gălăgioşilor  şi  în¬ 
drăzneţilor,  cari  nu  ţin  mult  la  pacea  şi  dragostea  creştinească, 
ce  trebue  să  domnească  în  sinoade,  ca  să  putem  avea  în  noi 
conştiinţa  şi  credinţa  bisericească,  că  Duhul  sfânt  luminează  pe 
cei  adunaţi  în  sinoade. 

După  cele  atinse  aici  pe  scurt,  «cerem  şi  noi,  dimpreună  cu 
dl  Dr.  Ciuhandu,  sfinţirea  vieţii  constituţionale  bisericeşti'  în  toate 
direcţiunile  şi  încă  cât  mai  îngrabă,  ca  răul  să  nu  ia  dimensiuni 
tot  mai  mari  spre  sminteala  şi  stricăciunea  noastră. 

«Caveant  consules  ne  aliquid  detrimenti  respublica  capiat  ■. 

Dr.  II.  Puşcariu. 

ESTE  OMUL  PRODUS  AL  MEDIULUI  FIZIC  ÎNCON¬ 
JURĂTOR? 

(Schijă  apologetică). 

Toate  religiunile,  de  la  cea  mai  de  jos  şi  până  la  cea  mai 
de  sus,  de  la  Animismul  triburilor  sălbatice  din  sudul  Africei  şi 
din  insulele  Australiei  până  la  Creştinismul  naţiunilor  purtătoare 
ale  stindardului  civilizaţiunii  din  Europa  şi  America,  socotesc  pe 
om  ca  o  fiinţă  aristocratică,  deosebită  de  toate  celelalte  vieţui¬ 
toare  ale  pământului,  superioară  lor,  ca  o  fiinţă  care  într’un  fel 
sau  altul  îşi  are  obârşia  în  Dumnezeire,  într’un  chip  cu  totul  di¬ 
ferit  şi  mai  de  cinste  decât  restul  lumii  materiale,  al  lumii  văzute. 
In  situaţiunea  sa  privilegiată  şi  excepţională,  omul  este  socotit 
când  ca  un  Dumnezeu  mai  mic,  ca  un  Dumnezeu  căzut,  când 
ca  un  viitor  Dumnezeu,  sau  părtaş  la  soarta  Dumnezeirii.  Tot 
ce  este  în  jurul  său  este  supus  lui,  sortit  să  slujească  la  înfăp¬ 
tuirea  stăpânirii  lui  depline  peste  tot  ce  se  vede.  Corespunzător 
acestei  înalte  meniri  a  sa  pe  pământ,  omul  este  înzestrat  cu  însu- 

şiri  trupeşti  şi  sufleteşti,  cari  sunt  fără  asemănare  mai  presus  de 
ale  tuturor  celorlalte  vieţuitoare,  căci  dacă  unele  din  ele  fug 
mai  iute,  văd  mai  bine,  au  auzul  sau  mirosul  mai  fin  decât  el, 
el  le  întrece  pe  toate,  se  ridică  nespus  de  mult  peste  nivelul 
sferei  lor  de  vieţuire  în  virtutea  spiritului  său.  Prin  spiritul  său 
cugetător  şi  născocitor,  omul  găseşte  mijlocul  de  a  complectă 
însuşirile  firii  sale,  de  a  săvârşi  lucruri  pe  cari  trupul  nu  le  ar 
putea  săvârşi,  dacă  n’ar  fi  unealtă  supusă  a  spiritului  său.  Astfel, 
mulţămită  spiritului  său,  omul  se  serveşte  de  picioarele  calului, 
ale  cămilei  sau  elefantului  domesticit  sau  dresat,  spre  a  se  luă 
la  întrecere  cu  cele  mai  sprintene  animale,  sau  se  urcă  în  auto¬ 
mobil,  în  tren,  pe  vapor  sau  în  aeroplan  şi  fuge  pe  uscat  mai 
iute  decât  struţul,  merge  pe  apă  cu  siguranţa  peştelui,  sboară  în 
văzduh  cu  uşurătatea  rândunelei.  Vrea  să  vadă  sau  să  audă  mai 
departe  sau  mai  bine  decât  orice  animal?  Binoclul,  telescopul, 
microfonul  îi  ajută  să  vadă  pasărea  la  depărtare  de  zeci  de  chi- 
lometri,  să  observe  inundaţiile  din  Martie  sau  sateliţii  din  inelul 
lui  Saturn,  să  audă  pe  prietenul  său,  iubitor  de  călătorii,  vor- 
bindu-i  din  ţări  îndepărtate.  Mai  mult,  cu  ajutorul  microscopului, 
el  poate  vedea  întreaga  lume  a  microorganismelor,  pe  care  nici 
vulturul  cu  neîntrecuta-i  agerime  de  vedere  n’o  poate  vedea. 

In  virtutea  spiritului  său,  omul  se  ridică  deci  mai  presus  de 
mama  de  obşte  a  tuturor  oamenilor,  de  pământul  pe  care  trăieşte 
şi  din  a  cărui  ţărână  e  făcut  de  Ziditorul  său,  dar  trupul  lui 
atârnă  greu,  îl  târăşte  în  jos,  îl  ţine  legat  de  materia  din  care  e 
plăsmuit.  Stăpânul  pământului  şi  regele  firii  imprimă  pe  deoparte 
pecetea  sa  firii  înconjurătoare,  căci  canalizează  râurile,  seacă  mlaş¬ 
tinile,  nivelează  dealurile  şi  văile,  preface  bărăganele  în  pământ 
arabil  şi  câmpii  înfloritoare  în  pustii,  acopere  dunele  cu  păduri 
şi  desbracă  munţii  de  podoaba  lor  de  verdeaţă  etc.  Pe  de  altă 
parte  este  şi  el  la  rândul  său  supus  influenţei  firii  înconjurătoare, 
acţiunii  mediului  în  care  se  naşte,  creşte  şi  se  desvoaltă,  atât 
din  punct  de  vedere  fizic,  cât  şi  phisic. 

Firea  omului  variază,  însuşirile  lui  trupeşti  şi  sufleteşti 
diferă  după  locul  în  care  s’a  născut  şi  în  care  trăieşte.  Ro¬ 
mânul  este  nestatornic  şi  schimbător,  ca  şi  clima  ţării  sale. 
Italianul  datoreşte  firea  sa  veselă  cerului  totdeauna  senin  al 
patriei  lui.  Franţuzul,  mai  ales  cel  din  ţinuturile  Bordeaux  şi 

Champagne,  e  vesel  pentrucă  stă  bine  economiceşte  şi  se  adapă 
necontenit  din  rodul  viţei.  Locuitorii  de  la  ecuator  au  culoarea 
pielei  închisă  din  cauza  intensităţii  razelor  solare  şi  cu  cât  îna¬ 
intăm  mai  mult  spre  poli  cu  atât  mai  mult  culoarea  pielii  e  albă. 
Totasemeni,  la  ecuator  oamenii  sunt  de  statui ă  mai  înaltă,  iar  în 
spre  poli  din  ce  în  ce  mai  mici,  aşa  că  populaţiunea  hiperboreană 
a  Eschimoşilor  e  pitică.  Chiar  şi  limba  şi  moravurile  diferitelor 
neamuri  de  oameni  sunt  mai  aspre  sau  mai  dulci,  dupăcum  e 
şi  clima,  dupăcum  e  poziţiunea  şi  configuraţiunea  solului  pe  care 
trăieşte  fiecare. 

Aceste  lucruri  le  ştim  şi  observăm  cu  toţii  şi  s’ar  părea  că 
nu  sufer  nici  o  contradicţie  şi  totuş  greşim,  dacă  le  generalizăm, 
pentrucă  observaţiunea  ne  arată  că  lucrurile  nu  se  petrec  întot¬ 
deauna  şi  în  tot  locul  la  fel.  Cerul  Mexicului  este  tot  aşa  de 
senin  ca  al  Italiei  şi  cu  toate  acestea  Mexicanii  sunt  oameni  foarte 
liniştiţi,  serioşi,  aproape  melancolici.  Gronlanda  e  veşnic  acope¬ 
rită  de  zăpadă  şi  gheaţă;  şase  luni  pe  an  e  învălită  în  întunerecul 
nopţii,  pe  care  numai  câte  o  rază  roşcată  a  aurorii  boreale  îl 
mai  întrerupe  din  când  în  când;  locuitorii  trăiesc  îngrămădiţi 
prin  peşteri  şi  locuinţe  foarte  primitive;  mijloacele  lor  de  traiu 
sunt  foarte  reduse;  dacă  n’ar  avea  reni  domestici  şi  vânat 
din  destul,  ar  peri  de  foame;  şi  cu  toate  aceste  împrejurări  de¬ 
favorabile  nu  există  pe  lume  un  alt  popor,  care  să  fie  aşa  de 
vesel,  de  glumeţ  şi  de  vioiu  ca  poporul  gronlandez.  In  Ceilon 
şi  Noua  Guinee  se  găseşte  un  neam  de  oameni  pitici,  cu  toate 
că  atât  una,  cât  şi  alta  din  aceste  ţări  sunt  aproape  de  ecuator, 
iar  în  sudul  Americii  —  în  Patagonia  —  sunt  cei  mai  înalţi 
oameni,  deşi  Patagonia  e  mai  aproape  de  pol  decât  de  ecuator. 
Pe  amândouă  emisferele  găsim  în  regiunea  intertropicală  oameni 
cu  culoarea  pielei  deschisă  şi  în  mijlocul  celei  mai  bogate  şi 
mai  frumoase  naturi  neamuri  canibalice. 

Aceste  exemple,  cari  s’ar  putea  înmulţi  ad  libitum,  sunt  o 
dovadă  nemincinoasă  că  natura  solului  sau  firea  înconjurătoare 
nu  exercită  asupra  neamului  omenesc  o  înrîurire  aşa  hotărîtoare 
cum  se  susţine  de  mulţi  antropologi  şi  naturalişti.  Nici  într’un 
caz  nu  se  poate  pretinde  că  firea  sau  caracterul  unui  popor  se 
poate  explică  prin  felul  şi  poziţiunea  solului  sau  a  naturii  încon¬ 
jurătoare  în  care  trăieşte  şi  se  desvoaltă  acel  popor.  Orice  popor 


este  o  colectivitate  de  indivizi,  un  amestec  de  neamuri  şi  câte¬ 
odată  chiar  de  rase  de  oameni  prea  diferite,  pentruca  să  se  poată 
afirmă  că  firea  înconjurătoare  exercită  în  măsură  egală  şi  asupra 
tuturor  indivizilor  din  cari  el  se  compune  aceeaş  înrîurire. 

Aceasta  înrîurire  se  resimte  mai  mult  asupra  individului.  Ca 
să  ne  putem  da  seama  până  unde  se  întinde  ea  şi  la  individ, 
să  aruncăm  o  privire  asupra  diferitelor  împrejurări  mai  ales  locale, 
în  cari  au  trăit  şi  trăiesc  oamenii  şi  să  vedem  ce  influenţă  au 
exercitat  ele  asupra  omului. 

Inrîurirea  pe  care  solul  şi  firea  înconjurătoare  o  exercită 
asupra  omului  diferă  după  natura  solului,  felul  climei,  abundenţa 
sau  lipsa  apei,  abundenţa  sau  lipsa  hranei  şi  felul  ei  etc.  Astfel : 

Locuitorii  de  pe  ţărmurile  mărilor  şi  ale  lacurilor  mari,  fa¬ 
vorizaţi  de  împrejurarea  că  apa  le  serveşte  ca  un  zid  de  apărare 
împotriva  năvălirilor  altor  oameni  şi  a  animalelor  feroce,  au 
propăşit  în  cea  mai  mare  siguranţă  şi  şi-au  păstrat  mai  curată 
individualitatea  lor  etnică  şi  însuşirile  rassei  căreia  aparţin.  Din 
această  cauză  cele  mai  vechi  aşezăminte  omeneşti  au  fost  în 
apropierea  sau  împrejurul  apelor  mari.  In  apele  lacurilor  de 
Constanţa,  Geneva,  Lobnor,  Ciad  ş.  a.  s’au  găsit  o  mulţime  de 
palafite,  adică  locuinţe  omeneşti  făcute  în  apă  pe  pălimari.  Ve¬ 
chii  Greci,  Fenicienii,  Cartaginezii  şi  Romanii,  apoi  Spaniolii, 
Portugezii,  Olandezii  şi  Englezii  din  evul  mediu  şi  din  zilele 
noastre  datoresc  înflorirea  la  care  au  ajuns  faptului  că  ţările  lor 
se  învecinesc  cu  marea.  Siguranţa  pe  care  o  dă  apa  împotriva 
duşmanilor  din  afară,  face  ca  să  se  nască  siguranţă  şi  îndrăz¬ 
neală  prea  mare,  cum  se  observă  la  mare  parte  din  Englezi  şi 
Americani.  Pe  de  altă  parte  apa  oferă  un  avantagiu  şi  mai 
mare.  Ea  serveşte  ca  cel  mai  uşor,  mai  comod  şi  mai  ieftin 
mijloc  de  legătură  între  oameni.  Un  trunchiu  de  arbore  scobit, 
sau  câteva  scânduri,  puţină  smoală  şi  două  lopeţi  sunt  deajuns 
pentru  omul  primitiv,  spre  a-i  da  putinţă  să  străbată  întinderea 
nemăsurată  a  mării,  pentru  a  încheia  legături  sufleteşti  sau  de 
afaceri  cu  semenii  săi  de  pe  coasta  opusă.  Aceasta  s’a  petrecut 
mai  ales  acolo  unde  se  aflau  în  mare  insule,  cari  se  puteau 
vedea  de  pe  ţărm,  unde  se  putea  zări  cellalt  ţărm,  sau  unde 
pescuitul  atrăgea  până  departe  în  largul  mării.  De  aceea  Feni¬ 
cienii,  Grecii,  Dalmatinii  şi  Norvegienii  au  fost  excelenţi  mari- 

nari,  iar  populaţiunea  de  pe  ţărmul  apusean  al  Africei  n’a  făcut 
nici  un  progres  în  meşteşugul  navigaţiei.  Acolo  unde  sunt  multe 
insule  şi  nu  sunt  prea  departe  de  ţărm,  locuitorii  ţărmurilor  s’au 
mulţumit  de  asemeni  în  multe  cazuri  cu  mijloace  primitive  de 
navigaţie  şi  nu  s’au  încumetat  să  înainteze  departe  în  mare.  Aşa 
au  fost  d.  p.  Celţii  din  insulele  Britanice,  cari  nu  s’au  servit 
decât  de  luntri  de  richită  împletită  şi  unsă  cu  smoală. 

Vecinătatea  apei  a  făcut  pe  multe  popoare  să  se  îndeletni¬ 
cească  cu  negoţul  pe  apă.  Dar  dacă  nu  toate  popoarele  cari  au 
trăit  pe  marginea  apelor  s’au  dedat  negoţului,  apa  a  avut  asupra 
tuturor  o  altă  influenţă,  care  e  comună.  Trebuinţa  de  a-şi  scoate 
hrana  din  pescuit  a  silit  pe  om  să  inventeze  plăşi,  undiţe  şi  alte 
unelte  de  pescuit,  să-şi  facă  luntri,  să  se  deprindă  să  le  conducă 
cu  siguranţă  pe  vreme  rea,  când  marea  e  furioasă,  ca  şi  pe 
vreme  bună,  când  e  liniştită,  să  se  poată  în  unele  cazuri  da  la 
fund  şi  a  stă  mai  mult  timp  în  apă,  să  înnoate  etc.  Toate  ace¬ 
stea  au  contribuit  în  mare  măsură  la  desvoltarea  puterilor  fizice 
ale  omului  şi  l-au  făcut  foarte  sprinten.  Acest  însemnat  avan- 
tagiu  s’a  transformat  din  nenorocire  într’un  mare  desavantagiu, 
căci,  având  aceste  însuşiri  fizice,  locuitorii  ţărmurilor  stâncoase 
şi  improprii  pentru  înflorirea  navigaţiei  s’au  dedat  de  regulă  pi¬ 
rateriei. 

Lupta  omului  împotriva  valurilor  mării  şi  a  furtunii,  cum 
şi  a  înaintării  mării  pe  uscat  —  în  care  caz  ea  nimiciâ  munca 
şi  locuinţa  omului  —  sau  a  retragerii  ei  —  ceeace  avea  de  ur¬ 
mare  formarea  de  mlaştini,  periculoase  sănătăţii  —  a  adus  fo¬ 
loase  nepreţuite.  Multe  popoare  datorează  acestui  fapt  închegarea 
lor  în  viaţa  de  stat.  Văzând  că  lupta  individuală,  izolată  e  fără 
spor,  oamenii  au  trebuit  să  se  apropie  unul  de  altul,  să  formeze 
comunităţi  mai  mari  şi  să  le  organizeze,  spre  a  putea  luptă  mai 
cu  succes.  Astfel  au  luat  început,  după  toată  probabilitatea,  statul 
egiptean  şi  cel  chinez.  Prin  muncă  obştească  şi  stăruitoare  Egip¬ 
tenii  au  făcut  din  ţara  lor  un  dar  al  Nilului,  o  ţară  bogată,  din- 
tr’un  pământ  supus  în  fiecare  an  inundaţiei.  Organizarea  lor  în 
stat  le-a  dat  putinţă  de  a  se  gândi  să  are  pământul  inundat, 
după  retragerea  apelor,  să  facă  canale  de  irigaţie  şi  să  adune  în 
rezervorii  imense  apa,  cu  care  să  ude  semănăturile  ameninţate 
în  timpul  verei  de  arşiţa  soarelui.  Tot  prin  munca  obştească  au 

izbutit  şi  Chinezii  să  sece  mlaştinile  produse  de  numeroasele 
fluvii,  cari  udă  întinsul  lor  imperiu  şi  Asiro-Babilonienii  să  aibă 
cea  mai  fertilă  ţară  din  lume.  Dacă  nevoia  luptei  împotriva  pus¬ 
tiirilor  şi  relelor  pricinuite  de  apă  n’ar  fi  silit  pe  aceste  popoare 
să  se  închege  de  timpuriu  în  state,  ele  ar  fi  trăit  multă  vreme 
sau  poate  totdeauna  fără  organizaţie  de  stat  şi  n’ar  fi  atins  acea 
înaltă  treaptă  de  cultură  la  care  s’au  înălţat  Egiptenii  şi  Asiro- 
Babilonienii.  Conştiinţa  că  tot  ce  are  este  câştigat  prin  muncă 
din  greu,  face  pe  locuitorul  de  pe  ţărmul  mării  şi  din  vecină¬ 
tatea  apelor  mari  să-şi  iubească  tot  ce  e  al  său,  să-şi  iubească 
ţara  şi  pe  connaţionalii  săi,  să  ţină  să  fie  întotdeauna  liber  şi 
să  lupte  cu  curaj  şi  din  convingere  pentru  păstrarea  neatinsă 
a  bunurilor  sale  şi  a  celor  publice. 

Locuitorii  ţinuturilor  muntoase  sunt  supuşi  altor  influenţe. 
Trebuind  să  suie  şi  să  coboare  necontenit,  trupul  lor,  şi  mai 
ales  picioarele,  se  desvoaltă  de  asemeni  mai  mult.  De  desvol- 
tarea  plămânului  este  legată  desvoltarea  pieptului  şi  scurtarea 
mâinilor  în  proporţie  cu  mărirea  pieptului.  Lupta  pe  care  mun¬ 
teanul  —  fie  el  vânător,  păstor  sau  tăietor  de  lemne  din  pădure 
—  trebuie  s’o  ducă  cu  fiarele  sălbatece,  cu  asprimea  climei,  cu 
greutăţile  ce-i  pune  în  cale  terenul  accident  ş.  a.  face  ca  inteli¬ 
genţa  lui  să  fie  vie,  iar  curajul  şi  răbdarea  foarte  mari.  Silit  să 
aibă  locuinţă  bună,  spre  a  fi  ferit  de  intemperii  şi  la  adăpost 
de  fiare  şi  trebuind  să  petreacă  mare  parte  din  timp  în  casă,  el 
îşi  face  locuinţă  nu  numai  solidă,  ci  şi  frumoasă,  clădeşte  adă¬ 
posturi  sigure  pentru  animalele  sale  domestice  şi  se  îndeletni¬ 
ceşte  cu  facerea  a  tot  felul  de  obiecte  şi  instrumente,  care-i  sunt 
necesare,  sau  cari  servesc  chiar  numai  ca  podoabă.  Din  aceste 
cauze  industria  casnică  este  întotdeauna  mai  înfloritoare  în  re¬ 
giunile  muntoase  şi  tot  odată  şi  mai  artistică.  Frumseţea  naturii 
de  munte  cu  munţii  ei  acoperiţi  de  verdeaţă,  sau  golaşi  şi  cu 
creştetul  alb  de  zăpadă,  cu  văile  romantice  şi  părae  cristaline, 
cu  ecoul  tainic,  cu  feeria  cerului  senin  ca  sticla  şi  încrustat  cu 
stele  ca  o  diademă  împărătească  cu  diamante  şi  safire,  cu  cân¬ 
tecul  fermecător  al  paserilor,  etc.  etc.  face  ca  sufletul  locuitorilor 
de  la  munte  să  fie  poetic,  artistic  şi  adânc  religios. 

Greutatea  cu  care  locuitorul  munţilor  îşi  strânge  şi  păs¬ 
trează  avutul  său,  îl  face  să  ţină  cu  mult  drag  la  el  şi  la  peticul 

de  pământ  pe  care  s’a  născut  şi  unde  trăieşte,  să  iubească  pe 
semenii  săi  şi  să  preţuiască  mult  —  ca  şi  locuitorul  de  lângă 
apă  —  libertatea,  şi  să  fie  mai  conservativ  decât  acela  în  toate 
privinţele.  Curajul,  răbdarea  şi  puterea  musculară  pe  deoparte, 
deşteptăciunea  pe  de  alta  îl  fac  de  multe  ori  să  dorească  a-şi 
întinde  stăpânirea  peste  toată  masa  de  pământ  care  se  vede  în 
zare  din  înălţimea  munţilor  şi  să  devină  astfel  cuceritor. 

Să  ne  coborîm  acum  în  pădurile  şi  stepele  câmpoase,  ca 
să  vedem  viaţa  locuitorilor  lor. 

Cu  puţina  ei  lumină,  fără  drumuri,  greu  de  străbătut  din 
pricina  desişului,  pădurea  a  fost  întotdeauna  lăcaşul  fiarelor  săl¬ 
batece,  al  celor  prigoniţi  şi  urgisiţi,  al  tuturor  iezmelor  închipuite 
de  mintea  omenească  şi  descrise  de  basme  şi  superstiţii.  Aci  să- 
lăşluesc  strigoii  şi  moroii,  zorilă  şi  miază-noapte,  în  frunte  cu 
mama  pădurii.  Aci  vechii  Greci  şi  strămoşii  noştri  Romani  cre¬ 
deau  că  trăiesc  satirii  şi  faunii  şi  nimfele  şi  driadele  şi  în  fruntea 
tuturor  fiorosul  Pan.  Pădurea  a  făcut  să  se  nască  în  mintea  lo¬ 
cuitorilor  ei  ideea  de  tot  felul  de  fiinţe  misterioase  şi  fantastice 
şi  a  fost  astfel  mama  şi  dădaca  politeismului.  Puţina  lumină  a 
pădurii  face  ca  ochii  omului  trăitor  în  ea  să  fie  mari  şi  strălu¬ 
citori,  iar  umezeala  ca  trupul  lui  să  se  acopere  de  grăsime.  Abun¬ 
denţa  lemnului  îndeamnă  pe  om  să-şi  facă  locuinţă  şi  unelte  de 
lemn,  pe  care  în  cele  mai  multe  cazuri  îl  crestează  cu  multă 
migăleată,  închipuind  pe  el  animale  şi  arbori.  Variaţiunea  de  colori 
a  frunzelor  şi  florilor  deşteaptă  apoi  gustul  de  pictură,  care,  aso¬ 
ciată  cu  sculptura  lemnului,  contribue  şi  mai  mult  la  îmfrumse- 
ţarea  tuturor  obiectelor  ieşite  din  mâna  locuitorilor  pădurii.  Ni- 
căiri  arta  plastică  şi  pictura  n’a  găsit  la  începutul  ei  un  teren 
mai  priincios  ca  pădurea.  Fetişii  Negrilor  din  pădurile  Africei, 
frumoasele  jucării  făcute  în  Schwarzwald  şi  Bavaria  de  sus,  lin¬ 
gurile,  cofele  si  blidele  executate  de  rudarii  noştri  ne  dau  o  idee 
exactă  de  ceeace  s’a  petrecut  întotdeauna  cu  omul  trăitor  în  pă¬ 
duri.  —  Având  locuinţă  şi  adăpost  sigur,  procurându-şi  cu  uşurinţă 
cele  necesare  traiului,  locuitorii  pădurilor  nu  simt  nevoia  unei 
culturi  mai  înalte,  Ia  care  se  ajunge  prin  lupta  oţelitoare  împotriva 
greutăţilor  ce  întâmpină  pentru  satisfacerea  nevoilor  lor  materiale 
şi  morale.  Din  această  cauză  neamurile  de  oameni  trăitoare  în 
păduri  n’au  atins  nici  odată  un  mai  înalt  grad  de  cultură,  au 

fost  întotdeauna  lipsite  de  voinţă,  mai  nici  odată  cuceritoare,  ci 
aproape  întotdeauna  cucerite  şi  robite  de  altele. 

In  stepe,  sau  la  şes,  viaţa  se  desfăşoară  altfel.  Aci  neamu¬ 
rile  de  oameni  trăiesc  unele  alături  de  altele  în  mare  număr,  fre- 
cându-se  şi  ciocnindu-se  între  ele,  luptându-se  unele  cu  altele, 
spre  a  se  cuceri  sau  distruge.  Viaţa  lor  este  nestabilă.  Ele  se 
mută  din  loc  în  loc,  primejduind  siguranţa  neamurilor  cu  locu¬ 
inţă  şi  aşezăminte  statornice.  Europa  a  avut  să  sufere  timp  de 
aproape  1000  de  ani  de  pe  urma  neamurilor  nomade  din  câm¬ 
piile  Asiei  de  miază-noapte,  pentrucâ  aceste  neamuri  neastâmpă¬ 
rate  au  străbătut  în  emigrările  lor  până  în  colţurile  cele  mai  în¬ 
depărtate  ale  peninsulei  iberice  şi  ale  insulelor  britanice,  distru¬ 
gând  tot  ce  le-a  ieşit  în  cale.  Pentru  a  se  pune  la  adăpost  de 
năvălirile  lor,  Chinezii  au  fost  siliţi  să  facă  pe  o  mare  întindere, 
în  partea  de  miază-noapte  a  imperiului  lor,  un  uriaş  zid. 

Ceeace  face  pe  locuitorii  stepelor  să  n’aibă  locuinţe  stator¬ 
nice  şi  să  vagabondeze  din  loc  în  Ioc  este  în  prima  linie  lipsa 
de  izvoare  de  apă.  Din  cauza  lipsei  de  apă,  popoarele  care  au 
locuit  şi  locuesc  în  stepe  nu  pot  ajunge  Ia  o  civilizaţiune  temei¬ 
nică  şi  durabilă.  Chiar  acolo  unde  s’a  ajuns  la  un  grad  oarecare 
de  civilizaţiune  ca  d.  p.  în  unele  părţi  ale  Arabiei  şi  ale  Siriei, 
civilizaţiunea  la  care  s’a  ajuns  a  decăzut  repede,  când  izvoarele 
de  apă  au  secat  sau  n’au  nau  mai  fost  îndestulitoare  pentru  di¬ 
feritele  trebuinţe  reclamate  de  cultură.  Influenţa  acestui  mediu 
fizic  se  resimte  în  caracterul  popoarelor  nomade.  Fiind  nevoite 
să  peregrineze  dintr’un  loc  într’altul,  ele  sunt  ferite  de  amorţeala 
la  care  sunt  expuse  neamurile  cu  locuinţe  statornice.  La  ele  se 
observă  dimpotrivă  multă  vioiciune,  spirit  de  independenţă  şi  de 
capacitate,  încredere  în  forţele  proprii,  curaj  şi  dispoziţiuni  răs- 
boinice,  cari  de  multe  ori  degenerează  în  hoţie  şi  tâlhărie.  Insăş 
religiunea  lor  este  agresivă  şi  intolerantă  faţă  de  celelalte  reli- 
giuni  şi  caută  a  se  răspândi  şi  impune  cu  deasila.  Un  exemplu 
fizic  pentru  ilustrarea  acestei  afirmaţiuni  ne  oferă  Islamismul. 

Egalitatea  solului  şi  lărgimea  orizontului  fac  ca  privirea  să 
fie  ageră,  mersul  uşor  şi  sigur;  ceeace  se  observă  nu  numai  la 
oameni,  ci  şi  Ia  animale.  Umblatul  mult  în  aer  şi  prin  arşiţa 
soarelui  au  ca  urmare  firească  lipsa  de  grăsime  în  corp,  ceeace 
face  pe  om  să  fie  mult  mai  uşor  şi  mai  sprinten  în  mişcări.  In 

timp  ce  locuitorii  pădurilor  se  servesc  de  arme,  pe  cari  nu  le  lasă 
din  mână,  ca:  bâta  şi  lancea,  locuitorii  stepelor  se  folosesc  de 
arme  de  asvârlit,  cu  cari  să  lovească  pe  adversar  dela  distanţă. 
De  aceea  lăncile  de  aruncat,  arcul,  praştia,  săcurea  uşoară  etc. 
sunt  armele  lor  favorite.  Insuş  felul  morţii  celor  osândiţi  e  ca¬ 
racteristic  la  ei.  Pe  când  la  locuitorii  pădurilor  pedeapsa  cu  moarte 
cea  mai  obicinuită  este  spânzurarea  sau  tragerea  în  ţeapă,  lo¬ 
cuitorii  stepelor  sugrumă  sau  ucid  cu  pietre  pe  osândiţii  lor. 
Lipsa  de  legume  şi  plante  cari  să  poată  servi  la  nutrire  sileşte 
pe  locuitorul  stepelor  să  se  îndeletnicească  pe  o  scară  întinsă  cu 
domesticirea  şi  creşterea  de  animale  atât  pentru  hrană,  cum  d.  p. 
oile,  caprele  şi  bovinele  în  genere,  cât  şi  pentru  transport,  cum 
sunt  cămilele  şi  caii.  Având  la  îndemână  carne  din  destul,  lo¬ 
cuitorii  stepelor  nu  pot  concepe  o  sărbătoare  fără  abuzul  de 
mâncări  de  carne,  în  vreme  ce  locuitorii  pădurilor  dau  preferinţă 
băuturii. 

Pe  când  mai  departe  locuitorii  pădurilor  sunt  în  genere 
oameni  de  inimă,  sentimentali,  locuitorii  stepelor  sunt,  din  cauza 
vederii  lor  agere  şi  a  simţurilor  rafinate  şi  oţelite  de  primejdia 
ce-i  ameninţă  în  ori-ce  clipă,  tipul  omului  intelectual.  Nu  e  ceva 
întâmplător  că  Arabilor  li-se  datoreşte  începutul  Matematicilor  şi 
că  toate  popoarele  culte  se  servesc  azi  de  cifrele  şi  sistemul  lor 
de  numeraţiune.  Singurătatea  şi  lipsa  de  distracţie  a  dat  aripi 
darului  de  a  povesti.  Insăş  muzica  este,  după  legenda  tuturor 
popoarelor,  inventată  de  păstori,  iar  că  poezia  s’a  desvoltat  mai 
bine  în  stepe  şi  în  deşert  decât  oriunde,  e  lucru  îndeobşte  cu¬ 
noscut. 

*  * 

* 

Această  privire  asupra  felului  vieţii  omului  în  deosebite  re¬ 
giuni  şi  împrejurări  ne  arată  că  într’adevăr  omul  este  foarte  mult 
influenţat  de  mediul  fizic  în  care  se  naşte  şi  trăieşte.  Nu  numai 
însuşirile  trupeşti,  ci  şi  cele  sufleteşti  diferă  mult  după  mediul 
înconjurător.  Cu  toate  acestea  sunt  anume  margini  peste  cari 
influenţa  mediului  fizic  înconjurător  n’a  trecut,  nu  poate  trece  şi 
nu  va  trece  niciodată.  Omul  rămâne  în  toate  împrejurările  acelaş. 
Ceeace  el  devine  sub  influenţa  împrejurărilor  este  puţin  diferit 
de  ceeace  el  poate  şi  trebue  să  fie  prin  însăş  firea  sa.  Cele  mai 
avantagioase,  mai  favorabile  împrejurări  cu  putinţă  n’au  făcut  din 

om  o  fiinţă  deosebită  de  semenii  săi,  nu  l-a  transformat  nici  în 
înger,  nici  în  supraom,  cjupăcum  şi  cele  mai  defavorabile  împre¬ 
jurări  posibile  nu  l-au  putut  face  să-şi  piardă  caracterul,  însuşi¬ 
rile  sale  distinctive  de  om  şi  să  se  coboare  în  rândul  animalelor, 
să  se  asemene  cu  ele.  Aceasta  ne  dovedeşte  în  chip  neîndoios 
că  una  din  cele  patru  afirmaţmni  de  bază1  ale  Darvinismului 
materialistic  afirmaţiunea,  că  omul  este,  dimpreună  cu  toate  fiin¬ 
ţele  pământeşti,  produsul  mediului  în  care  se  naşte  şi  trăieşte  — 
este  neadevărată  sau  cel  puţin  peste  măsură  de  exagerată  şi  că 
rămâne  în  întregime  în  picioare  şi  necontestat  adevărul  exprimat 
de  toate  religiunile  şi  îndeosebi  de  cea  creştină,  că  omul  este 
făptura  lui  Dumnezeu  cea  mai  aleasă,  reprezentantul  său  pe  pământ. 

I.  MikălcescUy 

profesor  la  facultatea  de  teologie  din  Bucureşti. 


O  FAMILIE  DE  PREOŢI  ÎN  RĂŞINAR. 

1740  —1879. 

Pela  începutul  seci.  XVIII,  se  aşază  în  Răşinar  un  Român 
venit  din  ţara  Bârsii,  şi  luând  în  căsătorie  pe  o  răşinăreancă  în¬ 
temeiază  o  familie,  din  care  îşi  trag  originea  mai  mulţi  preoţi  cu 
merite  pentru  biserica  şi  neamul  nostru.  Această  încuscrire  s’a 
făcut  probabil  în  urma  legăturii  şi  cunoştinţii  ce  aveau  ai  noştri 
cu  cei  din  ţara  Bârsii,  şi  cu  alţi  oieri  din  timpul  când  împreună 
treceau  cu  oile  munţii,  până  departe  la  mare. 

Din  această  fruntaşă  familie,  numită  Bârsan,  îşi  trag  obârşia 
6  preoţi,  5  ortodocşi  şi  unul  unit,  toţi  în  Răşinari  de  pela  anul 
1740 — 1879,  aproape  150  de  ani.  Aceştia  sunt  următorii :  1.  Pro¬ 
topopul  Coman  Bârsan,  sfinţit  în  România,  preot  dela  a.  1 740 — 
1797;  2.  Protopopul  Savva  Popovici,  la  început  diacon,  iar  ca 
preot  dela  1768 — 1808,  sfinţit  de  asemenea  în  România;  3.  Sava 
Popovici  cel  tinăr,  preot  dela  a.  1791 — 1816;  4.  Daniil  Popovici 
1817—1867;  5.  Sava  Popovici  Barcian  n.  1814  f  1879;  6.  Mihaiu 
Bârsan  1810 — 1823,  acesta  din  urmă  unit.  Notez  că  aceşti  preoţi 
au  purtat  diferite  nume. 

1  Că  lupta  pentru  existentă,  mediul  înconjurător,  selecţiunea  naturală  şi  heredi- 
tatea  suni  cei  patru  factori  cari  explică  pe  deplin  desvoltarea  vieţii  tuturor  fiinţelor. 

Mai  întâiu  Bârsan,  apoi  Bârsanovici,  Popovici,  Savavici  şi 
cel  urmă  Barcianu.  Unii  din  aceşti  preoţi  au  cercetat  şi  şcoli  mai 
înalte,  cunoscând  mai  multe  limbi,  mai  ales  prot.  Sava  Popovici 
cel  din  anii  1768—1808  şi  Sava  Popovici  Barcianu,  cel  din  urmă 
preot  din  această  familie,  îndeletnicindu-se  cu  scrisul,  cel  dintâiu 
a  copiat  o  sumedenie  de  cărţi,  cel  de  al  doilea  a  fost  un  «sâr- 
guincios  autor  didactic  .  O  însuşire  aleasă  a  acestei  familii  de 
preoţi  a  fost  iubirea  de  învăţătură,  pe  care  şi-o  mulţumiau  fie 
prin  cercetarea  şcolilor  mai  înalte,  fie  pe  cale  privată.  Frumoasa 
bibliotecă  a  acestei  familii  —  astăzi  Barcianu  —  este  o  mărturie 
vie,  că  aceşti  preoţi  şi  mai  ales  cei  doi  amintiţi  mai  sus,  s’au 
ridicat  preste  «înţelepciunea  molitvelnicului».  Dorul  de  învăţătură 
s’a  moştenit  dela  tată  la  fiu,  această  moştenire  şi  totodată  recu¬ 
noştinţă  fiască  o  putem  ceti  exprimată  în  epitaful  de  pe  piatra 
mormântului  unuia  din  susamintiţii  preoţi:  «Aici  odihneşte  în 
Domnul  păr.  DaniiI  Popovici  de  fii  neuitat  pentru  învăţătura  şi 
bunacreştere  ce  da  lor». 

In  cele  următoare  vom  dovedi  întru  cât  unii  din  aceşti  preoţi 
sunt  vrednici  mai  mult  de  pomenire  şi  prin  ce. 

Ne  vom  ocupă  mai  mult  cu  prot.  Sava  Popovici  cel  din 
anii  1768—1808,  şi  popa  Sava  Popovici  Barcianu  f  1879.  Din 
vieaţa  celorlalţi,  a  prot.  Coman  Bârsan,  DaniiI  Popovici  şi  Sava 
Popovici  cel  tinăr,  nu  prea  ştim  multe,  doar  atât  că  prot.  Coman 
Bârsan,  cel  dintâiu  din  această  familie  de  preoţi,  locuia  împreună 
cu  episcopii  Nichitici  şi  Adamovici  în  «smerita  căsuţă  ţărănească» 
—  reşedinţa  numiţilor  episcopi. 

Prot.  Sava  Popovici,  preot  dela  anul  1768 — 1797,  numit  şi 
Bârsanovici,  în  acest  an  abzice  din  cauza  bătrâneţelor,  şi  moare 
la  anul  1805.  A  fost  preot  în  Răşinari,  prot.  al  Sibiiului  şi  asesor 
episcopesc.  Ca  sfetnic  şi  având  cunoştinţă  deaproape  cu  episcopii 
sârbi,  adeseori  îi  însoţea  în  vizitaţiunile  canonice  şi  în  călătoriile 
lor  la  Carloviţ  şi  Timişoara.  A  copiat  o  sumedenie  de  cărţi  bi¬ 
sericeşti.  Nu  sunt  lucrări  originale  ci  numai  decopieri  —  afară 
de  o  vorbire  ce  a  ţinut-o  în  Sibiiu  Ia  anul  1789,  pe  care  o  vom 
transcrie  în  întregime. 

1 .  încă  ca  diacon  pe  la  anul  1 764  copiază  o  carte  de  învă¬ 
ţătură,  după  cartea  unui  episcop  sârb. 

2.  Minunile  Născătoarei  de  Dumnezeu  şi  pururea  Fecioarei 
Măriei,  scoase  de  pe  grecie  din  isvodul  sîetagorii.  Anul  copierii  1781. 

3.  începătura  învăţăturilor  bunului  credinciosului  Io  Neagoe 
Voevod  Ţării  Ungro-  Via  fiii.  Anul  1781. 

4.  Cu  vrerea  lui  Dumnezeu  începui  a  scrie  vieaţa  şi  povestea 
şi  lucrul  marelui  împărat  Alexandru  dela  Machedonia  din  Filipul 
Ietape,  cum  luă  lumea  toată  şi  câte  răsboaie  făcu  246  pag.  a. 
1783. 

5.  Geografia  ce  s’a  tălmăcit  pe  limba  românească  de  pe  cea 
mosciciască,  ce  s’a  tipărit  în  sfântul  Petersburg,  întru  împărăteasca 
academie  a  învăţăturilor,  la  anii  dela  Chr.  1757.  S’a  copiat  la  a. 
1785. 

6.  împărăţia  lui  Machedon ;  Ist.  sft.  leronim  dascălul  bis. 
pentru  Iuda  vânzătorul  Domnului;  Ist.  din  letopiseţ;  Căzanie  la 
morţi;  Ertăciuni.  207  pag.  a.  1786. 

7.  împărăţia  lui  leodosie  Grecul....  Mihail  Paleologal.  Ma¬ 
nuscris  voluminos  a.  1789.  Notiţe:  «Precum  doreşte  cerbul  de 
izvoarele  apelor  aşa  am  dorit  şi  eu  să  ajung  la  sfârşitul  acestei 
cărţi.»  1789.  Eu  Sava  Popovici  ot  Răşinari. 

8.  Cazanii;  Istoria  Românilor  şi  ţara  Ardealului.  S’au  scris 
această  istorie  a  Românilor  din  ţara  Ardealului  din  nemţeşte  ro¬ 
mâneşte  la  a.  1792  prin  Sava  Popovici  cel  bătrân  ot  Răşinari. 
Tot  în  acest  manuscris:  Învăţătura  pentru  pocăinţă;  Ist.  sft.  Ni- 
colae;  învăţătură  tinerilor  şi  de  folos.  Notiţe:  «Am  fost  Ia  bis. 
(nedescifrabil)  cu  preasfinţitul  d-1  Gerasim  Adamovici,  când  s’au 
sfinţit  2  steaguri  dela  regimentul  lui  Oros.  Şi  am  spus  cu  învă¬ 
ţătura  aceasta  la  cătane  în  târgul  cel  mare,  fiind  generariu  Co¬ 
mando  şi  guver.  Banfi  G.  şi  alţi  domni»,  a.  1789  Aug.  5.  (Această 
vorbire  o  voitt  transcrie  la  urmă).  Altă  însemnare  tot  în  acest 
manuscris:  «Marţi  la  3  ciasuri  după  amiazăzi  am  sosit  cu  d-1 
episcop  Gerasim  Adamovici  în  Sibiiu  la  cvartir  în  uliţa  Turnului. 
După  aceea  am  mers  la  prânz  la  închinătorul  Konstantin  Pop, 
13  Iulie  1790,  Popa  Savva  Popovici  dela  Răşinari». 

9.  Cartea  legii  la  7  scaune  săsăşti  din  Ardeal,  prin  oste¬ 
neala  prot.  Savva  Popovici  din  Răşinari  1 805  Martie  8,  pag.  200. 

10.  Minunile  Precestii.  Ist.  sftului  leronim  dascălul  bis.  pentru 
Iuda  vânzătorul  Domnului.  486  pag.  a.  1807.  Tot  în  acest  ma¬ 
nuscris:  Apocalipsul,  Psaltirea. 


11.  Minunile  Precestii,  anul  1807. 

1 2.  începutul  învăţăturilor  bunului  credincios  Io  Neagoe  Voevod, 
Descoperirea  sftei  şi  dzeeştii  liturgii,  ce  s’a  descoperit  din  dum- 
nezeeasca  strălucire;  Alte  cuvinte  ale  multora  sfinţi  şi  dascăli; 
Mărgăritarul  lui  Zlatoust.  «S’au  început  a  se  scrie  prin  răposatul 
prot.  Savva  Popovici,  şi  s’au  isprăvit  prin  mine  Vasile  Popovici 
diacon  şi  dascăl  normalicesc  1816». 

Aceste  sunt  manuscrisele  prot.  Savva  Popovici  copiate  între 
anii  1764 — 1808.  Sunt  scrieri  religioase,  bisericeşti  şi  istorice 
unele,  cum  sunt  «Minunile  Precestii»  sunt  în  câte  2  şi  3  exem¬ 
plare,  asemenea  «învăţăturile  lui  Neagoe  Voevod»1.  Sunt  scrise 
cu  litere  cirilice,  pe  hârtie  groasă,  toate  legate.  Aproape  fiecare 
capitol  se  începe  cu  litere  roşii.  Desemnuri  după,  cărţile  bise¬ 
riceşti,  ba  în  cartea  cu  înv.  lui  Neagoe  Voevod  e  şi  chipul  ace¬ 
stuia  în  colori.  Scrisoarea  e  foarte  frumoasă,  unele  manuscripte 
sunt  ca  tipărite. 

Am  înşirat  pomelnicul  acestor  manuscrise,  ca  recunoştinţă 
faţă  de  memoria  acestui  preot  şi  prot.  «erudit»  care  a  copiat  de 
bunăvoie  atâta,  cât  altul  sau  alţii  nici  pe  o  sumă  considerabilă 
nu  ar  fi  făcut,  apoi,  ca  aceste  manuscrise  să  nu  se  piardă,  după 
cum  multe  s’au  pierdut.  Ce  l-a  îndemnat  la  această  muncă  obo¬ 
sitoare?  Lipsa  de  cărţi  româneşti,  şi  preţul  mare  al  acelora.  In 
această  muncă  istovitoare  l-a  călăuzit  dorinţa  de  a  da  credincio¬ 
şilor  cărţi  din  cari  să  cetească.  Aşa  se  explică  faptul,  că  găseşti 
manuscrise  de  ale  preotului  Sava  în  case  unde  nici  nu  gândeşti. 

Sunt  bătrâni  şi  vor  fi  fost,  cari  cunosc  şi  povestesc  cuprinsul 
la  câte  un  manuscris  întreg  —  celor  tineri  munca  părintelui  Sava 
e  o  comoară  bine  pecetluită,  în  lipsa  cunoaşterii  literilor  cirilice. 
Ce  am  putut  din  aceste  manuscrise,  am  adunat. 

* 

Un  alt  preot  vrednicie  pomenire,  care  încă  a  scris  mai  multe 
cărţi  —  urmând  pilda  strămoşului  său  —  este  părintele  Sava  Po¬ 
povici  Barcianu  «paroh  gr.-or.  şi  director  local,  asesor  consistorial 
şi  proprietar  al  crucei  de  aur  cu  coroană  pentru  merite»  n.  1814 
t  la  1879  —  cel  din  urmă  preot  din  familia  preoţească  Bârsan. 
Preotul  Sava  P.  Barcianu  —  tatăl  regretatului  prof.  seminarial 

1  Mai  posed  manuscrise  de  ale  prot.  Savva:  Academia  rom.  familia  Barcianu, 
Dl  lorga,  Weigand  şi  Asociaţia.  Unele  din  aceste  le-am  înşirat. 

Dr.  P.  Barcianu  —  a  fost  un  om  cu  multă  carte  şi  frumoase  cu¬ 
noştinţe,  cunoscător  al  limbii  latine,  germane  şi  italiene,  a  tradus 
şi  compus  însuş  mai  multe  cărţi,  cari  nu  au  rămas  în  manuscris, 
ci  toate  s’au  tipărit.  Prin  anii  1854  şi  mai  târziu  a  fost  şi  pro¬ 
fesor  la  seminarul  Andreian. 

în  anul  1848,  luând  parte  Ia  adunarea  naţională  de  pe  câmpul 
Libertăţii,  —  ca  deputat  din  partea  comunei  împreună  cu  doi  frun¬ 
taşi  —  a  fost  ales  ca  membru  în  deputăţia  ce  avea  să  meargă 
la  împăratul,  precum  şi  în  comitetul  permanent.  Astfel  manife- 
stându-şi  naţionalismul,  mai  târziu  în  urma  unor  intrigi  locale,  în 
a.  1859  guvernul  demandă  delăturarea  par.  Sava  din  postul  de 
director  local,  deoarece  «în  faţa  dânsului  învăţătorii  în  Istorie  şi 
Geografie  nutresc  tendinţe  ultranaţionale».  Intervenind  Şaguna,  care 
cunoştea  atât  de  bine  pe  parohul  său  iubit  —  ordonanţa  s’a  revocat 

Cunoscând  Şaguna  lipsa  manualelor  de  învăţământ  şi  ne¬ 
putând  singur  să  scrie  şi  compună  toate  cele  de  lipsă  şi  în 
această  direcţiune  —  între  alţii  a  încredinţat  şi  pe  parohul  Sava 
Popovici  Barcianu  dela  Răşinari,  ca  să  compună  şi  traducă  dife¬ 
rite  manuale  de  lipsă  în  şcoalele  noastre.  Scrierile  par.  Sava  P. 
Barcianu  sunt  următoarele: 

1.  Adunare  de  istorioare  morale  alese,  traduse  de  un  prietin 
al  literaturii  române,  partea  I.  1846  Sibiiu.  Cuprinde:  Adelaida 
sau  păstoriţa  alpiciască;  Văduva  beteagă  sau  bunătatea  împ.  Iosif; 
Frideric  Oanuci  sau  biruinţa  nevinovăţii.  (Traducere  din  1.  italiană). 

2.  Epistolar ,  sau  carte  de  învăţătură  pentru  deprinderea  în 
corespondinţe  şi  scrisori  atât  private,  cât  şi  politice,  care  vin  mai 
des  în  vieaţa  omenească  înainte.  întocmit  de  Sava  Popovici,  paroh 
neunit  şi  profesor  româno-nemţesc  în  şcoalele  naţionale  din  Ră¬ 
şinari,  a.  1846,  pag.  202.  Cartea  se  împarte  în  3  părţi:  1.  Despre 
întocmirea  scrisorilor  preste  tot.  2.  Despre  întocmirea  epistolelor 
deosebi  răspicată  prin  exemple.  3.  De  stilul  politicesc,  sau  de 
compoziţiile  cele  de  trebi,  care  afară  de  epistole  în  vieaţa  cetă- 
ţeană  ne  vin  a  le  face.  Dedicată  lui  Aron  Budai  secr.  consist. 

t  A 

şi  la  tesaurariat.  In  precuvântare  ne  spune:  o  asemenea  carte  s’a 
tipărit  la  a.  1792  «Scurt  isvod  pentru  lumini  de  obşte  şi  dechilin 
scrisori  de  multe  chipuri  ».  Alta  la  a.  1803  «învăţătură  foarte  fo¬ 
lositoare  pentru  facerea  răvaşelor».  După  aceste  două  şi  alte  ediţii 
germane  a  compus  epistolarul.  Recunoaşte,  că  această  carte  nu 

va  fi  perfectă  «cine  şi  poate  aşteptă  cu  drept  cuvânt  dela  un  preot 
sătesc  şi  încă  neunit,  un  astfel  de  lucru,  vrednic  de  a  se  pertractâ 
de  o  peană  mai  iscusită  ca  a  mea  ».  L-a  îndemnat  la  scrierea  acestei 
cărţi  «lipsa  şi  curatul  cuget  ce-1  am  pentru  înaintarea  culturei  na¬ 
ţionale»  Sibiiu  1847.  A  apărut  şi  a  Il-a  ediţie  în  1863,  mai  redusă. 

3.  Curs  de  aritmetică  a.  1848. 

4.  Abcdariu  românesc  a.  1851. 

5.  Gramatica  română  a.  1852. 

6.  Carte  de  conversaţiune  şi  Vocabular  român  şi  germân  a.  1 853. 

7.  Abcdariu  nemţesc  pentru  şcoalele  române  a.  1857. 

8.  Dicţionar  rom.-germ.  şi  germ.-rom.  de  Sava  Popovici  Bar- 
cianu  par.  gr.-or.  în  Răşinari,  asesor  consist.  Sibiiu  1886  revidat 
şi  completat  de  Dr.  D.  P.  Barcianu.  Încă  trăind  par.  Sava  la  1868 
a  publicat  partea  rom.-germ.,  iar  în  manuscris  avea  întreagă  partea 
germ.-rom.,  cari  revidate  de  Dr.  D.  Barcianu  formează  astăzi  cu¬ 
noscutul  Dicţionar  rom.-germ.  şi  germ.-rom. 

în  aceste  se  cuprinde  munca  literară  a  păr.  Sava  fără  să  mai 
amintesc  interesul  special  ce  l-a  arătat  pentru  câştigarea  unor  bu¬ 
nuri  comunale  şi  apărarea  acelora. 

Pomenirea  voastră  cu  laudă,  a  strămoşului  şi  a  nepotului ! 

De  încheiere  transcriu  cuvântarea  preot.  Sava  Popovici  cel 
dela  anii  1768 — 1808,  ţinută  cu  prilejul  sfinţirii  alor  2  steaguri 
dela  regimentul  Oros,  în  piaţa  cea  mare  la  a.  1789,  5  Aug.  în 
Sibiiu,  pănă  acum  nepublicată.1 

«Mare  şi  tare  trebuincioasă  materia  se  pune,  înaintea  socotelii 
noastre  de  Hristos  iubitoarei  oaste,  pentrucă  astăzi  s’au  sfinţit  semnul 
de  cinste,  adecă  steaguri  ostăşeşti,  şi  se  găteaşte  cunună  de  bi¬ 
ruinţă  vitejilor  ostaşi,  iată  vedem  cuviincioasă  îndemnare  şi  răs¬ 
plătire  pentru  facerea  de  bine,  lângă  care  nouă  ni  se  arată  şi  în¬ 
ţelepciunea  înaintea  vezătorului  împăratului  nostru  losif  al  doilea 
şi  creaşterea  măririi  lui  cu  voia  lui  Dumnezeu,  fiind  îndreptată  stâ- 
pânitorului  împăratului  nostru  cu  lucrarea  spre  norocirea  armelor 
lui,  au  cinstit  acest  fel  de  semn,  adecă  steagurile:  ca  şi  mai  de 
demult  când  cu  mărirea  făcută  pe  viteajii  săi,  iau  întărit,  aşa  şi 
acuma  nouă  urmarea  norocitelor  sale  oşti  împodobeaşte  şi  pe  cei- 


De  faţă  a  fost  şi  episcopul  O.  Adamovici. 

lalţi  deşteptându-i  cătră  urmarea  aceasta  să-i  îndemneaze  şi  cu  acest 
fel  de  semn,  adecă  steaguri,  au  lărgit  stăpânirea  sa  a  tuturor  ve¬ 
cinilor  vrăjmaşi,  cu  acest  semn  să  se  arete  groaznic. 

Pentru  aceea  oastea  ieste  sprijinirea  patriei,  îngrădirea  stăpâ¬ 
nirii  şi  a  credinţii,  aşişderea  şi  apărarea  nu  numai  a  averii,  dară 
şi  a  vieţii  noastre;  cui  dară  avem  a  mulţămî  pentru  atâta  facere 
de  bine,  că  muncitorii  pământului,  adecă  plugarii  ară  pământ  cu 
odihnă  şi  fără  nici  o  frică  ?  Asemenea  şi  corabia  întorcându-se  la 
ţărmurile  ei,  se  odihneşte  cu  pace,  şi  tot  norodul  în  sfintele  bi¬ 
serici  fără  nici  o  sfială  laudă  şi  slăvesc  pre  Dumnezeu,  cu  ade¬ 
vărat  oştenilor  suntem  datori,  pentru  aceasta  a  mulţămî  care  de 
năvală  şi  chinurile  neprietinilor  cu  trupurile  lor  pe  toţi  ne  apără 
şi  cu  multă  trudă  a  lor  ne  câştigă  nouă  pace  cu  perderea  vieţii 
lor,  ne  agonisesc  nouă  vieaţă.  O  mare  dragoste  şi  credinţă  arată 
ei  spre  patria  sa,  pentrucă  omul  nimica  mai  scump  şi  mai  drag 
decât  vieaţa  sa,  în  lumea  aceasta  nu  are.  Şi  ostaşii  acea  nepre¬ 
ţuită  vlagă  şi  vieaţă  scumpă  pentru  ţară  şi  pentru  binele  tuturor 
a  o  pune,  şi  a  o  perde  nu  se  feresc. 

Legătura  dară,  ne  îndatoreşte  a  mulţămî  lor,  deci  de  Hristos 
iubitoare  oaste,  fiindcă  vreamia  a  sosit,  ca  să  vă  cinstim  şi  să  vă 
blagoslovim  în  darul  lui  Dumnezeu,  să  fiţi  norociţi,  vă  şi  poftim 
ca  de  acum  înainte  unde  aveţi  în  câmp  a  arătă  lucrarea  şi  de¬ 
stoinicia  voastră  c(e)a  vitejească  înaintea  patriei  voastre,  îndem- 
naţi-vă  prin  lucrurile  voastre  ca  să  fiţi  statornici  şi  groaznici  îna¬ 
intea  j  vrăjmaşilor,  bucuraţi-vă  de  cele  trecute  şi  vă  îmbărbătaţi 
cătră  cele  viitoare,  faceţi  slujba  voastră  cea  împărătească  cu  cre¬ 
dinţă  şi  cu  dragoste  nebiruită,  apăraţi  marginile  patriei  voastre  de 
năvalurile  vrăjmaşilor  ca  să  fiţi  vestiţi  în  toată  lumea  ca  viteazul 
Heroias  şi  vă  arătaţi  că  ţara  noastră  creşte  şi  este  în  veaci  nebi¬ 
ruită.  Pentru  care  şi  noi  spre  bună  urmarea  acestora  şi  fericirea 
puternicului  împăratului  nostru  aseaminea  şi  blagoslovenia  stea¬ 
gurilor  acestora,  rămânem  datori  totdeauna  a  rugă  pe  milostivul 
Dumnezeu,  Amin».  Emiîian  Ci  or  an, 

preot. 

PRINCIPIILE  FUNDAMENTALE  ALE  CIVILIZAŢIEI.1 

—  După  Petrow. — 

«Căutaţi  mai  întâi  împărăţia  lui  Dum¬ 
nezeu  şi  dreptatea  lui  şi  toate  celelalte  se  vor 
adăugă  vouă.  (Mateiu,  Vi  33). 

Civilizaţia  europeană  modernă,  după  caracterul  ei,  e  recu¬ 
noscută  oficial  ca  creştină.  învăţătura  lip  Isus  Hristos  e  anunţată 
ca  cel  mai  înalt  adevăr  moral,  ca  legea  fundamentală  a  desvol- 
tării  spirituale  a  omului.  Religiei  Evangheliei  i  se  atribue  o  im¬ 
portanţă  de  căpetenie  pentru  vieaţa  personală,  familiară  şi  socială. 
Cu  un  cuvânt,  partea  exterioară  sub  care  ni  se  prezintă  starea 
actuală,  ne  face  să  admitem  că  suntem  stăpâniţi  de  poruncile 
evanghelice,  bine  cunoscute  şi  viu  simţite,  ale  iubirii  şi  adevărului, 
că  în  activitatea  noastră  ne  conducem  mai  ales  de  motive  reli- 
gioase-morale ;  însă,  realitatea  nu  corespunde  deloc  acestei  aşteptări. 
O  atitudine  rece,  indiferentă,  uneori  chiar  dispreţuitoare  faţă  de 
tot  ce  ne  aduce  aminte  de  religiune,  e  o  apariţie  obişnuită  şi 
foarte  răspândită  în  societatea  modernă.  Poziţia  şi  deslegarea 
unor  chestiuni  de  importanţă  mai  înaltă,  chestiunile  moralei,  tră¬ 
dează  adesea  o  idee  foarte  neprecisă  şi  foarte  greşită  cu  privire  la 
Ia  adevărurile  cele  mai  elementare  ale  concepţiei  creştine  despre  lume. 
Poruncile  fundamentale  ale  Evangheliei  sunt  întoarse  şi  interpretate 
foarte  greşit.  Stimulentele  cele  mai  înalte  ale  moralei  creştine  sunt 
respinse  ca  utopii,  ca  visuri  ce  nu  se  pot  împlini  şi  nu  se  pot  realiză  în 
vieaţă.  Unui  şir  întreg  de  idei,  care,  conform  conţinutului  lor  au  să 
deştepte  în  om  energia  morală,  ti  se  atribuie  o  importanţă  mai  mult 
sau  mai  puţin  josnică,  care  nu  corespunde  cu  conţinutul  acesta. 

Luaţi  de  pildă  cuvântul  «mărime»!  Spuneţi-lîn  orice  adunare 
vreţi,  şi  întrebaţi  pe  azistenţi,  ce  sens  dau  acestei  noţiuni  şi  la  cine  se 
aplică  ea  după  părerea  lor.  Vi  se  va  vorbi  mult  de  fala  unui  siluitor  de 
popoare,  de  strălucirea  unui  geniu  poetic,  de  laurii  unui  virtuos,  de 
maiestatea  şi  puterea  unui  monarh,  însă  greu  se  va  gândi  cineva  la  pu¬ 
terea  morală  şi  lafrumseţa  eroilor  spirituali,  la  martirii  ideilor  sfinte,  la 
apostolii  iubirii,  la  fraţii  şi  surorile  de  caritate,  la  vestitorii  plini  de  de¬ 
votament  ai  adevărului.  Vi  se  va  pune  înainte  Cezar  şi  Napoleon,  vi 
se  va  aduce  aminte  de  Schakespeare  sau  Bismark,  însă  probabil  că 
nu  vi  se  va  vorbi  de  Epiktet,  de  Socrate,  de  Petru  şi  Paul  şi  de 
bărbaţii  atât  de  mari  prin  zelul  minunat  al  activităţii  lor  pline  de 
devotament.  Cui  îi  sunt  cunoscute  cel  puţin  numele  lor  numai? 

Pe  lângă  asta  se  mai  iveşte  un  întins  cerc  de  apariţii,  care 
au  cea  mai  mare  importanţă  socială.  Se  arată  o  nouă  formă  de 

1  Deşi  această  frumoasă  expunere  a  principiilor  civilizaţiei  creştine  a  fost  publi¬ 
cată  într’o  altă  traducere  în  «Tel.  Rom.»  —  O  publicăm  şi  noi  într’o  nouă  traducere, 
pentru  frumseţa  şi  folosul  ideilor  ei. 

vieaţă  străină  de  orice  influenţă  directă  venită  din  partea  religi- 
unii,  formă  de  vieaţă  însă  recunoscută  totuş  ca  naturală  şi  raţio¬ 
nală.  Partizanii  ei  pretind  chiar  categoric,  că  religia  lui  Isus 
Hristos  şi-a  trăit  traiul  şi  şi-a  spus  ultimul  cuvânt;  că  morala 
Evangheliei  a  avut  valoare  numai  pentru  simplii  pescari  din  Ga- 
lileea,  că  Europeanul  modern,  cult  are  nevoie  de  alte  principii 
conducătoare.  Aceste  principii  i  le  dă  şi  i  le  poate  da  numai 
ştiinţa.  Ştiinţa  ni  se  spune,  a  aprins  sfeşnicile  a  căror  lumină 
orbitoare  întunecă  pe  a  religiunii,  care  trebuie  să  dispară  cu  totul. 
Din  cauza  norilor  de  superstiţii,  s’a  aprins  doar  în  flacăra  peri¬ 
culoasă  a  fanatismului  şi  a  fost  cauza  multor  războaie  amarnice 
şi  ucigătoare  de  fraţi.  E  destul  să  ne  amintim  de  noaptea  sf. 
Bartolomeu,  de  Dragonade,  de  chinurile  Inchiziţiunii,  ca  să  bine¬ 
cuvântăm  Ştiinţa,  care  a  scăpat  lumea  de  asemenea  grozăvii. 

Ce  avem  noi  să  răspundem  la  asemenea  înjurii  ?  Întâi,  că, 
în  judecarea  critică  a  oricărei  religiuni,  în  genere,  şi  îndeosebi 
a  celei  creştine,  când  judecăm  înălţimea  şi  importanţa  ei,  trebuie 
să  facem  deosebire  între  idea  religioasă  fundamentală  şi  reali¬ 
tatea  existentă,  şi  nu  trebuie  să  confundăm  ceeace  e,  cu  ceeace 
ar  trebui  să  fie.  Oamenii,  în  mărginirea  şi  superstiţia  lor,  pot 
perverti  şi  înjosi  chiar  cea  mai  înaltă  idee,  îmbrăcând-o  în  cea 
mai  urîtă  formă;  asta  nu  înseamnă,  însă,  că  ideea  în  sine  e  jos¬ 
nică  şi  urîtă.  Ideea  adevăratei  libertăţi  nu-i  vinovată  de  loc  de 
crimele  absurde  ale  anarhismului.  Tot  aşa,  nici  Creştinismul  nu 
poate  fi  făcut  răspunzător  de  faptele  întunecoase  ale  unui  Loyola 
sau  Torquemada.  In  interesanta  lui  carte  «Adevărurile  uimitoare 
ale  creştinismului»,  Roix,  zice:  Printre  credincioşii,  care  aparţi¬ 
neau  Bisericii,  a  bântuit  adeseori  superstiţii  grozave;  Biserica  a 
consfinţit  fapte,  care  erau  oprite  de  fondatorul  ei;  grozav  de 
spus,  dar  ea  a  scos  sabia,  pe  care  întemeietorul  ei  îi  porun¬ 
cise  «s’o  vâre  în  teacă  .  Toate  astea  fără  îndoială  că  sunt  foarte 
adevărate;  însă  adevărul  acesta  neîndoios  face  şi  mai  minunat 
faptul  că  biserica  a  găsit  un  veşnic  motiv  de  renaştere  în  per¬ 
soana  întemeietorului  ei.  Jn  persoana  şi  învăţătura  lui  Isus  Hristos 
e  o  putere  care  a  fost  mai  mare  ca  să  zicem,  aşa,  decât  Creşti¬ 
nismul  tuturor  veacurilor.  Simpla  expunere  a  personalităţii  înte¬ 
meietorului  Bisericii  creştine,  în  forma  în  care  ne  e  descrisă  de 
Evanghelişti,  fără  amestecul  trăsăturilor  false,  care  s’au  adăugat 
la  chipul  lui  de  prostia  sau  răutatea  omenească  —  a  fost  şi  va 
fi  totdeauna  pârghia  reînoirii  vieţii  bisericeşti.  Asta-i  o  particulari¬ 
tate  caracteristică  şi  exclusivă  a  creştinismului. 

Răsboaiele  religioase,  persecuţiile  ereticilor  şi  ravagiile  inchi¬ 
ziţiei  nu-s  produsul  natural  al  religiunii  Mântuitorului.  Ele  sunt  o 
desfigurare  grosieră  şi  criminală  a  ei,  o  ofensă  grea,  o  întinare 

a  iubirii,  care  iartă  toate,  a  fiului  lui  Dumnezeu  celui  răstignit 
pentru  omenire.  Creştinismului,  ca  religiune  pătrunsă  de  spiritul 
blândeţei,  iubirii  şi  milostivirii  evanghelice  îi  repugnă  orice  vio¬ 
lenţă,  cu  atât  mai  mult  o  violenţă  în  numele  lui  Dumnezeu, 
care,  după  cuvintele  Evanghelistului  Ioan  e  iubire  (I.  loan,  4,  16). 
Când  zeloşii  fraţi  lacob  şi  loan,  indignaţi  de  dispreţul  Samari- 
nenilor,  zic  învăţătorului  lor:  «Doamne,  vrei,  să  zicem  să  se  po¬ 
goare  foc  din  cer  şi  să-i  mistuească,  cum  a  făcut  şi  Ilie?»  Iisus 
se  întoarse,  îi  ameninţă  şi  le  zise  «Nu  ştiţi  ai  cărui  spirit  sunteţi, 
—  căci  Fiul  omului  n’a  venit  să  piardă  sufletele  oamenilor  ci  să 
Ie  «mântuească».  Şi  au  mers  în  alt  sat.  —  In  parabola  neghinilor 
ţarinii  citim:  Împărăţia  cerurilor  este  asemenea  omului  care  a  se¬ 
mănat  sămânţa  bună  în  ţarina  sa;  dar  dormind  oamenii  a  venit 
vrăjmaşul  lui  şi  a  semănat  zizanii  între  grâu  şi  s’a  dus.  Iar  dacă 
a  crescut  iarba  şi  a  făcut  roadă  atunci  s’au  arătat  şi  zizaniile. 
Şi  venind  slugile  stăpânului  casei,  i-au  zis  lui.  Doamne,  au 
n’ai  sămănat  sămânţă  bună  în  ţarina  ta?  dar  de  unde  are  zizanii? 
Iar  el  le-a  zis  lor:  Un  om  vrăjmaş  a  făcut  acestea.  Iar  slugile 
au  zis  lui:  Vrereai  dar  să  mergem  să  le  plivim?  Iar  el  a  zis 
lor:  Nu,  ca  nu  cumva  plivind  zizaniile  să  rupeţi  şi  grâul  îm¬ 
preună  cu  dânsele.  Lăsaţi  să  crească  amândouă  împreună  până 
la  seceriş!  (Matei,  13,  24 — 30). 

După  locurile  Evangheliei,  citate  mai  sus,  cred  că  e  de  prisos 
să  arăt  că  Religia  creştină  ca  atare  nu  trebuie  condamnată  pentru 
toate  crimele  şi  nelegiuirile  comise  de  fanaticii  înverşunaţi  şi 
prietinii  mincinoşi  ai  ei,  cari  s’au  condus  şi  au  lucrat  după  ca¬ 
priciul  lor/  Nechibzuinţa  grosieră  şi  răutatea  neagră  pot  acoperi 
faţa  Mântuitorului  cu  vălul  întunecos  al  fanatismului  şi  supersti¬ 
ţiei,  însă  prin  asta  frumseţa  lui  dumnezeească  nu-şi  va  pierde 
nimic  din  frăgezimea  ei.  Trebuie  să  îndepărtăm  cu  gingăşie  vălul 
mincinos,  trebuie  să  curăţim  faţa  de  praful  adunat  pe  ea  numai 
să  nu  atingem  tabloul  însuş,  care  prin  bunătatea  şi  blândeţa  lui 
farmecă  inimile  celor  mai  buni  oameni. 

Să  examinăm  fără  părtinire  rolul  religiunii  evanghelice  în 
istoria  celor  19  secole  trecute  şi  vom  rămânea  uimiţi  văzând  cât 
de  mult  a  făcut  ea  pentru  omenire,  ce  urmă  neştearsă  a  lăsat 
asupra  întregei  noastre  civilizaţii,  asupra  moravurilor  şi  obiceiu¬ 
rilor  noastre,  asupra  legislaţiei,  ştiinţei  şi  artei  noastre,  cât  de 
mult  a  îmbunătăţit  ea  omenirea  moralmente,  cum  a  înobilat-o  şi 
cât  de  multă  dragoste  a  întrodus  în  vieaţa  noastră  !  Milioane  de 
oameni  au  sorbit  din  ea  puterea  pentru  o  vieaţă  dusă  în  numele 
binelui  şi  adevărului ;  ei  i-au  consacrat  cele  mai  bune  simţiri  şi 
gânduri,  în  serviciul  ei  a  găsit  cea  mai  mare  plăcere.  Să  se  fi 
sfârşit  oare  acum  puterea  şi  setea  spirituală  a  sute  de  generaţii 

succesive  şi  să  vină  acum  în  locul  Evangheliei  o  enciclopedie 
ştiinţifică?  E,  poate,  ştiinţa  în  stare  să  înlocuiască  religia  ca  con¬ 
ducătoare  a  omenirii  în  lumina  viitorului?  Iată  o  chestiune  se¬ 
rioasă.  E  o  crimă  s’o  deslegăm  cu  inima  rece  căci  o  deslegare 
greşită  ne  poate  duce  la  o  catastrofă  tristă.  —  Să  privim  che¬ 
stiunea  din  punct  de  vedere  istoric:  ce  forţe  au  mişcat  mai  mult 
omenirea  până  acum  în  mersul  ei  progresiv?  Ce  idealuri  capi¬ 
tale  stau  acum  în  fruntea  lumii  noastre,  şi  poate  fi  oare  realizarea 
lor  rezultatul  unei  mişcări  excluziv  intelectuale,  a  unei  îngrămă¬ 
diri  de  cunoştinţe,  unei  desvoltări  şi  perfecţionări  a  creerului  sau 
va  fi  mai  degrabă  un  produs  al  progresului  religios-moral  şi  al 
cultivării  inimii? 

în  diferitele  ei  sfere  şi  apariţii,  vieaţa  lumii  ne  oferă  în  ge¬ 
neral  priveliştea  unei  desvoltări  progresive,  lente  de  forţe,  care 
stăteau  ascunse  în  adâncul  naturii.  Dupăcum  deasupra  capetelor 
noastre  în  spaţiul  nemărginit  al  aerului  în  locul  sorilor  stinşi  se 
ivesc  şi  se  aprind  lumi  nouă,  tot  aşa  în  colţurile  cele  mai  ascunse  ale 
inimii  omeneşti,  în  locul  vechilor  scopuri  de  mult  realizate  se 
produc  idealuri  nouă.  Ştiinţele  personale  şi  neînsemnate  ale  oa¬ 
menilor  se  află  într’o  schimbare  neîntreruptă  amintindu-ne  de  ad¬ 
mirabila  varietate  a  unui  caleidescop ;  însă  mai  pre  sus  de  toate  aceste 
silinţi  private  ale  omenirii,  provocate  de  nevoile  şi  grijile  zilnice, 
în  orice  epocă  se  află  scopuri  generale  deosebite,  a  căror  ajun¬ 
gere  ţine  forţele  spirituale  ale  societăţii  într’o  încordare  continuă 
şi  cu  cât  trec  mai  multe  secole  peste  capetele  oamenilor,  cu  atât 
scopurile  acestea  comune  şi  idealurile  cele  mai  înalte  apar  mai 
largi  şi  mai  superioare. 

în  aurora  vieţii  culturale,  interesul  omului  apare  stăpânit  în 
totul  de  lumea  fizică  din  afară.  Geniul  filozofic  al  popoarelor, 
sdrobit  de  masa  impresiunilor  primite  din  afară,  asemenea  unui 
copil  la  începutul  activităţii  lui  mentale  îşi  recunoaşte  în  chip 
nelămurit  propria  lui  personalitate  şi  nu  se  desparte  de  natura 
încunjurătoare.  Dorinţa  minţii  de  a  şti  e  îndreptată  excluziv 
asupra  deslegării  enigmei  universului.  Toată  filozofia  greacă  dela 
Thales  până  la  Socrate  caută  să  rezolve  chestiunea  desvoltării 
universului.  Din  ce  e  făcut  tot  ce  există,  din  ce  s’a  produs  şi 
unde  va  ajunge  la  urmă?  —  Iată  ideia  fundamentală  a  concep¬ 
ţiei  antice  despre  lume.  Apă,  aer,  foc,  întreaga  materie  veşnică 
—  rând  pe  rând  sunt  recunoscute  ca  elemente  constante,  în 
schimbul  neîntrerupt  al  fenomenelor.  Şi  abia  dupăce  a  examinat 
din  toate  punctele  de  vedere  chestiunea  aceasta,  îşi  ia  filozofia 
o  nouă  şi  grea  sarcină,  întorcându-şi  atenţia  spre  om.  «Idea  fi¬ 
lozofică»,  zice  Bauer ,  «abia  atunci  se  întoarce  la  lumea  inte¬ 
rioară  şi  începe  să  se  ocupe  cu  examinarea  minunilor  ce  se  pe- 

trec  în  domeniul  lumii  spirituale,  când  ochiul  s’a  obişnuit  cu  pri¬ 
veliştea  mersului,  veşnic  acelaş,  al  stelelor  cereşti  şi  cu  fenome¬ 
nele  continuu  schimbătoare  ale  lumii  fizice  încunjurătoare». 

Socrate  a  avut  rolul  de  a  deschide  o  nouă  eră  în  istoria  cu¬ 
getării  omeneşti.  El  cel  dintâi  a  despărţit  filozofia  de  natura  ex¬ 
ternă  şi  i-a  deschis  un  domeniu  spiritual.  înainte  de  apariţia  lui 
Socrate  se  zicea:  «cunoaşte  lumea  care  te  înconjoară!»  Socrate 
a  început  să  înveţe:  -Cunoaşte-te  pe  tine  însu-ţi!»  Acesta  a  fost 
un  pas  gigantic  înainte,  însă  nu  se  putea  aşteptă  imediat  o  ex¬ 
plicare  deplină  a  problemei  celei  nouă.  încet,  încet  se  produce  o 
evoluţie.  Totul  vine  la  timpul  potrivit.  Nici  geniul  filozofic  nu 
face  salturi.  Socrate  adâncindu-se  în  interiorul  său,  a  putut  per¬ 
cepe  numai  o  parte  din  natura  spirituală  a  omului  —  cunoştinţa. 
El  nu  presimţiâ  vieaţa  complicată  şi  ascunsă  a  inimii,  deoarece 
presupunea  că  oamenii  sunt  răi  sau  mincinoşi  numai  din  ne¬ 
ştiinţă.  «Cine  cunoaşte  într’adevăr  frumosul,  va  lucră  în  confor¬ 
mitate  cu  el»,  zice  Socrate.  Am  dori  şi  noi  să  fie  aşa,  însă  ex¬ 
perienţa  ne  arată  mereu  că  e  o  mare  distanţă  între  ştiinţa  vir¬ 
tuţii  şi  o  vieaţă  în  conformitate  cu  ea.  Spre  a  ajunge  Ia  o  co¬ 
lină  văzută  din  depărtare,  călătorul  trebue  să  iese  din  cunoştinţa 
locală  şi  să  aibă  dorinţa  stăruitoare  de  a  învinge  toate  greutăţile 
călătoriei  şi  de  a  opune  oboselii  marşului  un  organism  să¬ 
nătos  şi  întărit.  Tot  aşa  e  şi  cu  calea,  care  duce  la  culmile  vir¬ 
tuţii.  Nu  e  destul  să  nutrim  idei  sublime  şi  să  înţelegem  impor¬ 
tanţa  binelui,  ci  e  nevoie  şi  de  o  voinţă  disciplinată  şi  exercitată 
în  mod  deosebit,  spre  a  ne  realiză  idealurile.  Pentru  Socrate  vir¬ 
tutea,  cu  privire  la  om,  se  prezintă  ca  ceva  exterior.  EI  credea 
că  virtutea  se  poate  învăţă  tot  aşa  de  bine  ca  socoteala,  cetirea 
şi  scrierea.  Din  cauza  noutăţii  chestiunii  puse  de  el,  Socrate  n’a 
fost  în  stare  să  înţeleagă  că  virtutea  e  fructul  unei  munci  inte¬ 
rioare  îndelungate,  rezultatul  unei  lupte  stăruitoare  cu  instinctele 
josnice  înăscute.  A  trebuit  să  treacă  multe  veacuri  până  ce  ome¬ 
nirea  a  putut  pricepe  lucrul  acesta  şi  chiar  atunci  a  fost  anunţat 
prin  gura  Apostolului:  «După  omul  cel  dinlăuntru  mă  veselesc 
în  legea  lui  Dumnezeu;  dar  văd  o  altă  lege  în  membrele  mele 
luptându-se  împotriva  legii  minţii  mele,  şi  făcându-mă  serv  legii 
păcatului  care  se  află  în  membrele  mele».  (Romani  VII,  22 — 23). 

In  legătură  cu  faptul  că  atenţiunea  lumii  vechi  eră  înlănţuită 
în  genere  de  lumea  din  afară  şi  marea  importanţă  a  personalităţii 
nu  eră  cunoscută  încă,  stă  şi  împrejurarea  că,  chiar  cele  mai 
înalte  idealuri  ale  popoarelor  care  făceau  parte  din  cultura  an¬ 
tică,  aveau  un  caracter  exterior,  când  e  vorba  de  om.  Cei  mai 
luminaţi  purtători  ai  culturii  anticităţii  au  fost  Grecii  şi  Romanii, 
aşa  zisa  lume  antică,  şi  vedem  că  pentru  lumea  aceasta  abia 

dacă  există  un  domeniu  vast  de  interese  spirituale  variate.  Che¬ 
stiunile  referitoare  la  demnitatea  omului,  la  drepturile  personali¬ 
tăţii  la  înfăţişarea  popoarelor  şi  la  multe  alte  principii  asemănă¬ 
toare,  dacă  sunt  atinse  vre-odată  întâmplător,  sunt  amintite  doar 
în  treacăt  şi  niciodată  nu-s  puse  în  fruntea  tuturor  celorlalte  che¬ 
stiuni.  Scopul  aspiraţiunilor  lumii  vechi  eră  tocmai  cultul  frum- 
seţei  fizice  şi  a  puterii  musculare  vânjoase.  Grecul  estetic  îşi  con¬ 
sacră  toate  puterile  celei  dintâi,  pe  când  Romanul  mândru  şi 
stăpân  pe  lume  celei  de  a  doua.  Grecul  adoră  şi  preţuia  numai 
frumseţa  corpului.  Mitologia  greacă  e  plină  de  aventuri  răsvrăti- 
toare  şi  scandaloase  făcute  de  zeii  din  Olimp,  însă  ne  oferă  un 
lung  şir  de  modele,  care  ne  farmecă  prin  desăvârşirea  formelor 
lor  plastice.  Geniul  grecesc,  aşa  de  vrednic  de  admirat  din  cauza 
strălucirii  lui  multilaterale,  s’a  întipărit  mai  bine  în  sculptură. 
Sculptorul  lui  Fidias,  Praxiteles,  Poliklet  şi  a  celorlalţi  a  ajuns 
cel  mai  înalt  punct  al  frumseţei  şi  a  rămas  un  model  neajuns 
pentru  urmaşi.  Mai  departe  nu  putem  merge. 

Romanul  nu  eră  artist,  el  privea  artele  ca  podoabe  secun¬ 
dare  ale  vieţii  de  toate  zilele.  Fiind  tare  şi  puternic,  puneâ  pu¬ 
terea  mai  pe  sus  de  frumseţe. 

In  faţa  puterii  lui  se  plecau  cele  mai  depărtate  populaţii  şi 
Roma  creştea,  se  îmbogăţiâ  şi  înfloriâ  pe  seama  ţărilor  supuse. 
Roma  eră  capitala  lumii.  Mărirea  şi  puterea  ei  erau  idealul,  din 
care  trăia  lumea  veche  şi  pentru  care  sacrifică  totul.  —  Insă  am¬ 
bele  idealuri :  perfecţiunea  frumseţii  corporale  şi  triumful  puterii  — 
la  urmă  s’au  ajuns.  Âcropolea  strălucea  într’o  frumseţă  admirabilă, 
ce  nu  mai  existase,  cuvântul  Romii  eră  lege  pentru  cele  mai  de¬ 
părtate  margini  ale  pământului.  In  al  cui  nume  avea  să  trăiască 
lumea  veche  mai  departe?  Nu  se  ivea  nici  o  ideie  nouă,  pe  care 
s’o  fi  cuprins  cu  putere  societatea  şi  vechile  idei  se  sfârşiseră. 
Omul  neputând  trăi  fără  un  ideal  însufleţitor  —  fie  chiar  de  con¬ 
ţinut  inferior  —  puterea  poporului  piere,  societatea  se  disolvă. 
De  aceea  vechea  societate  greco-romană  nu-şi  mai  putea  continuă 
existenţa.  Veni  timpul,  când  stâlpii  şovăitori  ai  Romei  se  prăbu¬ 
şiră  şi  imperiul  roman  încetă  de  a  există.  Căzu,  trebui  să  cadă, 
fiindcă  idealurile,  care-1  însufleţiră,  erau  doar  temporale,  şi  fiindcă 
îndată  ce  forţa  lui  se  sleise  nu  mai  avea  cu  ce  să  trăiască  mai 
departe.  Pentru  renaşterea  organismului  în  agonie  eră  nevoie  să 
i-se  insufle  puteri  nouă.  Eră  absolut  necesar  să  se  găsească  te¬ 
melii  nouă  pentru  vieaţa  spirituală  a  omenirii.  Pe  ruinele  lumii 
vechi  putea  încolţi  şi  înflori  o  civilizaţie  nouă;  însă  pentru  asta 
erâ  nevoie  de  o  ideie  nouă  şi  astfel  vedem  că  la  temelia  civili¬ 
zaţiei  care  avea  să  răsară  acum  se  aleg  idealuri  nouă.  Lumea 
veche  căută  frumseţa  corporală  sau  se  plecă  înaintea  forţei  fizice. 

Oamenii  epocii  celei  nouă  căută  frumseţea  spirituală,  se  pleacă 
înaintea  ajutorului  moral.  Acum  centrul  de  greutate  din  afară  e 
pus  în  interior.  Spiritul  omului  e  recunoscut  ca  izvorul  oricărei 
vieţi  sociale,  politice  şi  istorice.  înnobilarea  inimii  omeneşti,  per¬ 
fecţiunea  morală,  creşterea  spirituală  a  personalităţii  devine  acum 
datoria  de  căpetenie  a  societăţii.  Toate  celelalte  au  doar  o  im¬ 
portanţă  subordonată.  «Căutaţi  mai  întâi  împărăţia  lui  Dumnezeu 
şi  dreptatea  lui  şi  toate  celelalte  se  vor  adăugă  vouă»,  vor  veni 
dela  sine  —  zice  Evanghelia.  Prin  «împărăţia  lui  Dumnezeu»  aici 
se  înţelege  vieaţa  desăvârşită  pe  pământ  —  vieaţa,  întemeiată  nu 
pe  domnia  puterii,  a  egoismului  grosier,  ci  pe  temeliile  iubirii 
universale,  pe  dreptatea  Iui  Dumnezeu  şi  pe  recunoaşterea  tu¬ 
turor  drepturilor  legale  ale  personalităţii.  Venirea  acestei  împărăţii 
e  considerată  de  transformarea  morală  a  omului,  de  reînoirea  în¬ 
tregii  lui  fiinţe  interioare.  «Adevăr  zic  vouă»,  zice  Iisus  Iui  Ni- 
codim,  «de  nu  se  va  naşte  cineva  din  nou,  nu  va  putea  moşteni 
împărăţia  lui  Dumnezeu»  (Ioan,  III,  3).  In  alt  loc  zice:  împărăţia 
lui  Dumnezeu  nu  vine  cu  pândire.  Nici  vor  zice,  iată  aici!  sau 
iată  acolo !  că  iată,  împărăţia  Iui  Dumnezeu  înlăuntrul  vostru  este 
(Luca,  XVII,  20—21).  Acesta  e  idealul  cel  nou,  care  nu  e  tem¬ 
poral  ci  veşnic.  Idealurile  Greciei  şi  Romei  vechi  se  puteau  în¬ 
trece  şi  de  aceea  a  şi  căzut  lumea  veche.  Noul  ideal  descoperit 
de  creştinism  n’are  margini,  e  neajuns.  «Fiţi  desăvârşiţi  precum 
şi  Tatăl  vostru  cel  din  ceruri  desăvârşit  este»  (Matei  V,  48)  iată 
testamentul  lăsat  oamenilor  de  Mântuitorul  Christos.  Testamentul 
acesta  apare  ca  o  garanţie  a  viitorului  veşnic  al  civilizaţiei  noastre. 
Cultura  cea  nouă  în  spiritul  Iui  Christos,  în  capabilitatea  ei  in¬ 
epuizabilă  de  a  se  desăvârşi,  va  găsi  totdeauna  un  nou  izvor 
pentru  reînoirea  şi  desvoltarea  ei  mai  departe. 

Actualmente  putem  privi  înapoi  spre  istoria  bimilenară  a 
creştinismului.  Acum  suntem  în  stare  să  ne  dăm  seama  de  pro¬ 
cesul  lăuntric  al  desvoltării  lui,  de  gradul  puternicei  lui  influenţe 
asupra  conştiinţei  şi  vieţii  omenirii,  şi  cu  ocazia  asta  vedem  că 
creştinismul  nu  şi-a  arătat  toată  importanţa  şi  nici  nu  şi-a  spus 
ultimul  cuvânt.  In  scopul  realizării  împărăţiei  lui  Dumnezeu  pe 
pământ  omenirea  are  să  ducă  o  muncă  lungă  şi  încordată,  pentru 
educarea  morală  a  inimii.  Evanghelia  a  deşteptat  multe  simţiri 
bune,  a  atins  în  inima  omului  coarde,  care-i  erau  necunoscute 
până  atunci,  scoţând  din  ele  tonuri  de  o  frumseţe  fermecătoare 
şi  de  o  putere  irezistibilă ;  tonurile  acestea  însă  nu  s’au  contopit 
într’un  acord  puternic  în  imnul  adevărului  şi  al  iubirii  triumfătoare. 

(Va  urma).  Dim.  I.  Comilescu. 

UN  CONGRES  BIBLIC  ROMÂNESC. 

—  Sfârşit.  — 

In  expunerile  de  până  acum  am  tratat  chestiunile  cari  mi-s’au 
părut  mai  importante  în  legătură  cu  revizuirea  traducerii  româ¬ 
neşti  a  Bibliei  şi  cu  răspândirea  ei  în  popor.  Acum  voiesc  să 
arăt  pe  scurt  modalitatea  înfăptuirii  unei  opere  atât  de  însemnate 
şi  necesare  pentru  biserica  şi  cultura  poporului  nostru. 

Din  cele  desfăşurate  mai  sus  ne-am  putut  convinge  că  ne 
găsim  în  faţa  unui  întreg  complex  de  lucrări,  a  căror  ducere  la 
îndeplinire  reclamă  puteri  bine  pregătite  şi  o  muncă  făcută  cu 
sistem.  Puterile  necesare  cred  că  le  avem;  ele  trebuesc  chemate 
la  muncă  sistematică  şi  bine  plănuită  dela  început.  Prin  o  lu¬ 
crare  răsleaţă  nu  s’ar  putea  obţinea  rezultatul  dorit.  O  operă  cu 
ramificaţii  în  atâtea  direcţii,  trebue  legată  de  o  instituţie  înteme¬ 
iată  şi  organizată  anume  în  vederea  realizării  ei.  înţeleg  o  Socie¬ 
tate  biblică  românească ,  organizată  după  modelul  societăţilor  si¬ 
milare  din  Apus,  dar  cu  considerare  la  trebuinţele  noastre  spe¬ 
ciale.  O  astfel  de  societate  ar  fi  cea  mai  puternică  garanţă  pentru 
continuitatea,  unitatea  şi  trăinicia  muncii  ce  s’ar  desfăşură  în 
cadrele  ei. 

In  Apus  există  mai  multe  societăţi  biblice,  cari  desvoaltă  o 
activitate  febrilă  pentru  răspândirea  Bibliei  la  toate  popoarele. 
Cea  mai  puternică  dintre  toate  e  «Societatea  biblică  pentru  Bri- 
tania  şi  străinătate»,  întemeiată  în  Londra  la  anul  1804.  In  fruntea 
ei  stă  un  comitet  central  compus  din  36  membrii,  care  dirigează 
toate  agendele  societăţii  şi  activitatea  filialelor  ce  le  are  în  dife¬ 
rite  ţâri.  Dispunând  de  averi  mari,  adunate  din  donaţiuni,  legate, 
subscripţiuni  şi  din  vinderea  Bibliei,  dela  înfiinţarea  ei  până  astăzi 
a  îngrijit  de  traducerea  Bibliei  în  aproape  400  limbi  şi  dialecte, 
şi  a  pus-o  în  circulaţie  pe  un  preţ  foarte  ieftin  în  multe  mili¬ 
oane  de  exemplare.  In  anii  din  urmă  a  ajuns  să  distribuiască 
anual  cam  6  milioane  de  volume.  Oricum  am  aprecia  în  amă¬ 
nunte  activitatea  acestei  societăţi  şi  a  celoralalte  surori  mai  mici 
ale  ei  susţinute  tot  de  protestanţi,  trebue  să  recunoaştem  că  ele 
au  lucrat  colosal  de  mult  pentru  răspândirea  Bibliei  pe  întreg 
rotogolul  pământului.  Deşi  au  fost  combătute  de  ortodocşi  şi  mai 
ales  de  catolici,  totuş  exemplul  lor  poate  fi  urmat  de  ambele 
părţi,  se  înţelege  —  cu  restricţiunile  şi  întregirile  necesare. 

Biserica  romană  apuseană,  care  este  cea  mai  severă  în  ce 
priveşte  răspândirea  Bibliei  în  limbile  vii  ale  popoarelor,  a  în¬ 
ţeles  această  necesitate.  In  câteva  părţi  ale  ei  s’au  întemeiat  în 
anii  din  urmă  societăţi  pentru  răspândirea  Bibliei.  Aşa :  în  Anglia, 
America,  Franţa  şi  Italia.  In  fruntea  tuturor  se  pare  a  stă  Italia, 
cu  harnica  societate  numită  «Pia  Societă  di  s.  Girolamo»,  înfi¬ 
inţată  la  anul  1902  în  Roma.  In  cel  dintâi  an  al  activităţii  sale, 
această  societate  a  distribuit  180,000  exemplare  din  cele  patru 
Evangelii  şi  din  Faptele  Apost.,  într’o  ediţie  frumoasă,  care  cu 
toate  că  e  însoţită  de  scurte  tâlcuiri,  se  vinde  totuş  numai  cu 
24  bani.  Printre  catolicii  din  Germania  se  făcea  mai  în  anii  tre¬ 
cuţi  o  vie  propagandă  pentru  înfiinţarea  unei  astfel  de  societăţi, 
deşi  ei  au  bune  ediţii  ale  sf.  Scripturi  accesibile  şi  pentru  popor. 

Nici  biserica  ortodoxă  n’a  rămas  cu  totul  străină  de  ideea 
înfiinţării  unor  astfel  de  societăţi,  pentrucă,  cum  am  amintit,  a 
existat  una  în  Petersburg,  întemeiată  cu  sprijinul  societăţii  brita¬ 
nice  şi  cu  încuviinţarea  ţarului  Alexandru  I  la  anul  1813,  dar  n’a 
funcţionat  decât  până  la  anul  1826,  când  a  fost  desfiinţată  de 
ţarul  Nicolae  I.  De  există  şi  astăzi  în  biserica  rusească  ori  în 
altă  biserică  ortodoxă  vre-o  societate  de  acest  fel,  n’am  cuno¬ 
ştinţă,  dar  chiar  dacă  n’ar  există,  aceasta  nu  e  o  pedecă  ca  să 
nu  se  înfiinţeze  ia  noi.  Ba  eu  susţin  că  noi  suntem  cei  mai  in¬ 
dicaţi  să  facem  începutul  în  această  privinţă,  pentrucă  dintre  toate 
bisericile  ortodoxe  numai  biserica  românească  întrebuinţează  limba 
cea  vie  a  poporului  ca  limbă  bisericească,  prin  urmare  e  firesc 
ca  la  noi  să  se  fi  simţit  mai  întâi  necesitatea  înfiinţării  unei  in¬ 
stituţii  care  să  poarte  grijă  de  tipărirea  şi  răspândirea  Bibliei  în 
popor.  Societatea  noastră  n’ar  avea  scopul  să  tipărească  Biblia 
şi  în  alte  limbi,  decât  în  cea  românească. 

Cadrele  de  organizare  ale  unei  asemenea  societăţi  n’ar  fi 
greu  de  găsit.  Consider  ca  un  lucru  de  sine  înţeles,  că  toţi  ar¬ 
hiereii  bisericei  româneşti  vor  primi  să  stea  în  strânse  legături 
cu  această  societate,  dându-li-se  locul  potrivit  cu  poziţia  ce  o  au. 
In  fruntea  societăţii  va  stâ  un  comitet,  compus  din  cei  mai  de 
seamă  specialişti,  preoţi  şi  mireni,  ce-i  avem  în  întreaga  biserică 
românească  pe  terenul  cunoştinţelor  cari  stau  în  legătură  cu  pu¬ 
blicarea  Bibliei.  Acest  comitet  va  conduce  toate  afacerile  socie¬ 
tăţii  şi  se  va  organiză  la  lucru,  împărţind  între  membrii  săi  partea 

de  muncă  pentru  care  fiecare  e  mai  bine  pregătit  şi  căutând 
modalitatea  pentru  a  da  operei  întregi  caracterul  unităţii.  In  ca¬ 
drele  societăţii  se  va  găsi  apoi  loc  şi  pentru  tot  felul  de  membrii, 
cari  vor  avea  dragostea  să  sprijinească  scopurile  ei. 

Pentruca  societatea  biblică  să-şi  poată  realiză  scopurile  sale, 
va  avea  neapărată  trebuinţă  şi  de  mijloace  materiale.  In  toate 
expunerile  de  până  acum,  la  acestea  m’am  cugetat  mai  puţin, 
pentrucă  am  încredere  în  sublimitatea  scopului  şi  în  dărnicia  ini- 
melor  nobile.  Societatea  biblică  britanică  şi-a  început  activitatea 
numai  cu  17  mii  de  lei,  şi  a  ajuns  să  lucreze  cu  sute  de  mili¬ 
oane.  Există  şi  în  sinul  poporului  nostru  atâta  spirit  de  jertfă  şi 
atâta  însufleţire  pentru  o  operă  măreaţă,  ca  să  facă  posibilă  rea¬ 
lizarea  ei  şi  prin  mijloace  materiale.  Prin  donaţiuni  dela  biserici 
cu  averi,  prin  colecte  întreprinse  cu  îndemnul  arhiereilor  şi  cu 
sprijinul  preoţimei,  prin  vinderea  exemplarelor  Bibliei  şi  prin  alte 
ajutoare,  se  vor  adună  resursele  necesare.  Abia  dăduse  părintele 
C.  Morariu  îndemn  pentru  înfiinţarea  unui  institut  biblic,  şi  s’a 
şi  găsit  o  inimă  nobilă  ca  a  d-lui  Alimănesteanu,  care  a  pus  la 
dispoziţie  un  dar  de  5,000  lei  pentru  realizarea  ideei.  Acest 
exemplu  ne  îndreptăţeşte  la  frumoase  nădejdi.  Când  se  va  face 
o  înţeleaptă  propagandă  în  întreaga  biserică  românească  pentru 
un  scop  atât  de  măreţ,  nu  putem  avea  temerea  că  vor  întârzia 
rezultatele  reale  ale  ei. 

O  asemenea  propagandă  va  trebui  să  se  facă  şi  pentru  răs¬ 
pândirea  exemplarelor  din  Biblie,  când  vor  fi  puse  în  circulaţie. 
Pe  lângă  concursul  ce-1  va  da  preoţimea,  a  cărei  chemare  este 
să  lucreze  la  răspândirea  cuvântului  lui  Dumnezeu,  societatea  bi¬ 
blică  va  angaja  colportori  anume,  ba  chiar  şi  conferenţiari  bi¬ 
blici,  cari  deodată  cu  răspândirea  exemplarelor  Bibliei  vor  împăr¬ 
tăşi  cumpărătorilor  şi  îndrumările  necesare  pentru  a  o  ceti  cu 
folos.  Şi  lumea  mirenească  va  trebui  să  dea  mână  de  ajutor  la 
acest  lucru.  Societăţii  britanice  îi  stau  într’ajutor  vre-o  670  de 
doamne  la  răspândirea  Bibliei  în  Orient.  O  sută  de  doamne  au 
putut  distribui  numai  în  cartierele  cele  mai  sărace  din  Londra, 
în  decursul  anului  1907,  aproape  21/..  milioane  de  exemplare!1 
Mă  gândesc  ce  exemplu  vrednic  de  urmat  este  acesta  pentru 
«Societatea  ortodoxă  naţională  a  femeilor  române»  din  Bucureşti, 

1  Cf  «Păstorul  ortodox»  anul  1908,  Nr.  2,  pag.  58. 

care  şi-a  ramificat  activitatea  asupra  ţării  întregi.  Din  pildele  străi¬ 
nilor  putem  învăţă  şi  noi  multe  lucruri  bune,  căci  ei  au  experi¬ 
enţe  îndelungate  şi  cunosc  căile  pentru  a  găsi  cetitori  pe  seama 
Bibliei  unde  nici  nu  cugeţi.  Intr'o  vacanţă  din  anii  trecuţi,  făcând 
o  călătorie  peste  Germania-de-sud  şi  luând  cvartir  în  hotelurile 
numite  «ospiţii  creştineşti»  susţinute  de  asociaţia  protestantă  (se 
primesc  însă  şi  oaspeţi  de  alte  confesiuni)  pentru  «.misiunea  in¬ 
ternă»  aproape  în  toate  oraşele  Germaniei,  - —  pe  masa  din  ca¬ 
meră  găseam  şi  câte  un  exemplar  din  noul  Testament.  După  mul¬ 
ţimea  impresiilor  primite  în  decursul  unei  zile,  nu  puteam  găsi 
o  recreaţie  mai  plăcută  şi  mai  liniştitoare  decât  cetind  seară  de 
seară,  împreună  cu  neuitatul  meu  prietin  şi  soţ  de  călătorie  — 
mult  regretatul  profesor  Dr.  loan  Borcia,  părţi  alese  din  această 
sfântă  carte...  Pentru  câţi  călători  copleşiţi  de  năcazuri  şi  sufe¬ 
rinţe  ori  de  grijile  lumei  acesteia,  va  fi  fost  ea  un  izvor  de  în¬ 
tărire  sufletească  şi  de  întoarcere  a  cugetului  spre  cele  bune! 

Scoţând  concluzia  finală,  găsesc,  că  înfiinţarea  unei  societăţi 
biblice  româneşti  este  modalitatea  cea  mai  avantagioasă  pentru 
a  înfăptui  cu  succes  bun  revizuirea  Bibliei  şi  pentru  a  o  pune  în 
circulaţie  în  ediţii  potrivite  trebuinţelor  noastre. 

După  toate  acestea  mi-a  mai  rămas  să  vorbesc  de  chestiunea 
indicată  în  cuvintele  din  fruntea  acestui  studiu :  un  congres  biblic 
românesc. 

Pe  mulţi  poate  îi  va  fi  surprins  ideea  unui  asemenea  con¬ 
gres,  pentrucă  la  noi  congresele  religioase  sunt  neobicinuite. 
Afară  de  primul  congres  anual  al  «Societăţii  ortodoxe  naţionale 
a  femeilor  române »,  care  s’a  ţinut  în  toamna  trecută  în  Bucu¬ 
reşti,  eu  n’am  cunoştinţă  despre  altele;  dar  şi  acela,  pe  lângă 
toată  importanţa  ce  a  avut-o,  a  fost  mai  mult  o  dare  de  seamă 
asupra  activităţii  mult  promiţătoare  a  unei  societăţi.  Vieaţa  reli¬ 
gioasă  a  poporului  nostru  s’a  petrecut  şi  se  petrece  şi  astăzi  în 
formele  ei  tradiţionale,  consfinţite  prin  un  trecut  de  veacuri.  Fără 
îndoială  este  foarte  bun  acest  conservatism,  care  ţine  la  una  şi 
bună,  pentrucă  prin  el  am  ajuns  să  ne  formăm  o  puternică  tradiţie 
creştină- bisericească,  care  a  pătruns  adânc  în  conştiinţa  poporului 
nostru  şi  care  a  fost  cel  mai  însemnat  factor  de  educaţie  şi  cul¬ 
tivare  înţeleaptă  a  tuturor  generaţiilor  ce  s’au  succedat  până  în 

prezent.  Dar  de  aici  nu  urmează  că  n’am  avea  dreptul  să  căutăm 
factori  noui  de  educaţie  şi  de  adâncire  a  conştiinţii  noastre  re- 
ligioase-morale,  se  înţelege  —  în  spiritul  aceleiaşi  mari  tradiţii 
creştine.  Progresul  continuu  al  vieţii  noastre  bisericeşti  scoate  la 
suprafaţă  tot  mai  multe  trebuinţe  sufleteşti,  cari  trebuesc  satis¬ 
făcute  prin  măsurile  cele  mai  înţelepte.  Păstorirea  sufletelor  încă 
trebue  să  facă  progrese  în  alegerea  şi  aplicarea  mijloacelor  şi  a 
metoadelor  cari  o  pot  conduce  mai  uşor  la  ţântă. 

în  alte  biserici  şi  la  alte  popoare  congresele  religioase  sunt 
considerate  ca  un  însemnat  mijloc  de  propagandă  religioasă  în 
masele  credincioşilor.  Nu  mă  provoc  Ia  protestanţi,  cari  an  de 
an  ţin  mulţime  de  congrese  religioase  cu  diferite  scopuri,  ci  voiu 
aminti  numai  congresul  euharistie  din  biserica  romană  apuseană, 
care  s’a  ţinut  în  diferite  centre  ale  lumii  catolice  cu  o  solem¬ 
nitate  impunătoare.  Am  informaţii  mai  amănunţite  despre  con¬ 
gresul  euharistie  care  s’a  ţinut  în  anul  1908  sub  prezidenţia  car¬ 
dinalului  Vincenzo  Vannutelii  în  Londra,  unde  dela  anul  1554 
nu  mai  pusese  piciorul  alt  delegat  al  papei  dela  Roma.  Cu  acea 
ocaziune  s’au  adunat  la  Londra  reprezentanţi  ai  bisericei  apusene 
din  toate  părţile  lumii:  cardinali,  arhiepiscopi,  episcopi,  abaţi, 
reprezentanţi  ai  multor  orduri  monahale,  preoţi,  teologi  şi  cre¬ 
dincioşi  mireni  în  număr  de  câteva  mii.  S’au  ţinut  slujbe  reli¬ 
gioase  cu  multă  desfăşurare  de  pompă  în  celebrare  şi  cu  coruri 
măiestre;  s’au  făcut  procesiuni  religioase  pe  stradele  oraşului  şi 
defilări  înaintea  delegatului  papei ;  s’au  ţinut  cuvântări  şi  confe¬ 
rinţe  în  legătură  mai  strânsă  ori  mai  depărtată  cu  sf.  cuminecă¬ 
tură,  dar  cari  toate,  ca  şi  hotărîrile  luate,  aveau  scopul  să  întă¬ 
rească  conştiinţa  catolică  în  sufletele  celor  prezenţi  şi  mai  ales 
alipirea  lor  faţă  de  papa.  Astfel,  într’o  ţară,  în  care  catolicii  au 
fost  mult  timp  persecutaţi  şi  în  care  şi  astăzi  sunt  în  mică  mi¬ 
noritate,  au  ştiut  să-şi  manifesteze  credinţa  lor  într’un  mod  foarte 
impunător. 

De  ce  n’am  putea  ţinea  un  asemenea  congres  religios  şi  noi, 
Românii  de  pretutindeni?  Ce  putere  ar  îndrăzni  şi  ar  fi  în  stare 
să  ne  oprească  de  a  ne  manifestă  credinţa  şi  însufleţirea  noastră 
religioasă?  Congresul  nostru  l-am  ţinea  în  numele  adevărului 
vieţii  cuprins  în  dumnezeeasca  carte  a  Scripturii,  care  este  vene¬ 
rată  de  toată  creştinătatea  ca  o  carte  sfântă.  Cine  ne-ar  putea 

împedecâ  să  ne  arătăm  entuziasmul  şi  veneraţia  noastră  faţă  de 
această  carte  a  cărţilor?  De  altă  parte,  dragostea  faţă  de  sf. 
Scriptură  şi  faţă  de  adevărul  cuprins  în  ea,  care  stă  la  temelia 
bisericii  şi  a  culturii  poporului  nostru,  ar  îndemnă  pe  multe  inimi 
româneşti  şi  creştineşti  să  iee  parte  la  o  astfel  de  serbare  mă¬ 
reaţă.  S’ar  ţinea  slujbe  religioase  de  cătră  arhiereii  noştri;  s’ar 
ţinea  cuvântări  şi  conferinţe  religioase  despre  importanţa  sfintei 
Scripturi,  despre  adevărul  dumnezeesc  cuprins  în  ea,  despre  frum- 
seţea  ei,  despre  folosul  sufletesc  al  cetirii  ei,  despre  însemnătatea 
ei  pentru  unitatea  religioasă  şi  culturală  a  neamului  nostru,  despre 
imperioasa  necesitate  a  unei  bune  traduceri  a  ei  în  româneşte  etc. 
S’ar  face  procesiuni  religioase  cu  evanghelia  şi  alte  serbări,  cari 
ar  fi  în  stare  să  înalţe  conştiinţele  religioase  pe  aripile  unui  sfânt 
entuziasm. 

Acum,  când  biserica  românească  e  ameninţată  în  Regat  de 
rele  şi  turburări  interne,  la  noi  în  Ardeal  de  primejdii  mari  ex¬ 
terne,  iar  în  Bucovina  de  îndrăzneală  crescândă  a  Rutenilor  —  e 
timpul  cel  mai  potrivit  pentru  a  întări  conştiinţele  credincioşilor 
prin  o  astfel  de  manifestare  deamna  a  solidarităţii  religioase  şi 
naţionale. 

Aşa  îmi  închipuesc  eu  partea  festivă  a  unui  congres  biblic 
românesc.  El  ar  fi  o  serbare  plină  de  demnitate  şi  însufleţire 
religioasă,  şi  în  acelaş  timp  o  frumoasă  manifestare  a  unităţii 
noastre  religioase  şi  culturale. 

Dar  pe  lângă  partea  aceasta  sărbătorească,  scopul  principal 
al  congresului  va  fi  să  întrunească  pe  cei  mai  competenţi  băr¬ 
baţi  din  biserica  românească  spre  a  se  sfătui  împreună  şi  a  pune 
la  cale  înfiinţarea  unei  societăţi  biblice  româneşti,  în  cadrele  căreia 
să  se  organizeze  lucrarea  de  revizuire,  publicare  şi  răspândire 
a  sf.  Scripturi  în  limba  românească.  în  scopul  acesta  ar  fi  ne¬ 
cesar  să  se  constitue  un  comitet  la  Bucureşti,  ai  cărui  membrii 
să  binevoiască  a-şi  luă  însărcinarea  de  a  prezentă  referate  asupra 
modalităţilor  înfiinţării  societăţii  biblice,  precum  şi  asupra  revi¬ 
zuirii  şi  publicării  sf.  Scripturi.  Aceste  referate  se  vor  luă  de 
bază  la  discuţie  şi  apoi,  pe  urma  sfătuirii  tuturor  celorce  vor  putea 
folosi  cu  vre-un  cuvânt  de  lămurire,  se  vor  luă  deciziuni  defi¬ 
nitive  şi  se  vor  organiză  forţele  la  muncă.  Venind  cu  propuneri 
numai,  unul  dela  Bucureşti,  altul  dela  Cernăuţi,  al  treilea  dela 

Sibiiu  —  nu  vom  ajunge  de  grabă  să  vedem  opera  realizată. 
Congresul  biblic  ar  fi  o  măsură  concretă  spre  realizarea  ei ;  o 
trecere  dela  vorbe  la  fapte. 

Am  ajuns  la  sfârşitul  acestui  studiu.  Mi-am  dat  silinţa  să 
evit  amănuntele  cari  puteau  interesă  mai  mult  pe  teologi,  ca  astfel 
să  câştig  pentru  chestiunile  de  cari  m’am  ocupat  interesul  unui 
cât  mai  larg  cerc  de  cetitori.  Considerând  importanţa  chestiunii, 
ar  fi  de  dorit  să  se  pronunţe  şi  alţii  asupra  ei. 

Dar  rugămintea  mea  o  îndreptez  în  rândul  prim  şi  în  deo¬ 
sebi  cătră  toţi  ierarhii  bisericei  noastre  româneşti  de  pretutindeni, 
ca  cu  înalta  autoritate  şi  cu  înţelepciunea  ce  o  au,  sa  binevo- 
iască  a  luă  în  înţelegere  măsurile  necesare  pentru  înfăptuirea  unei 
opere  atât  de  măreţe  şi  de  o  importanţă  covârşitoare  pentru  bi¬ 
serica  şi  cultura  religioasă-morală  şi  naţională  a  poporului  nostru. 
Mă  îndreptez  apoi,  în  rândul  al  doilea,  dar  cu  aceiaş  încredere, 
cătră  profesorii  noştrii  dela  facultăţile  teologice  din  Bucureşti  şi 
din  Cernăuţi,  ca  cele  mai  înalte  areopaguri  ale  ştiinţii  teologice 
la  noi,  rugându-i  ca,  cu  competenţa  Domniilor  Lor  ca  oameni  de  şti¬ 
inţă,  să  se  angajeze  la  îndeplinirea  acelei  opere.  îndeosebi  mă  adresez 
cătră  domnii  profesori  ai  facultăţii  teologice  din  Bucureşti,  ca 
cătră  cei-ce  sunt  în  centrul  celei  mai  mari  părţi  a  bisericei  ro¬ 
mâneşti,  rugându-i  să  binevoiască  a  luă,  în  înţelegere  cu  Prea- 
sfinţiţii  ierarhi  din  Regat,  iniţiativa  pentru  convocarea  unui  congres 
biblic  românesc  la  Bucureşti  şi  pentru  îndeplinirea  lucrărilor  pre¬ 
gătitoare  în  vederea  ţinerii  lui. 

Când  din  aceste  două  părţi  se  va  luă  iniţiativa,  avem  în¬ 
crederea  că  toţi  ceialalţi  bărbaţi  din  cler  şi  mireni  cari  vor  putea 
folosi  cu  ceva,  se  vor  alătură  cu  dragă  inimă  şi  lucrarea  întreagă 
va  porni  pe  calea  cea  mai  bună.  Iar  atunci,  când  sf.  Scriptură 
nu  va  mai  fi  o  carte  pecetluită  pentru  poporul  nostru,  când  cu¬ 
vântul  lui  Dumnezeu  va  încălzi  şi  va  lumină  inimile  tuturor  cre¬ 
dincioşilor  bisericei  noastre,  atunci  un  nou  duh  se  va  revărsă 
asupra  noastră  şi  va  înnoi  viaţa  sufletească  a  întreg  neamului 
românesc.  «Pentrucă  viu  este  cuvântul  lui  Dumnezeu  şi  lucrător 
şi  mai  ascuţit  decât  sabia  ascuţită  de  amândouă  părţile...  şi  ju- 

decător  cugetelor  şi  gândurilor  inimii»  (Ep.  cătră  Evrei,  c.  4 
st.  12).  «Au  nu  este  cuvântul  meu,  zice  Domnul,  ca  focul  şi 
ca  ciocanul  care  taie  piatra»  (leremia  c.  23  st.  29). 

Să  dea  Dumnezeu  ca  flacăra  acestui  foc  sfânt  şi  dătător  de 
viaţă  nouă,  să  ne  încălzească  sufletele  cât  mai  în  curând! 

Dr.  Nicolae  Bălan. 


TINEREŢA  APOSTOLULUI  IUDA  ISCARIOTEANUL. 

La  poalele  muntelui  Sinai  încă  şi  azi  se  mai  poate  vedea  una  dintre 
cele  mai  vechi  clădiri  ale  lumii,  schitul  Sfintei  Ecaterina,  care  s’a  zidit 
la  dorinţa  şi  pe  spesele  împăratului  din  Bizanţ,  lustinian,  la  anul  530  după 
Hristos.  In  acest  schit,  în  care  azi  se  păstrează  cea  mai  bogată  şi  mai 
preţioasă  colecţie  de  manuscrise  biblice,  nu  de  mult  s’a  descoperit  şi  un 
manuscris  pe  pergament  scris  în  limba  greacă  de  vre-un  călugăr  cucernic, 
care  se  adăpostea  în  acele  vremi  între  zidurile  schitului  sau  că  prin  pribe¬ 
giile  sale  a  rătăcit  numai  pe  acolo.  Manuscrisul  din  vorbă  a  fost  învălit 

destul  de  bine  în  mătasă,  dar  cu  toate  acestea  n’a  putut  rezistă  din  destul 

dintelui  vremii,  aşa  că  unele  şire  ale  scrisorii  sunt  atât  de  spălăcite,  încât 
descifrarea  lor  e  absolut  imposibilă.  Cam  a  treia  parte  a  lui  însă  s’a 
putut  descifra  fără  multă  greutate  şi  anumiţi  cercetători  l-au  şi  tradus  în 
limbile  lor.  In  acest  codice  însemnat  ni  se  istoriseşte  viaţa  plină  de 
întâmplări  caracteristice  a  apostolului  Iuda  Iscarioteanul,  vânzătorul  lui 
[sus,  dela  naştere  până  la  chemarea  sa^  la  slujba  apostolcască.  Cine 
anume  este  autorul  acestei  biografii  nu  se  ştie,  căci  în  această  privinţă 
în  codice  nu  se  află  nici  o  însemnare  şi  nici  o  iscălitură. 

Viaţa  apostolului  Iuda  după  manuscript  se  poate  reazumâ  în  urmă¬ 
toarele:  Mama  lui  Iuda  a  visat,  că  nu  peste  mult  va  da  naştere  la  un  fiu, 

care  însă  nu-i  va  fi  spre  bucurie,  căci  va  fi  un  hoţ  şi  un  ucigaş  fără 

scrupule,  care  în  viaţa  sa  numai  ruşine  şi  ocară  va  aduce  peste  capul  ei 
şi  peste  familia  ei.  Vedenia  aceasta  a  umplut  de  spaimă  pe  biata  femeie, 
aşa,  că  a  căzut  într’o  boală  grea,  în  care  de  multeori  îşi  perdea  şi  con- 
t  ştiinţa.  Visul  femeii  s’a  şi  împlinit  până  în  cele  mai  mici  amănunte,  după 
cum  faptele  de  mai  târziu  au  dovedit  din  destul.  Peste  câteva  săptămâni 
copilul  s’a  născut  teafăr  şi  sănătos,  dar  pe  peptul  lui  se  puteau  vedea  unele 
semne  ciudate  şi  anume  o  cruce,  doue  pumnale  şi  câteva  monete  de  bani.  Des¬ 
coperirea  acestor  semne  a  îngrozit  şi  mai  mult  pe  femeia,  care  cu  ori  şi  ce  preţ 
voia  să  afle  înţelesul  lor.  De  aceea,  după  ce  s’a  mai  recules  din  boala  de  care 
a  pătimit,  s’a  ridicat  din  patul  în  care  zăcuse  atâta  vreme  şi  învăluită  de 
sus  până  jos  într’o  manta,  ca  să  nu  fie  cunoscută  de  nimenea,  a  alergat 
în  grabă  la  un  vrăjitor  vestit  şi  iscusit  cetitor  printre  stele.  Semnele  ciu¬ 
date  de  pe  sinul  copilului  nici  acesta  nu  lc-a  putut  tălmăci,  dar  a  zis, 

că  cetind  în  stele  i-s’a  descoperit,  că  acest  copil  în  vrâsta  bărbăţiei  va  tradâ 
şi  va  vinde  pentru  bani  pe  Fiul  Iui  Dumnezeu.  Spaima  şi  groaza  de 
care  femeia  eră  pătrunsă  de  mai  nainte,  în  urma  celor  auzite  dela  vrăjitor 
se  îndoi  şi  biata  mamă  s’a  decis  să  scape  cu  ori  şi  ce  preţ  de  fătul  pe 
care  l-a  adus  în  lume  într’un  cias  fără  noroc.  Ca  să-i  facă  sfârşit  cu 
propriele-i  mâni  însă  tot  nu  s’a  putut  decide,  ci  s’a  sfătuit  cu  vrăjitorul 
să  construiască  o  lădiţă,  în  ea  să  aşeze  pruncul,  şi  după  ce  vor  înfundâ-o 
bine,  ca  să  nu  străbată  apa  în  ea,  vor  aruncă-o  în  râul  Iordanului,  ca  să 
o  ducă  în  mare.  Planul  perderii  copilului  l-au  şi  îndeplinit  întocmai, 
după  ce  mai  dinainte  de  gâtul  lui  au  legat  o  bucată  de  pergament  pe 
care  eră  scris:  Numele  mi-e  Iuda. 

Ajutat  de  întunerecul  nopţii,  vrăjitorul  din  grădina-i  mărginită  de 
râul  Iordanului  aruncă  în  apă  lădiţa,  cu  micul  Iuda,  fără  ca  să  fi  fost  ob¬ 
servat  de  cineva.  După  câteva  clipe  lădiţa  săltată  uşor  de  valuri  dispăru 
din  ochii  vrăjitorului.  Dar  vorba  veche:  omul  propune  şi  Dumnezeu 
dispune.  Valurile  după  ce  au  purtat  destul  pe  spatele  lor  lădiţa,  au  abă¬ 
tut-o  aproape  de  hotarele  regatului  vecin  cu  pământul  Idumeii.  Şi  s’a  în¬ 
tâmplat  ---  continuă  mai  departe  povestirea  -  -că  regele  acelei  ţări  cu 
numele  Teoplulos,  şezând  pe  ţărmurul  mării  pe  o  stâncă  acoperită  de 
muşchi,  încunjurat  de  o  mulţime  de  curteni,  privea  la  vasele  cari  treceau 
pe  dinainte-i  venind  din  Alexandria  şi  Ioppa  (sic !)  Regele  uitându-se  departe 
pe  nemărginita  întindere  a  mării,  zări  în  depărtare  un  mic  obiect  plutind 
deasupra  apei.  Regele  cu  curtenii  credeau,  că  obiectul  nu  poate  fi  altceva 
decât  o  ladă  cu  muniţii  apucată  de  pe  un  vas  naufragiat  şi  pentru  ea 
aruncară  numai  decât  sorţi.  Soartea  a  favorizat  pe  rege,  care  imediat  po¬ 
runci  unor  vâslaşi  să  întimpine  obiectul  care  tot  mai  mult  se  apropia. 
Obiectul  pentru  care  regele  cu  curtenii  săi  au  aruncat  sorţi,  eră  lădiţa 
aruncată  de  vrăjitor  în  Iordan,  care  închidea  în  sine  pe  micul  Iuda.  Bu¬ 
curia  regelui  la  vederea  copilului,  pe  care,  după  pergamentul  dela  gât 
şi  el  l-a  numit  Iuda,  eră  nedescris  şi  luă  cele  mai  severe  dispoziţii,  ca 
copilului  să  i-se  dea  o  creştere  şi  îngrijire  aleasă.  In  curând  fu  introdus 
şi  in  arta  scrisului  şi  a  cetitului  la  care  în  acel  timp  îndepărtat  oamenii 
de  rând  abia  că  se  pricepeau. 

însuşirile  alese  pe  cari  le  avea  din  naştere,  mintea  ageră  şi  înfăţi¬ 
şarea  simpatică  l-au  făcut  să  placă  tuturor  şi  să  înainteze  repede  în  slujbe, 
.  până  când  în  cele  din  urmă  ajunse  cel  mai  intim  sfetnic  ai  regelui.  Dar 
deşi  avea  o  înfăţişare  plăcută,  totuşi  din  când  în  când  izbucneau  din  ei 
patimile  şi  înclinările  păcătoase  şi  din  ce  în  ce  se  adeverea  tot  mai 
mult  ce  s’a  zis  despre  el  din  stele. 

Iuda  într'o  zi  s’a  certat  cu  unicul  fiu  al  regelui  şi  cu  pumnalul  i-a 
răpus  viaţa.  După  omorul  săvârşit  cu  atâta  cruzime  a  fost  silit  să  se  re¬ 
fugieze.  A  îmbrăcat  haine  străine  şi  aşa  travestit  a  fugit  din  ţara  în  care 
i  s’a  dat  o  creştere  atât  de  îngrijită  şi  în  care  a  ajuns  la  cele  mai  mari 
slujbe.  Şi-a  nimicit  viitorul  şi  a  devenit  sărac,  vagabund  îmbrăcat  numai 

în  sdrenţe  câtăva  vreme,  pânăcând  a  ajuns  în  oraşul  loppa  unde  a  in¬ 
trat  în  serviciul  unei  familii  alese.  Prin  manierele  alese  şi  prin  natura-i 
linguşitoare  şi  aici  a  ajuns  a  fi  preţuit  şi  plăcut  de  toţi,  dar  mai  cu  seamă 
stăpâna  casei  îl  distingea  cu  încrederea  sa.  Intr’o  zi  după  aceasta  stăpâna 
eşind  la  preumblare  a  luat  cu  sine  şi  pe  luda.  Au  trecut  pe  lângă  un 
raiu  de  grădină  a  cărei  pomi  erau  încărcaţi  cu  persece.  Stăpâna  avea 
mare  poftă  de  perseci  şi  a  dat  bani  lui  Iuda,  ca  dela  stăpânul  gradinei 
să  cumpere  câteva.  Căile  destinului  sunt  ciudate,  repetă  din  nou  autorul. 
Grădina  eră  proprietatea  unui  anume  Simeon  care  nu  eră  altul  decât 
tatăl  lui  Iuda.  Despre  raportul  de  tată  şi  fiu  dintre  ei  însă  nici  unul  nu 
a  ştiut.  Lăcomia  şi  setea  de  bani  îl  luară  iară  în  stăpânire  şi  a  gândit 
că  mai  bine  să  fure  din  perseci,  iar  banii  să-i  ţie  pentru  sine.  Propusul 
şi  l-a  şi  dus  la  îndeplinire.  S’a  suit  într’un  pom  şi  şi-a  umplut  turbanul 
de  perseci,  însă  la  scoborît  Simion  l-a  observat  şi  l-a  tras  la  răspun¬ 
dere.  Iuda  cu  naturelu-i  pornit  îşi  strânge  pumnalul  şi-l  împlântă  în  inima 
tatălui  său,  comiţând  al  doilea  omor.  După  acestea  a  fost  silit  să  se  re¬ 
fugieze  din  nou.  Vagabondând  zi  şi  noapte,  ajunge  într’un  oraş  înde¬ 
părtat  al  Idumeii,  în  care  a  petrecut  timp  de  4  ani.  Că  ce  s’a  mai  pe¬ 
trecut  cu  el  şi  prin  câte  a  trecut  în  acest  timp  despre  aceasta  numai 
puţine  date  aflăm  în  manuscris,  dar  se  vede  că  a  pribegit  mult  în  cea 
mai  neagră  mizerie  până  când  a  ajuns  întrun  loc  părăsit  din  mijlocul 
căruia  un  arbore  uriaş  îşi  întindea  vârful  spre  cer.  S’a  aşezat  la  umbra 
acestui  arbore,  şi  gândindu-se  la  soartea  tristă  în  care  a  ajuns,  a  căzut 
într’un  somn  greu.  In  vis  i  se  părea  că  din  înălţimi  ar  fi  grăit  o  voce 
zicând:  «Scoală-te,  tu  om  născut  din  blăstăm,  dute  la  Iordan,  şi  acolo  vei 
auzi  ceva,  ce-ţi  va  fi  spre  folos».  Locul  părăsit  nu  era  departe  de  oraşul 
loppa,  luda  s’a  sculat  şi  s’a  dus  la  Iordan.  Din  întâmplare  a  nimerit 
tocmai  în  grădina  vrăjitorului,  care  l-a  slobozit  cu  lădiţa  în  apă.  Acesta 
după  semnele  cari  şi  acum  se  mai  vedeau  pe  sân  l-a  cunoscut  şi  l-a  sfă¬ 
tuit  să  meargă  la  lsus  şi  să  ceară  iertare  pentru  păcatele  sale. 

Iuda  dupăce  a  primit  câţiva  bani  dela  vrăjitor  şi-a  luat  rămas  bun 
şi  a  trecut  Iordanul  şi  după  o  scurtă  pribegie  a  ajuns  în  oraşul  Jichai. 
Aici  s’a  întâlnit  cu  trei  învăţăcei  de  a  lui  lsus,  dintre  cari  unul  eră  chiar 
Petru.  -  Salut  Ţie  pretine  —  zice  Petru  —  vorbeşte,  pe  cine  cauţi?  — 
Pe  lsus  fiul  lui  losif  îl  caut,  zice  Iuda.  —  Acum  e  Ia  puţul  lui  lacob  — 
răspunde  Petru,  dar  peste  puţin  timp  te  vom  conduce  la  el.  lsus  — 
zice  mai  departe  povestirea  -  a  ţinut  la  sine  pe  Iuda,  deşî  ştia  că  e 
născut  din  blăstăm  şi  că-1  va  vinde.  Dar  nu  numai  atât,  ci  l-a  luat  între 
ucenicii  săi,  ca  să  se  plinească  cuvântul  Scripturii.  Viaţa  de  mai  târziu 
a  lui  Iuda  ni-e  cunoscută  din  evanghelie. 

In  această  biografie  se  oglindesc  părerile  vechilor  creştini  despre 
caracterul  apostolului  Iuda.  Ea  e  o  tradiţie,  de  sigur,  cu  mult  mai  târzie 
decât  timpul  apostolilor.  Celce  a  îixat-o  în  scris  în  acest  codice,  nu 
poate  să  fie  din  Palestina,  căci  atunci  ar  fi  ştiut  mai  bine  geografia  acestei 
ţări  şi  ar  fi  observat  inexactităţile  povestitei. 

După  B.  H. 


Preotul  Aurel  Popoviciu. 


—  tîâ 


PREDICĂ  PENTRU  DUMINECA  FLORIILOR. 


Abnegaţiunea  creştină  faţă  de  egoism. 

« Celace  voieşte  să  vină  după  mine,  să  se 
lapede  de  sine».  (Evangelia  după  s.  Marcu 
VII!,  34). 

«A  se  lăpădâ  de  sine  însuşi!  —  nu  însemnează  oare  a  face  silă  firei 
care  ne  îndeamnă  să  ne  iubim  pre  noi  înşine?  Nu  înseamnă  cumva  a 
năbuşi  în  noi  acei  instinct  personal,  fără  de  care  omul  nu-i  propriu  pentru 
nimic  în  vieaţă  ?»  -  Eu  cred  de  prisos,  fraţii  mei,  să  vă  mai  întreb,  dacă 
nu  vi  s’a  întâmplat  să  auziţi  exprimându-se  această  părere.  Cine  nu  ştie, 
că  asemenea  afirmaţiuni  au  trecere  in  zilele  noastre  şi  află  chiar  răsunet 
printre  noi? 

Cu  toate  acestea  noi  continuăm  a  purtă  numele  de  creştini _  Şi 

ca  atari,  suntem  datori  să  admitem,  că  abnegaţiunea  este  pentru  noi  o  vir¬ 
tute  de  întâia  ordine;  că,  fără  ea,  noi  nu  putem  deveni  adevăraţi  ucenici 
ai  Domnului,  pe  care  îl  vedem  astăzi  intrând  în  Ierusalim,  unde  El  merge 
să  îndure  de  bunăvoie  pentru  noi  chinurile  de  pe  cruce  şi  ale  morţii, 
pentruca  să  ne  transmită  nouă  exemplul  abnegaţiunei  celei  mai  desăvâr¬ 
şite.  Cum  stă  lucrul  aşadară?  Poate  cineva  câtuşi  de  puţin  pretinde,  cu 
dreptate,  că  abnegaţiunea  cerută  din  partea  noastră  de  cătră  creştinism  ar 
fi  opusă  firei  noastre,  dragostei  naturale  faţă  de  noi  înşine?  Nimiceşte  ea 
■ —  poate  ea  nimici  în  noi  orice  amor  propriu,  orice  spontaneitate? 

Să  fixăm  înainte  de  toate  cugetarea  noastră  asupra  fiinţei  însăşi  a 
abnegaţiunei  creştine.  In  ce  consistă  ea?  In  aceea,  că  creştinul  se  supune 
în  toate  lucrurile  lui  Christos-Dumnezeu,  se  lasă  cu  totul  în  sama  con¬ 
ducerii  sale,  îşi  refuză  tot  ceeace  ar  putea  să-l  împedece  să  calce  cu  cre¬ 
dinţă  pe  urmele  lui  sau  ar  putea  să-l  depărteze  de  El.  Creştinul  are  o 
înţelegere  —  şi  «el  o  robeşte  spre  ascultarea»  credinţei  creştine  (2  Cor. 
X,  5),  o  face  captivă  lui  Dumnezeu,  care  i  se  face  cunoscut  pe  paginile 
dumnezeeşti  ale  descoperirei.  Creştinul  are  o  voinţă  liberă,  —  şi  el  o 
subordonează  voinţii  lui  Dumnezeu,  exprimată  în  legea  conştiinţă  şi  a  Evan¬ 
gheliei.  Ca  toţi  fiii  lui  Adam,  care  a  căzut  în  păcat,  creştinul  poartă  cu  sine 
un  trup  «care  pofteşte  împotriva  Duhului»  (Gal.  V,  17);  el  are  patimi,  care-i 
întunecă  raţiunea,  cari  îl  împing  la  râu:  dar  el  se  luptă  cu  ele  neîncetat; 
se  sforţează  să  supună  trupul,  să  înfrâneze  patima,  sau,  după  expresiunea 
apostolului  «să-şi  răstignească  trupul  împreună  cu  patimile  şi  cu  poftele». 
(Gal.  V,  24).  Creştinul  are  sau  poate  avea  afecţiuni  pentru  altul  şi  pentru 
interesele  pământeşti;  el  renunţă,  este  gata  să  renunţe,  chiar  şi  la  cele  mai 
dulci  sentimente  ale  familiei,  chiar  şi  la  desfătările  cele  mai  delicioase,  de 
îndată  ce  el  observă,  că  ele  devin  o  pedecă  pentru  credinţa  sa  de  a  merge 
pe  urmele  lui  Christos;  de  îndată  ce  îl  îndepărtează  de  legea  lui  Dum¬ 
nezeu  şi  îi  pregătesc  neapărat  o  stare  de  păcat. 

Judecaţi  acum  înşivă:  Ce  este  în  toate  acestea  ce  ar  fi  împotriva  firii 
noastre?  Natura  şi  legea  morală,  scrisă  în  conştiinţa  noastră,  ne  chiamă 
a  ne  iubi  pre  noi  înşine...  Dar  însăşi  această  fire,  tot  aceeaş  lege  morală 
ne  chiamă  totodată  a  iubi  şi  pre  Dumnezeu.  Pre  cine  avem  noi  să  iubim 
mai  mult,  pre  noi  înşine  sau  pre  Dumnezeu,  şi  care  este  cea  dintâi  po¬ 
runcă  din  lege?  Dacă  noi  credem  în  Dumnezeu,  ca  fiinţă  primordială,  în 
mod  suveran  înălţată  mai  pre  sus  de  noi  prin  perfecţiunile  sale:  dacă  noi 
suntem  convinşi,  că  El  este  Creatorul,  Provedinţa  noastră,  Mântuitorul 
nostru,  care  ni-a  iubit  cu  o  iubire  nemărginită,  dacă  avem  convingerea,  că 
întru  Dânsul  singur  «viem,  şi  ne  mişcăm,  şi  suntem»  (Fapte  XVII,  28); 
dacă  de  altă  parte,  noi  putem  fi  de  aceeaş  părere,  că  virtutea  exigen¬ 
ţelor  celei  mai  riguroase  dreptăţi,  iubirea  noastră  se  măsoară  după  gradul 
de  perfecţiune  şi  de  vrednicie  al  fiinţei  iubite,  precum  şi  după  cel  al  afec- 
ţiunei  sale  pentru  noi,  atunci  fără  îndoială  vom  fi  unanimi  împrumutând 
răspunsul,  pe  care  îl  dete  într’o  zi  Domnul  la  întrebarea  unui  Fariseu  evreu, 
care  era  doctor  al  legii:  «Să  iubeşti  pre  Domnul  Dumnezeul  tău  cu  toată 
inima  ta  şi  cu  tot  sufletul  tău  şi  cu  tot  cugetul  tău.  Aceasta  este  întâia  şi 
mai  mare  poruncă.  Iar  a  doua  asemenea  acesteia:  Să  iubeşti  pre  aproapele 
tău,  ca  pre  tine  însuţi»  (Mat.  XXII,  37  38).  Da,  noi  suntem  datori  să  iubim 
pre  Dumnezeu  din  toată  fiinţa  noastră.  Să-L  iubim  mai  mult,  decât  pre 
toţi  şi  decât  pre  toate  lucrurile,  apoi  să  ne  iubim  pre  noi  înşine  şi  pre 
aproapele  ca  însuşi  pre  noi.  Aceasta  nu  este  numai  legea  evanghelică  sau 
descoperită,  este  chiar  însaş  legea  firii  noastre  depusă  în  adâncurile  su¬ 
fletului  nostru ;  este  legea  întregii  lumi  morale,  a  tuturor  fiinţelor  spirituale 
cari  stăruiesc  în  bine,  iubesc  pre  Dumnezeu  mai  pre  sus  de  orice  şi  pre 
El  singur  îl  slujesc  (Daniil  VII.  10). 

Şi  dacă  este  aşa,  aceasta  însemnează,  că  dragostea  faţă  de  noi  înşine, 
egoismul  nostru  personal  trebuie  să  fie  întotdeauna  subordinat  iubirei  de 
Dumnezeu ;  însamnă,  că  noi  nu  trebuie  să  avem  oarecare  afecţiune  pentru 
noi  înşine  şi  pentru  aproapele,  decât  întrucât  ea  poate  să  armonizeze  cu 
iubirea  faţă  de  Dumnezeu;  aceea  înseamnă  şi  de  altfel,  că  noi  trebuie  să  ne 
smulgem  oricărei  înrâuriri,  —  vie  ea  din  noi  înşine  sau  din  afară,  —  care 
ar  putea  să  vie  în  contrazicere  cu  dragostea  de  Dumnezeu,  să  vateme 
sfinţenia  lui,  să  ne  pună  în  stare  de  răsvrătire  sau  de  vrăşmăşie  cu  El, 
să  ne  împingă  la  fărădelegi  şi  la  necuviinţe.  Dar  hotărît,  că  în  această 
subordinare  a  iubirei  noastre  personale  faţă  de  iubirea  iui  Dumnezeu,  în 
aceasta  renunţare  la  tot  ceeace  ar  fi  făgăduirea  aceleia,  la  tot  ceeace 
este  fărădelege  sau  ne  împinge  la  păcat  —  consistă  abnegaţiunea  creştină. 
Fără  îndoială  că  creştinul,  se  iubeşte  pe  sine  însuşi,  dară  pre  Dumnezeu 
îl  iubeşte  şi  mai  mult  încă  şi  aceasta  este  cauza,  că  el  se  supune  Lui  şi 
renunţă  la  toate  lucrurile,  cari  ar  putea  să  altereze  această  legătură  dum¬ 
nezeiască.  Rezultă  de  aci,  că  nu  numai  abnegaţiunea  creştină  nu  e  contrară 
firii  noastre,  nici  legii  morale ;  ci  ea  se  găseşte  în  desăvârşită  armonie 
atât  cu  una  cât  şi  cu  alta,  şi  —  prin  urmare,  —  ea  nu  stinge  în  noi  nici 

de  cum  iubirea  faţă  de  noi,  ci  îi  hotăreşte  locul  ei  şi  măsura.  Să  expri¬ 
măm  şi  să  resumăm  cugetarea  noastră  cu  alte  cuvinte.  A  iubi  pre  Dum¬ 
nezeu  înseamnă  a  împlini  poruncile  sale,  cari  compun  legea  morală.  «Că 
aceasta  este  dragostea  lui  Dumnezeu,  ca  să  păzim  poruncile  lui»  (I.  loan  V,  3). 
Abnegaţiunea  creştinului  constă  în  aceea,  că  el  ţine  cu  toată  fiinţa  lui  Ia 
observarea  legii  morale,  întemeiată  în  însăşi  fiinţa  sufletului  nostru  şi  pusă 
în  lumină  de  către  Evanghelie,  şi  în  aceea,  că  el  se  abţine  şi  se  înde¬ 
părtează  de  tot  aceea,  ce  această  lege  osândeşte,  de  tot  ceea  ce  este 
păcat  sau  ar  avea  de  scop  păcatul. 

Care  suflet  drept  ar  putea  afirmă,  că  ascultând  de  legea  morală  şi 
feriudu-nc  —  prin  toate  mijloacele  —  de  a  o  violă,  prin  aceasta  am  con¬ 
traria  firea  noastră  şi  am  osândi  dragostea,  ce  noi  o  avem  în  mod  firesc 
pentru  noi  —  înşine? 

Adevărul  aserţiunei  noastre  ne  va  apărea  într’o  lumină  încă  mult  mai 
strălucitoare,  dacă  aţintim  luarea  aminte  asupra  limitelor  abnegaţiunei  cre¬ 
ştine.  Creştinul  supune  spiritul  său  domniei  credinţei,  dar  nu-1  sufoacă  în 
sine  însuşi  şi  nu-i  deneagă  activitatea  sa  legitimă.  El  nu-i  impune  tăcerea 
decât  înaintea  adevărurilor  de  credinţă,  cari  provin  direct  din  revelaţiunea 
dumnezeiască  şi  cari  sc  ţin  de  lumea  nevăzută,  metafizică,  spirituală,  inac¬ 
cesibilă  cercetărilor  noastre  imediate  din  viaţa  de  acum.  Dar  lumea  mate¬ 
rială,  în  varietatea  ei  şi’n  uimitoarea  ei  măreţie,  natura,  care  ne  împrej- 
muieşte,  omul  însuşi  nu  rămân  mai  puţin  obiectul  studiilor  libere  pentru 
creştin.  Şi  fie-cine  ştie,  că  nimica  n’a  contribuit  cu  mai  mult  succes  la 
propagarea  luminei  in  sânul  neamului  omenesc  decât  creştinismul;  că  la 
nici  un  popor,  ştiinţa  iTa  înflorit  într’un  chip  aşa  de  strălucit,  ca  şi  printre 
naţiunile  creştine;  şi  nici  chiar  astăzi  nime  nu  cultivă  domeniul  ştiinţific 
cu  atâta  independenţă  şi  cu  atâta  succes,  ca  şi  creştinii.  Câte  adevăruri, 
altcum  datorite  revelaţiunei,  sunt  mai  mult  sau  mai  puţin  înţelese  de  raţi¬ 
une,  care  poate  să  le  admită  nesilită,  să  le  întrebuinţeze  ca  pe  un  rezultat 
al  îndeletnicirei  sale  şi  să  le  aplice  în  câmpul  său  de  activitate!  Misterele 
singure  ale  religiunei,  acelea,  de  exemplu,  al  Trinităţii,  al  întrupării,  (Incar- 
naţiunii)  şi  al  Răscumpărării,  acele  taine  nepătrunse  se  impun  singure 
credinţei  creştinului  şi  reclamă  supunerea  absolută  a  raţiunei  faţă  de  Dum¬ 
nezeu,  care  le-a  descoperit.  Cu  toate  acestea  nici  aci  nu  este  nimic  jignitor 
pentru  demnitatea  noastră.  Dacă  noi  nu  vedem  nici  o  umilire  dând  cre¬ 
dinţă  unor  oameni  asemenea  nouă  şi  vrednici  de  încrederea  noastră,  când 
ei  împărţesc  rezultatele  experienţii  lor  şi  a  siguranţii  lor,  sc  va  află  oare 
ceva  ce  să  ne  înjosească,  în  credinţa,  pe  care  noi  o  dăm  lui  Dumnezeu, 
care  s’a  îndurat  să  ne  desvălească  unele  mistere  indispensabile  fericirii 
noastre?  Creştinul  îşi  supune  voinţa  sa  voinţei  lui  Dumnezeu,  insă  fără 
silă  pentru  propriul  său  arbitru,  şi  fără  pedeci  pentru  libertatea  sa.  Voinţa 
lui  Dumnezeu  faţă  de  noi,  —  aceasta  lege  morală  însemnată  în  conştiinţă, 
şi  propusă  aprobării  noastre  libere  pentru  a  o  împlini,  —  aceasta  trebuie 
să  fie  întriadevăr  direcţiunea  naturi  lă  a  voinţii  noastre.  Creştinul  îşi  înlăn- 

ţuieşte  trupul  său,  combate  patimile,  cari  îl  târăsc  spre  rău,  se  sileşte  a 
omorî  păcatul,  care  lăcuieşte  în  fiecare  din  noi  (Rom  VII,  20);  dar  el 
nu  năbuşeşte  instinctele  legitime  ale  naturei  sale,  el  nu  omoară  afecţiunile 
oneste  şi  înclinările  nevinovate.  Omul  aspiră  în  chip  firesc  la  viaţa  de 
familie,  şi  creştinismul  nu  numai  că  nu  osândeşte  căsătoria,  ci  o  înves¬ 
teşte  cu  sfinţenie,  făcând  din  ea  obiectul  unei  taine  deosebite.  Numai  cât 
creştinul,  înainte  de  a  contractă  legăturile  căsătoriei,  şi  subt  legea  însăşi 
a  uniunii  conjugale,  se  sileşte  a-şi  stăpâni  elanurile  sensualităţii,  stă  de¬ 
parte  de  tot  ceeace  este  împotriva  castităţii  şi  nu-şi  permite  nici  fapte, 
nici  cugetări,  nici  pofte,  cari  ar  fi  vătămarea  sfinţeniei  căsătoriei,  sau 
mormântul  pudoarei  (Mat.  V.  28). 

E  lucru  natural,  ca  omul  să  iubească  pe  părinţii  şi  pe  cei  de  aproape 
ai  săi.  Creştinul  iubeşte  într’adevăr  pe  tatăl  său  şi  pe  mama  sa,  şi  pe 
fiii  săi,  fraţii  şi  surorile  sale;  dar  el  nu  se  crede  nici  odată  autorizat  a 
iubi  creatura  mai  mult  decât  pe  Dumnezeu  (Mat.  X.  37).  Afecţiunile  sale 
omeneşti  nu-1  duc  nici  când  a  nesocoti  poruncile  evanghelice,  şi  el  este 
gata  a  le  sacrifică,  îndată  ce  observă  in  ele  un  obstacol  neînvins  pentru 
perseverarea  lui  în  imitarea  lui  Christos,  a  Mântuitorului  său  (Luca  XIV, 
26).  Bucuriile  şi  plăcerile  vieţii  ne  ofer  o  inclinaţiune  naturală  şi  creştinul 
nu  se  ascunde  de  dinaintea  bucuriilor  liniştite,  curate,  nevinovate,  cari 
sfinţesc  sufletul  şi  inima ;  dar  el  ocoleşte  cu  mare  grijă  plăcerile,  cari  ră¬ 
nesc  sentimentul  moral,  dau  sufletul  în  puterea  poftei  şi  aţiţă  patimele.  Noi 
suntem  în  mod  firesc  mânaţi  să  căutăm  bunăstarea,  de  lipsă  pentru  întreţine¬ 
rea  vieţii  noastre,  —  şi  sfânta  credinţă  nu-I  opreşte  pe  creştin  să  aspire  la 
aceasta ;  dar,  în  afară  de  această  consideraţiune,  că  cl  nu  întrebuinţează 
nici  când  —  pentru  a  ajunge  la  aceasta  bunăstare  alte  mijloace  —  decât 
cele  legitime,  el  nu-şi  alipeşte  inima  de  ea  (Psalm  LXII,  10);  el  este  tot¬ 
deauna  gata  să  o  sacrifice  unor  interese  religioase  şi  morale  mai  înalte 
şi  chiar  să-şi  vânză  tot  ceeace  are,  pentru  a  împărţi  la  săraci  milostenie, 
pentru  ca  să  dobândească  comorile  împărăţiei  celei  cereşti  (Luca  XII,  33). 


Intr’un  cuvânt,  creştinul  nu  face  abnegaţiune  de  spiritul  său  în  do¬ 
meniul  credinţii,  ci  de  înţelepciunea  şi  de  ştiinţa  sa  proprie.  El  nu  re¬ 
nunţă  la  voinţa  sa,  ci  la  acea  independenţă  absolută,  care  nu  voieşte  să 
recunoască  nici  o  lege.  El  nu  părăseşte  trebuinţele  şi  înclinările  sale, 
ci  abuzurile,  cari  pot  să  rezulte  din  acestea,  poftele  şi  patimele,  cari  de¬ 
curg  din  ele,  tot  aceea,  ce  formează  fiinţa  păcatului  în  şi  afară  de  noi, 
tot  aceea  ce  conduce  la  râu.  Fără  îndoială  există  pentru  omul  de  cre¬ 
dinţă  un  grad  mai  înalt  de  abnegaţiune  creştină,  de  a  nu  se  mărgini  la 
împlinirea  poruncilor  evanghelice  şi,  după  sfatul  Sfintelor  Scripturi,  a  se 
consacră  celibatului  perpetuu,  desintercsului  desăvârşit  (sacrificarea  pro¬ 
priilor  sale  interese)  supunerii  fără  condiţiune  (ascultarea  de  bună  voie), 
etc.  Dar,  înainte  de  toate,  aceste  sfaturi  nu  sunt  obligătoare  pentru  toţi 
creştinii  şi  nu  privesc  decât  pe  credinciosul,  care  se  simte  capabil  să  le 
primească  şi  să  le  şi  împlinească  /Mat.  XIX,  12).  Bunăvoinţă  sa  este  de 

ajuns,  pentruca  el  să  facă  aplicare  de  ele;  nu  poate  fi  prin  urmare  aci  vorba 
de  o  atingere  oarecare  sau  de  o  violenţă  făcută  libertăţii  sale.  In  al  do¬ 
ilea  rând,  pentru  de  a  aprecia  cu  dreptate  gradul  mai  mult  sau  mai  puţin 
inalt  al  abnegaţiunei  creştine  şi  al  legăturilor  sale  cu  egoismul  omenesc, 
este  de  lipsă  să  ţinem  cu  băgare  de  samă  socoteală  de  scopul  acestei 
abnegaţiuni,  a  căreia  perfecţiune  atârnă  de  altcum  dela  înălţimea  morală 
ia  care  a  ajuns  omul. 

Scopul  imediat  şi  sigur,  la  care  voieşte  să  ajungă  creştinul  pe  calea 
abnegaţiunei  este  vindecarea  şi  regenerarea  sa  morală.  Să  luăm  de  pildă 
doi  oameni  atinşi  de  maladie  fizică.  Unul  se  conformează  cu  scrupulo- 
zitate  sfaturilor  medicului:  el  se  abţine  de  tot  ceeace  poate  contribui  la 
desvoltarea  şi  la  pericolul  boalei  sale;  se  supune  tuturor  prescripţiilor, 
cari  sunt  în  stare  să-l  scape  cu  triumf. 

El  rămâne  străin  de  plăcerile  şi  de  distracţiile  lumei,  se  închide  în 
locuinţa  sa,  îşi  impune  o  dietă  riguroasă,  se  reţine  dela  mâncările  sale 
favorite,  ia  medicinele  cele  mai  amare,  supoartă  câte  odată  operaţiile  cele 
mai  dureroase.  Aceste  privaţiuni  voluntare,  aceste  suferinţe,  uneori  de 
tot  crude  readuc  pe  nesi  nţite  sănătatea;  bolnavul  simte  renăscându-i-se 
tinereţea  şi  forţele  (puterile).  Al  doilea,  nu  se  conformează  indigetărilor 
doftorului:  el  nu  voieşte  să  renunţe  la  obiceiurile,  cari  îi  plac.  el  se  dedă 
ca  şi  mai  înainte  la  o  viaţă  de  risipă,  nu-şi  împune  nici  un  frâu  poftelor 
sale  nici  în  mâncare,  nici  în  beutură,  nu  ia  nici  o  precauţiune  contra  ac¬ 
ţiunii  defavorabile  a  elementelor,  suprimă  leacurile,  cari  nu-i  sunt  pe  plac, 
şi  prin  toate  aceste  greşeli,  lasă  să  se  agraveze  boala  aşa  de  mult,  încât 
devine  în  curând  incurabilă  şi-l  conduce  în  mod  prematur  în  mormânt. 
Pronunţaţi-vă  înşi-vă:  care  din  cei  doi  bolnavi  se  iubeşte  mai  mult?  Care  se 
iubeşte  într’adevăr,  cel  dintâiu  sau  cel  din  urmă?  Care  lucră  în  chipul 
cel  mai  raţional,  cel  mai  folositor  pentru  firea  sa  bolnavă?  —  Ei  bine, 
noi  toţi,  fraţilor  mei,  suntem  bolnavi  duhovniceşte,  bolnavi  prif/ păcatul, 
care  decurge  din  căderea  protopărinţilor  noştri  sau  pe  care  noi  îl  facem 
înşi-nc. 

Cerescul  doftor  al  sufletelor  noastre,  Domnul  lisus,  dupăce  ne-a  lăsat 
—  pentru  a  săvârşi  vindecarea  noastră  —  leacul  în  veci  nesecat  al  sfintelor 
Taine  ale  bisericii,  ne-a  poruncit,  ca  în  întrebuinţarea,  ce  vom  face  de  ele, 
să  ne  lăpădăm  de  noi  înşine,  să  ne  lăsăm  fără  rezerve  în  puterea  ocâr- 
muirii  sale,  care  se  resumă  în  legea  credinţei  şi  a  moralităţii  evanghelice ; 
să  ne  silim  să  nimicim,  să  stângem  în  noi  păcatul  şi  tot  ceeace  are  apa¬ 
renţă  de  păcat;  să  ne  ferim  de  tot  ceeacc  ar  putea  să  devină  -  -  în  noi 
şi  afară  de  noi  —  o  încercare  pentru  virtutea  noastră  —  un  prilej  de  că¬ 
dere,  să  contribue  la  agravarea  plăgilor  noastre  spirituale,  să  strice  efica¬ 
citatea  leacurilor  graţiei.  Şi  iată,  că  o  anumită  seamă  de  creştini  urmează 
aceste  porunci  ale  Mântuitorului  lor;  se  împărtăşesc  cu  sfintele  Taine,  se 
lapădă  de  sine  însuşi;  susţin  o  luptă  necurmată  contra  poftelor  şi  a  re¬ 
lelor  lor  aplicări,  împotriva  ispitelor  şi  a  seducţiunei  lumei;  ei  omoară  în 

sine  tot  cceace  constitue  mădulările  omului,  cele  de  pe  pământ:  «curvia, 
necurăţia,  patima,  pofta  cea  rea  şi  lăcomia,  care  este  slujire  idolilor». 
(Colos.  III,  5),  şi,  tncet-încct,  ajutaţi  de  darul  lui  D-zeu,  se  curăţă  de  păcat, 
se  ridică  din  boalele  lor  duhovniceşti,  şi  cu  cât  înaintează  mai  mult  în  ab- 
negaţiune,  cu  atât  se  înalţă  în  desăvârşirea  morală  şi  se  împuternicesc  în 
vieaţa  spirituală.  Alţii  nu  primesc  instrucţiunile  dumnezeescului  Doftor  şi 
deşi  din  când  in  când  îşi  iau  refugiul  Ia  mântuitoarele  taine  ale  Bisericii, 
n’au  nici  un  fel  de  nelinişte  (habar)  de  propria  lor  îmbunătăţire,  rămân 
robi  ai  patimilor  lor,  se  lasă  cuprinşi  de  bucuriile  lumeşti,  îşi  dau  inimile 
lor  poftei  celei  oarbe  după  bunurile  din  lumea  aceasta,  îşi  fac  uitare  de 
Dumnezeu  şi  de  legea  lui,  şi  se  învârtoşează  în  fărădelegi,  ranele  lor  spi¬ 
rituale  ulcerează  (despre  bube)  aşa  de  tare,  încât  cad  într’o  incurabilă  ne- 
pocâire  şi  adesea  în  realitatea  morţii  sufleteşti.  Este  oare  de  lipsă  să  mai 
întrebăm,  care  din  aceşti  creştini  se  iubesc  mai  mult  pe  ei  insuş,  cari  lucră 
în  modul  cel  mai  potrivit  cu  firea  lor,  cari  reclamă  o  lecuire  morală?  Cine 
nu  recunoaşte  de  aci,  că  abnegaţiunea  formează  adevăratul  caracter  al  iu- 
birei,  ce  omul,  creştinul  şi-o  datoreşte  lui  insuş,  şi  că  a  nu  fi  însufleţit  de 
aceasta  însemnează  a  nu  te  iubi  pe  tine  însuţi,  însemnează  a’şi  fi  omul 
propriul  său  duşman  şi  a’şi  pierde  sufletul? 

Un  alt  scop  al  abnegaţiunei,  rezultatul  ei  sublim  şi  suprem,  pentru 
care  regenerarea  morală  nu  este  decât  un  mijloc,  este  fericirea  cea  veci- 
nică  de  dincolo  de  mormânt.  Creştinul  are  credinţă  în  vieaţa  veacului, 
ce  va  să  vie,  convins  fiind,  că  în  lăcaşurile  Tatălui  celui  ceresc  «îm¬ 
părăţia  a  fost  gătită  pentru  cei  drepţi  dela  întemeierea  lumei»  (Mat.  XXV, 
34),  şi  că  păcătoşii  «că  nedrepţii  nu  vor  moşteni  această  împărăţie  a  lui 
Dumnezeu»  (I.  Cor.  VI,  9).  Tot  asemenea  el  este  gata  pentru  toate  sacri¬ 
ficiile,  pentru  toate  luptele  în  vederea  curăţirii  sale  de  păcat,  ca  să  se  în¬ 
tărească  in  toate  cele  bune,  pentruca  să  fie  judecat  vrednic,  in  clipa  tre¬ 
cerii  peste  pragul  veciniciei  —  de  gustarea  din  bucuriile  împărăţiei  ceriu- 
rilor.  El  n’are  de  loc  odihnă  aci  pe  pământ, 1  el  duce  luptă  necurmată 
împotriva  vrăşmaşilor  mântuirei  sale  «el  stă  câteodată  până  la  sânge,  îm¬ 
potriva  păcatului  luptându-se»  (Ebrei.  XII,  4),  pentruca  să  dobândească 
pacea  cea  vecinică  întru  a  sa  patrie  sublimă.  El  îşi  refuză  plăcerile  sen- 
suale  şi  trecătoare  ale  acestei  lumi,  pentru  a-şi  asigură  fericirea  netrecă¬ 
toare  din  desfătările  cereşti.  El  nu-şi  adună  pe  pământ  comori,  ce  se  pot 
strică  şi  cari  se  sapă,  pentru  a-şi  adună  o  comoară  statornică  în  cer  (Mat. 
VI,  19 — 20).  intr’un  cuvânt:  creştinul,  lăpădându-se  de  sine  insuş,  îşi  pro¬ 
pune  să  câştige  cu  preţul  jertfele  timporare  şi  comparativ  uşoare,  sublimul 
privilegiu  al  fericirei  celei  vecinice.  Cine  nu  va  mărturisi,  că  conduita  lui 
este  reflexul  iubirei  celei  mai  întinse,  celei  mai  raţionale,  mai  întâi  faţă 
de  Dumnezeu,  apoi  faţă  de  sine  însuş?  Nu  se  iubeşte  pe  sine  însuş  bu¬ 
năoară,  acel  neguţător,  care,  cu  preţul  a  tot  felul  de  osteneli  şi  renunţări, 

1  «Eternitatea  va  fi  destul  de  lungă,  pentruca  să  ne  odihnim».  Cuvântul  e  al  ma¬ 
relui  Arnauld.  (Nota  traducătorului). 

ajunge  Ia  o  avere  frumoasă  ?  Nu  se  iubeşte  pe  sine  acel  savant,  care  nu-şi 
menajează  nici  puterile  nici  sănătatea,  pentru  a-şi  îmbogăţi  sufletul  cu  cu¬ 
noştinţe  vaste  şi  pentru  a  lucră  în  folosul  propriu  al  său  şi  cel  al  socie¬ 
tăţii?  Nu  se  iubesc  oare  pe  sine  însuş,  toţi  aceşti  lucrători  ai  vieţii  publice, 
cari  nu  dau  înapoi  în  faţa  nici  unei  jertfe,  pentru  a  ajunge  la  renume,  la 
onoruri  sau  la  glorie?  Şi  oare  se  iubeşte  întriadevăr  pe  sine,  acel  creştin, 
care  n’are  altă  dorinţă  decât  să-şi  satisfacă  în  decurs  de  câţiva  ani  de  zile 
poftele  inimei  sale,  pentru  a  se  lipsi  de  fericirea  cea  vecinică  a  cerului? 

Fraţilor  mei !  o  legătură  indisolubilă  împreună  între  olaltă  toate  cre¬ 
dinţele  noastre,  cari  —  sprijinindu-se  pe  o  temelie  comună,  purced  unele 
din  altele.  Asemenea,  pentru  omul,  care  nu  crede  în  Dumnezeu,  ca  fiinţă 
suverană,  care  nu  simte  în  el  un  suflet  liber  şi  nemuritor,  care  respinge 
viaţa,  ce  va  să  fie,  —  pentru  un  astfel  de  om  nu-  există  nici  lege  morală, 
nici  datorinţe;  pentru  el  nu  e  nici  o  diferinţă  între  binele  moral  şi  viţiu; 
înaintea  lui,  nu  există  nici  decum  alt  principiu  de  activitate  decât  egoismul, 
egoismul  absolut;  nu  există  alt  scop  în  viaţă  în  afară  de  plăcerile  pă¬ 
mânteşti,  materiale,  sensuale.  E  lucru  de  tot  simplu,  ca  în  ochii  unor  ase¬ 
menea  oameni,  abnegaţiunea  creştină,  întemeiată  pe  iubirea  de  Dumnezeu, 
îndreptată  spre  desăvârşirea  morală  şi  spre  dobândirea  fericirii  vecinice, 
să  pară  o  utopie  vrăşmaşă  firei  şi  dragostei  faţă  de  sine  însuşi.  Dar  pentru 
noi,  cari  din  cuvintele  Mântuitorului,  credem  în  Fiinţa  suverană,  in  demni¬ 
tatea  morală  şi  în  nemurirea  sufletelor  noastre,  pentru  noi,  abnegaţiunea 
creştină  nu  este  altceva,  decât  sarcina  cea  mai  legitimă,  cea  mai  simpatică 
firei  noastre,  expresiunea  iubirei  celei  mai  naturale,  celei  mai  înalte,  celei 
mai  adevărate  a  omului  pentru  sine  însuşi.  Pătrunşi  de  aceasta  convin¬ 
gere  «să  lăpădăm»,  fiind  credincioşi  ucenici  ai  lui  Hristos,  toată  îndoiala 
şi  «toată  mândria»  şi  prin  răbdare  să  alergăm  in  lupta,  care  este  pusă 
înaintea  noastră,  căutând  la  lisus  începătorul  şi  piinitorul  credinţei,  care 
ntră  astăzi  cu  mărire  în  Ierusalim  «şi  care  în  locul  bucuriei,  ce  eră  pusă 
înaintea  Lui,  a  răbdat  crucea  de  ocară  (Ebrei  XII,  1,  2),  şi  a  intrat  întru 
slava  sa»  (Luca  XXIV,  26)  cu  ajutorul  abnegaţiunei  şi  al  pătimirii  «şi  ne-a 
lăsat  nouă  pildă,  ca  să  urmăm  urmelor  lui»  (I  Petru  II,  21).  Amin. 

Traducere  după  Macarie  de  1.  Beleuţă. 

MIŞCAREA  LITERARĂ. 

Scrierile  părintelui  iconom  Al.  Petrescu  din  Craiova.  E  o  mare 

scădere  a  revistelor  bisericeşti  din  Ţară,  că  nici  una  nu  are  o  rubrică  bi¬ 
bliografică  permanentă,  care  să  ne  facă  cunoscute  scrierile  mai  de  seamă 
ce  apar  pe  terenul  teologiei.  Astfel  noi,  cei  de  aici,  numai  întâmplător  sau 
prin  legăturile  personale  ce  le  avem  cu  unii  bărbaţi  bisericeşti  de  acolo, 
putem  să  luăm  cunoştinţă  despre  ele.  Din  cauza  aceasta  pe  lângă  toată 
silinţa  ce  mi-am  dat-o  să  informăm  pe  cetitorii  noştri  asupra  scrierilor  bune 
ce  apar  în  limba  românească,  totuş  n’am  putut  ţinea  seamă  de  toate.  Do¬ 
vadă,  scrierile  asupra  cărora  atrag  în  cele  următoare  deosebita  atenţiune 
a  cetitorilor  şi  pe  cari  numai  în  zilele  trecute  le-am  putut  avea. 

Sunt  următoarele: 

1.  Cu  1 sus  pe  drumul  cătră  Golgota.  Pe  30  pagini,  format  mic,  se 
istorisesc  pe  baza  referatelor  evanghelice,  evenimentele  săptămânei  pati¬ 
milor  din  vieaţa  Mântuitorului,  Preţul  25  bani. 

2.  Istorisire  despre  naşterea  lui  Isus  Christos ,  prelucrare  după  Lew. 
Wallace,  autorul  frumosului  roman  Ben-Hur.  O  admirabilă  povestire  a  în¬ 
tâlnirii  Magilor,  a  călătoriei  lor  prin  Ierusalim  la  Vifleem  şi  a  naşterii  Mân¬ 
tuitorului,  căruia  au  venit  să  i-se  închine.  Pag.  51,  preţul  50  bani. 

3.  Iosafat,  traducere  după  Chr.  v.  Schmid.  O  istorisire  al  cărei  motiv 
e  luat  din  vechea  scriere  a  sf.  Ioan  Damaschin  «Vieaţa  cuvioşilor  părinţi 
Varlaam  şi  Iosafat»,  tradusă  în  româneşte  la  a.  1648  de  logofătul  Udrişte 
Năsturel.  Ne  arată  puterea  de  renaştere  a  vieţii  oamenilor  şi  a  popoarelor 
prin  adevărul  evangheliei.  Pag.  167,  preţul  1  leu  30  bani. 

4.  Coşuleţul  cu  flori.  Istorisire  morală.  Pag.  150,  preţul  1  leu  25  b. 

5.  Crucea  de  lemn.  Istorisire  morală.  Pag.  45,  preţul  50  bani. 

Amândouă  aceste  istorisiri  morale  după  vestitul  povestitor  Christoph 

von  Schmid,  sunt  pline  de  duioşie  şi  de  un  adânc  spirit  religios,  având 
darul  de  a  trezi  în  suflete  încrederea  în  răsplata  binelui  şi  în  părinteasca 
purtare  de  grije  a  lui  Dumnezeu  faţă  de  oameni.  Nu  am  destule  cuvinte 
să  recomand  toate  povestirile  de  sub  N-rii  2  —5  preoţilor  noştri  ca  să  le 
cetească  înşişi  şi  să  le  dee  spre  cetire  fiilor  şi,  mai  ales  pe  cele  două  din 
urmă,  ficelor  d-lor.  Tot  atât  de  călduros  Ie  recomand  atenţiunii  catiheţilor 
noştri  dela  şcoaiele  medii  şi  dela  cele  de  fete. 

6.  Cum  şi  ce  trebue  să  cugetăm  despre  Isus  Christos.  O  foarte  lumi¬ 
noasă  şi  convingătoare  expunere  a  dovezilor  pe  cari  se  sprijineşte  cre¬ 
dinţa  noastră  în  Mântuitorul.  Pag.  40,  preţul  50  bani. 

7.  Cei  mai  mare  bun  din  lume.  Traducere  după  Henry  Drummond, 
un  renumit  profesor  de  ştiinţele  naturale  la  universitatea  din  Glasgow 
(Anglia),  dar  care  a  pătruns  adânc  şi  în  spiritul  moralei  creştine,  pe  care 
îl  ştie  interpreta  cu  multă  profunditate  şi  într’o  formă  atrăgătoare  pentru 
oamenii  de  astăzi.  Din  acest  autor  a  mai  tradus  o  broşură  întitulată  «Pace 
vouă»  regretatul  catihet  dela  gimnaziul  nostru  din  Braşov  —  Făgărăşianu. 
In  scrierea  tradusă  de  păr.  icon.  Petrescu  se  dă  o  minunată  interpretare 
cap.  13  din  I.  ep.  a  ap.  Pavel  cătră  Corinteni,  în  care  se  vorbeşte  despre 
dragostea  creştină  —  cel  mai  mare  bun  din  lume.  Pag.  44,  preţul  75  b. 

Aceste  două  scrieri  din  urmă  merită  să  fie  cetite  nu  numai  de  preoţi, 
ci  şi  de  toţi  intelectualii  noştri. 

Toate  scrierile  acestea  se  pot  comandă  şi  prin  Librăria  arhidiecezană 
din  Sibiiu.  N.  B. 

10*. 

CRONICĂ  BISERICEASCĂ- CULTURALĂ. 

Cătră  cetitori.  Atragem  cetitorilor  noştri  atenţiunea  asupra  articolului  prim  din 
acest  lascicol  al  revistei,  în  care  P.  Cuvioşia  Sa  părintele  arhimandrit  şi  vicar  arhiep. 
Dr.  11.  Puşcariu  tratează  o  seamă  de  chestiuni  actuale  şi  de  mare  importanţă  pentru 
biserica  noastră. 

In  acelaş  timp  anunţăm  pe  cetitorii  noştri,  că  d-1  profesor  dela  facultatea  teolo¬ 
gică  din  Bucureşti,  Dr.  I  Mikălcescu ,  unul  dintre  cei  mai  distinşi  teologi  ai  noştri,  ne-a 
promis  preţioasa  D-sale  colaborare  la  această  revistă,  pe  care  o  începe  cu  acest  număr 
şi  pentru  care  îi  suntem  foarte  mulţumitori.  Astfel  revista  noastră  face  din  ce  în  ce 
progrese  spre  folosul  cetitorilor  ei. 

* 

t  Dr.  loan  Borcia,  distinsul  profesor  dela  şcoala  civilă  de  fete  a  Asociaţiunii, 
gingaşul  poet  şi  omul  de  o  modestie  şi  bunătate  rară,  a  trecut  la  cele  vecinice  în  etate 
de  abia  31  de  ani.  Prin  moartea  lui  neaşteptată,  şcoala  la  care  a  servit,  instituţiunile 
noastre  culturale  al  căror  membra  a  fost,  literatura  şi  cultura  poporului  nostru  -  au 
pierdut  un  muncitor  harnic,  talentat,  plin  de  devotament  şi  de  dragoste  sinceră.  N’a 
fost  om,  care  cunoscând  pe  acest  suflet  împodobit  cu  atâtea  însuşiri  frumoase  şi  ar¬ 
monic  împreunate  în  caracterul  său,  să  nu-1  fi  stimat  şi  iubit,  Ni-se  părea  lumea  mai 
bună  când  îl  ştiam  între  noi.  Cu  adânci  regrete  şi  cu  lacrătni  de  durere  l-am  însoţit  la 
lăcaşul  odihnei  de  veci...  Dumnezeu  să-l  primească  între  drepţii  săi. 

• 

Alegerile  de  ierarhi  din  Ţară.  După  cum  am  anunţat  în  numărul  trecut,  la  scaunul 
episcopesc  dela  Argeş  a  fost  ales  P.  S.  Sa  arhiereul  Calist  Botoşeneamil,  iar  la  Roman 
P.  S.  Sa  arhiereul  Teodosie  Ploeşteanal,  care  are  meritul  de  a  fi  tradus  în  româneşte 
câteva  volume  din  omiliile  sf.  loan  Gură  de  aur  la  epistolele  apost.  Pavel.  Cu  ocazia 
alegerii  şi  a  învestiturei  fiecare  a  promis  lucruri  vrednice  de  dorit  pentru  biserica  ro¬ 
mânească. 

Dar  atenţiunea  obştei  credincioşilor  s’a  îndreptat  asupra  nou  alesului  mitropolit- 
primat,  P.  S.  Sa  părintele  Conon  Aramescu  episcop  al  Huşilor,  de  a  cărui  persoană  şi 
activitate  se  leagă  cele  mai  bune  nădejdi  de  bine.  In  faţa  marelui  colegiu  electoral, 
nou  elesui  mitropolit  a  ţinut  o  remarcabilă  vorbire,  în  care  dupâ-ce  arată  importanţa 
pe  care  a  avut-o  biserica  în  trecutul  poporului  românesc,  scoate  la  iveală  cum  a  fost 
nesocotită  în  deceniile  din  urmă,  cum  a  rămas  în  urma  celorlalte  instituţii  ale  ţării,  cum 
bărbaţii  cu  educaţie  teologiţâ  s’au  ferit  de  a  întră  în  cler,  cum  şcolile  bisericeşti  au  fost 
laicizate,  autoritatea  episcopilor  micşorată,  iar  în  timpul  din  urmă  loviţi  cu  atacuri  per¬ 
sonale.  Pe  lângă  acestea,  vântul  scepticismului  şi  indiferentismului  religios  a  produs 
adevărată  devastare  în  suflete,  căci  biserica,  în  starea  în  care  se  găsea,  nu  i-a  putut 
opune  nici  o  rezistenţă. 

Dacă  înalt  P.  Sfinţia  Sa  părintele  mitropolit  primat  va  avea  şi  energia  necesară 
ca  să  lucreze  în  consecvenţă  cu  concluziunile  ce  se  impun  din  aceste  şi  asemenea  con¬ 
statări,  atunci  e  nădejde  de  o  îndreptare. 

O  legitimă  bucurie  a  produs  şi  la  noi,  ca  pretutindeni,  alegerea  P.  S.  Sale  arhie¬ 
reului  Nicodem  Băcăuanul  ca  episcop  la  Huşi.  Prea  Sfinţia  Sa  e  cel  mai  bun  cărturar 
din  corpul  vlădicesc;  a  scris  o  mulţime  de  opuri,  mai  ales  traduceri  şi  prelucrări,  diu 
ruseşte  şi  nemţeşte,  de  cari  a  fost  vorba  şi  în  această  revistă,  li  dorim  ani  mulţi  de 
muncă  spornică  în  via  Domnului. 

La  unul  dintre  locurile  vacante  de  arhierei  titulari  a  fost  recomandat  de  Sinod  şi 
confirmat  de  ministru  P.  Cuvioşia  Sa  arhim.  Teofil  Mihăilescu.  Cu  ocazia  alegerii  de 
arhierei  şi-au  arătat  cei  mai  mulţi  dintre  membrii  sf.  Sinod  toată  duşmănia  ce  o  poartă 
P.  C.  Sale  păr.  arhim.  hdiu  Scriban,  căci  au  preferit  să  dea  majoritatea  de  voturi  unor 
candidaţi  cari  nici  asemănă  nu  se  pot  cu  P.  C.  Sa.  In  acest  chip  înşişi  membri  sf.  Sinod 
dau  dovadă  .că  se  tem  de  cei  buni  şi  că  nu  doresc  sincer  îndreptarea  relelor  din  bise¬ 
rică.  Ministrul  a  fost  nevoit  să  ia  măsuri  de  desaprobare  faţă  de  o  asemenea  purtare  a 
membrilor  sf.  Sinod.  Dureros!  N.  B. 

Tipicul  cultului  religios. 

Cazuri  liturgice,  date  şi  indigitări  tipiconale  pe  luna  lui  Martie— Aprilie. 

Duminecă  în  25  Martie;  sfânta  şi  luminata  zi  a  Paştilor  şi  praznicul  Bunei- 
vestiri.  La  utrenie:  Preotul  îmbrâcându-se  în  cele  mai  luminate  odăjdii,  sub  cântarea 
«învierea  Ta  Christoase»  luând  icoana  învierii,  evanghelia  şi  cădelniţa  iese  cu  tot  po¬ 
porul  adunat  din  biserică  şi  aşezându-se  în  îaţa  tetrapodului  pus  la  intrarea  în  biserică, 
pune  pe  el  evanghelia  şi  icoana  învierii  şi-l  cădeşte  în  forma  crucii.  Face  începutul 
apoi  cu  binecuvântarea:  « Mărire  Sfintei  şi  cei  de  o  fiinţă  şi  de  vieaţă  făcătoarei  şi  ne¬ 
despărţitei  Treimi ».  Cântă  apoi  preotul  singur  tropariul  Paştilor.  După  stihurile  «să  învie 
Dumnezeu»,  «precum  se  stinge  fumul»  şi  celealalte,  cântăreţii  cântă  «Christos  a  înviat 
din  morţi».  Cântând  cântarea  «Incunjuraţi  popoarelor  Sionul»  şi  troparul  Paştilor  în- 
cunjurăm  biserica  de  3  ori.  Preotul  după  acestea  cântând  singur  până  la  «şi  celor  din 
mormânturi»  troparul  Paştilor,  înaintează  spre  uşa  bisericei,  iar  după  terminarea  tro¬ 
parului  de  câtră  cântăreţi  zice  de  3  ori  «Ridicaţi  boieri  porţile  voastre  să  între  împă¬ 
ratul  măririi)  aşa  cum  se  obicinueşte  la  sfinţirea  bisericilor.  Deschizându-se  uşa  bisericii 
cântăreţii  cântă  troparul  Paştilor,  apoi  «mărire  -şi  acum»  troparul  Buneivestiri  «Astăzi 
este  începătura  mântuirii  noastre».  Terminate  acestea  preotul  zice  ectenia  cea  mare  de 
începere  după  a  cărei  vosglas  se  începe  imediat  canonul  Paştilor,  şi  al  Buneivestiri,  aşa 
eâ  irmosul  prim  al  fieştecărei  pesne  fără  stih  îl  cântă  preotul,  iar  celelalte  irmoase  cu 
stihul  «Christos  a  inviat  din  morţi»  le  cântă  stranele.  După  fieşteeare  peasnă  a  cano¬ 
nului  se  face  ectenie  mică.  La  peasna  a  3-a  cântăm  condacul,  icosul  şi  ipacoiul  Paştilor 
iar  la  peasna  a  6-a  condacul  şi  icosul  Buneivestiri.  Tot  aci  cântăm  prohimenul  Bunei¬ 
vestiri  «Binevestiţi  din  zi  în  zi  mântuirea  Dumnezeului  nostru»  cu  stihul  lui  apoi  «toată 
suflarea»  de  treiori  şi  evangelia  utreniei  a  Buneivestiri,  dela  Luca  «In  zilele  acelea  scu- 
!ându-se  Mariam».  După  evangelie  strana  ceteşte  «învierea  lui  Christos»  şi  cântă  «în¬ 
viind  Isus  din  mormânt»  de  câte  3-ori.  La  peasna  a  9-a  nu  se  cântă  «măreşte  suflete  al 
meu*,  ci  pripelele  acestei  pesne  din  penticostariu  şi  pripelele  Buneivestiri  din  mineiu. 
La  sfetilnâ  cântăm  a  Paştilor  Cu  trupul  adormind»  odată,  «mărire  — •  mai  marele  voevod 
al  puterilor  îngereşti»,  «şi  acum  —  Bucură-te  Născătoare  de  Dumnezeu,  izbăvirea  blă- 
stămului  lui  Adam»,  ambele  din  mineiu.  La  hvalite  cântăm  întâiu  4  stihiri  ale  glasului  1 
din  octoih  apoi  stihirile  Paştilor  cu  stihul  «să  învie  Dumnezeu  şi  să  se  risipească  vrăş¬ 
maşii  lui»  şi  cu  celelalte  din  penticostariu.  Hvalitele  le  încheiem  cu  «Mărire  —  Taina 
cea  din  veac  se  descopere  astăzi  şi  Fiul  lui  Dumnezeu  fiul  omului  se  face»  pe  glas  2, 
«şi  acum  —  Ziua  învierii  şi  să  ne  luminăm  cu  prâzntiirea».  Se  face  după  acestea  săru¬ 
tarea  evangeliei  şi  a  icoanei  învierii,  cari  spre  acest  scop  sunt  puse  pe  tetrapod  şi  stra¬ 
nele  cântă  tropariul  «Christos  a  înviat».  După  sărutare  preotul  ceteşte  lin  şi  spre  înţe¬ 
lesul  tuturor  cuvântul  de  învăţătură  a  lui  loan  Gură  de  Aur  <De  este  cineva  binecredin- 
cios ».  Se  cântă  apoi  tropariul  lui  loan  Gură  de  Aur  «Din  gura  ta  ca  nişte  lumină  de 
foc  strălucind  darul»  şi  după  ectenia  «Milueşte-ne  Dumnezeule»  şi  a  celor  6  cereri  preotul 
face  otpustul. 

La  liturgie:  în  loc  de  «Binecuvintează  suflete  al  meu»,  înainte  de  «Unule  Născut» 
şi  în  loc  de  fericiri  se  cântă  antifoanele  penticostarulni.  După  Vohod  cântăm  troparul 
Paştilor  de  3-ori,  «Mărire»  troparul  Buneivestiri,  «şi  acum»  condacul  Paştilor.  Apostolul 
şi  evangelia  Paştilor  şi  a  Buneivestiri.  în  loc  de  «Cuvine-să  cu  adevărat»  cântăm  ir¬ 
mosul  Paştilor  şi  la  priceastnă  «Cu  trupul  lui  Christos  vă  cuminecaţi»  şi  a  Buneivestiri. 
La  sfârşitul  liturgiei  în  loc  de  «Bine  e  cuvântat  cel  ce  vine  întru  numele  Domnului»  şi 
în  loc  de  «Văzut-am  lumina  cea  adevărată»,  «Să  se  umple  gurile  noastre»  şi  «Fie  nu¬ 
mele  Domnului  binecuvântat»  se  cântă  «Christos  a  înviat  din  morţi». 

în  sfânta  şi  luminata  zi  a  Paştilor  la  vecernie.  După  binecuvântare  dela  preot 
se  zic  stihurile  şi  se  cântă  troparul  Paştilor  ca  ia  începutul  utreniei.  După  ectenia  cea 
mare  de  începere  urmează  «Doamne  strigat-am»  cu  stihirile  pe  6  dela  glas  2  din  oc- 

toic  «mărire  —  Landa  de  mântuire  cântând»,  «şi  acum  —  Trecut-a  umbra  legii»,  tot 
dela  acest  glas.  Vohodul  se  face  cu  evangelia.  «Lumină  lină»  şi  prohimenul  «Cine  este 
Dumnezeu  mare  ca  Dumnezeul  nostru,  Tu  eşti  Dumnezeu  carele  faci  minuni»  cu  sti¬ 
hurile  lui.  După  cetirea  evangeliei  urmează  ectenia  «Să  zicem  toţi»  cu  imnul  de  seara 
«Invredniceşte-ne  Doamne-.  După  al  2-lea  vosglas  al  ecteniei  celor  6  cereri  se  cântă 
stihoavna  glasului  2  şi  stihirile  Paştilor  pe  melodia  troparului  5.  După  stihoavnă  tro¬ 
parul  Paştilor  de  3-ori  şi  otpustul. 

Luni  în  26  Martie,  a  2-a  zi  de  Paşti.  La  utrenie:  începutul  cu  «Mărire  sfintei 
şi  cei  de  o  fiinţă  şi  nedespărţitei  Treimi»  şi  cu  cântarea  troparului  Paştilor  şi  a  stihu¬ 
rilor  ca  în  ziua  primă.  După  ectenia  cea  mare  canonul  aşa  după  cum  s’a  cântat  în  ziua 
primă.  La  hvalite  se  pun  4  stihiri  ale  glasului  2  şi  5  stihiri  ale  Paştilor  pe  glas  5  cu  ' 
«Mărire  şi  acum»  după  doxologie  urmează  tropariul  «Christos  a  înviat»  şi  liturgia  aşa 
după  cum  s’a  arătat  în  prima  zi  a  Paştilor. 

Luni  a  2-a  zi  de  Paşti.  La  vecernie :  După  binecuvântare  dela  preot  se  cântă 
tropariul  paştilor  cu  stihurile.  Preotul  zice  ectenia  cea  mare  de  începere  şi  strana  cântă 
Doamne  strigat-am  pe  melodia  glasului  3  cu  5  stihiri  şi  «mărire».  «Ceice  stăm  cu  ne¬ 
vrednicie  în  prea  curată  casa  Ta»  şi  acum  «Cum  să  nu  ne  mirăm».  După  vohod  «Lu¬ 
mină  lină»  şi  prohimenul  «Dumnezeul  nostru  în  cer  şi  pe  pământ  toate  câte  a  vrut  a 
făcut»  şi  stihurile  lui.  Ectenia  «Să  zicem  toţi».  «Invredniccşte-ne  Doamne»,  «să  plinim 
rugăciunile  noastre»  şi  stihovna  cu  stihira  glasului  3  <  Christoase  cela  ce  cu  patima  Ta  - 
şi  cu  stihurile  paştilor  şi  otpustul. 

Precum  s’a  făcut  utrenia  şi  vecernia  de  Luni  a  doua  zi  de  Paşti  aşa  se  face  şi  în 
celelalte  zile  a  săptămânei  luminate,  numai  glasurile  se  schimbă,  Marţi  fiind  la  rând 
glas  3,  Mercuri  glas  4,  Joi  glas  5,  Vineri  glas  6,  Sâmbătă  glas  8. 

Sâmbătă  în  31  Martie  La  vecernie:  Preotul  dă  binecuvântarea  zicând:  «Bine 
eşti  cuvântat  Dumnezeul  nostru  totdeauna  acum  şi  pururea  şi  în  vecii  vecilor».  După 
«amin»,  strana  ceteşte  psalmul  de  seara  şi  catisma  prescrisă.  După  vosglasul  ecteniei  celei 
mari  se  cântă  «Doamne  strigat-am».  Aici  nimic  nu  se  cântă  din  Octoih  sau  din  mineiu, 
ci  numai  din  Penticostariu.  După  «Mărire  şi  acum»  la  Doamne  strigat-am  se  face  vohod 
şi  se  ceteşte  «Lumină  lină»  şi  prohimenul  de  Sâmbătă  seara.  Celelalte  părţi  ale  vecer¬ 
niei  ca  de  obiceiu:  «Ectenia  să  zicem  toţi»,  «Invredniceşte-ne»  Doamne»,  ectenia  celor 
6  cereri  şi  stihoavna  penticostnriului  cu  «Mărire  şi  acum»,  «lubitorule  de  oameni,  mare 
şi  neasemănată»  este  mulţimea  îndurărilor  Tale»  tot  din  penticostar  «Acum  slobozeşte» 
«Prea  sfântă  Treime»  «Tatăl  nostru»  şi  tropariul,  «Pecetluit  fiind  mormântul  vieaţă  din 
mormânt  ai  părăsit»  şi  otpustul. 

Duminecă,  în  1  Aprilie,  Dumineca  a  2-a  după  Paşti  a  Tomei.  La  utrenie: 
După  binecuvântare  «Christos  a  înviat»  de  3-ori,  odată  dela  preot  şi  de  2-ori  dela  strane. 
Se  ceteşte  psalmul  «Auză-te  Domnul»  şi  se  zice  ectenia  cea  mare  de  începere.  După 
vosglas  pe  melodia  troparului  glasului  7  «Dumnezeu  este  Domnul»  de  4-ori  şi  însuş 
troparul  de  3-ori  cu  «Mărire  şi  acum». 

După  ectenia  mică  se  cetesc  stihologiile  catismei  şi  se  cântă  seria  primă  de 
sedelne  din  penticostar.  După  a  11-a  eetenie  mică  urmează  seria  a  2-a  a  sedelnelor 
din  penticostar  şi  Polileut  cu  pripeleie  acestui  praznic.  Eetenie  mică  şi  sedealna  Poli- 
ieului  antifoanele  glasului  4  dela  sărbători  şi  prohimenul  «Laudă  lerusalime  pe  Domnul». 
Evanghelia  utreniei,  -învierea  lui  Christos  văzând»  psalm  50.  «Mărire»  «pentru  rugă¬ 
ciunile  apostolilor  «şi  acum»  «Pentru  rugăciunile  Născătoarei  de  Dumnezeu.  Stihira  gla¬ 
sului  6  «înviind  lisus  din  mormânt».  Preotul  zice  ectenia  «Mântueşte  Doamne  poporul 
Tău»  după  a  cărei  vosglas  strana  cântă  catavasiile  Paştilor.  La  peasna  a  3-a  îpacoiul 
«Precum  ai  venit  în  mijlocul  învăţăceilor  Tăi  Christoase*  iar  la  peasna  a  6-a  condacul 
şi  icosul  penticostarului.  La  peasna  a  9-a  nu  cântăm  «Măreşte  suflete  al  meu»  ci  pri- 
pelele  canonului  cu  «Luminează-te,  Lumiuează-te»  la  sfârşitul  lor.  După  ectenia  mică 
Sfânt  este  Demnul»  şi  sitlilna  ptnticcsif.iiilti  <u  •Mâine  ţi  acvm»,  «Astăzi  primăvaia 

miroseşte».  La  hvalite  se  cântă  numai  stihirile  penticostalului  pe  4  cu  «mărire».  «După 
8  zile  dela  scularea  Ta»  şi  «acum»  «Prea  binecuvântată  eşti*  şi  doxologia  cea  mare 
ambele  pe  melodia  troparului  glasului  1. 

Sâmbătă  în  7  Aprilie.  La  vecernie:  La  «Doamne  strigat-am»  cântăm  7  stihiri 
ale  învierii  din  octoic  şi  trei  din  penticostar;  «Mărire  -  Mironosiţele  muieri  la  mor¬ 
mântul  Tău  ajungând»,  «şi  acum»,  dogmatica  glasului  de  rând  (glas  2)  din  octoic. 
La  stihoavnă  cântăm  o  stihire  a  glasului  de  rând  şi  stihirile  Paştilor,  «mărire  —  Pre 
Tine  celace  te  îmbraci  cu  lumina  ca  cu  o  haină»,  «şi  acum  -  ziua  învierii  şi  să  ne 
luminăm  cu  prăznuirea».  După  «Tatăl  nostru»  urmează  tropariul  glasului  «Când  Te-ai 
pogorît  la  moarte»,  «mărire  —  losif  cel  cu  bun  chip»,  «şi  acum  —  Mironosiţele  muieri» 
şi  otpustul. 

Duminecă  în  8  Aprilie,  Dumineca  a  3-a  după  Paşti  a  mironosiţelor  glas  2 
voscr.  4.  La  utrenie:  La  «Dumnezeu  este  Domnul»  cântăm  troparele  dela  încheierea 
vecerniei  (al  învierii  de  2-ori).  După  caitisme  urmează  cele  2  serii  de  sedelne  ale  oc- 
toicului  cu  troparele  învierii  «Soborul  îngeresc»  şi  antifoanele  glasului.  După  evanghelia 
utreniei  se  ceteşte  «învierea  lui  Christos»  de  3-ori  şi  psalmul  50  odată.  Catavasiile- 
Paştilor.  După  peasna  a  3-a  punem  condacul  şi  icosul  Paştilor  şi  sedealna  mironosi¬ 
ţelor  din  penticostar.  La  peasna  a  9-a  în  loc  de  «măreşte  suflete  al  meu».  «Ceeace  eşti 
mai  cinstită»  cântăm  irmoasele  acestei  pesne  din  penticostar.  Sfetilna  Paştilor,  «mărire, 
--  şi  acum  —  Muieri  auziţi  glas  de  bucurie»  sfetilna  Mironosiţelor.  La  hvalite  punem 
toate  stihirile  octoihului.  «Mărire'»  stihira  evangheliei,  «şi  acum  —  Preabinecuvântatâ 
eşti»  şi  doxologia  cea  mare,  ambele  pe  antifonul  glasului  2. 

Sâmbătă  în  14  Aprilie.  La  vecernie:  La  «Doamne  strigat-am»  punem  7  stihiri 
ale  glasului  3  din  octoic  şi  3  stihiri  a  penticostariului.  «Mărire  — -  Suitu-s’a  Isus  în  ie¬ 
rusalim  la  scăldătoarea  oilor»,  «şi  acum  -  Cum  să  nu  ne  mirăm  de  naşterea  Ta  cca 
dumnezeiască  bărbătească»  dogmatica  glasului. 

La  stihoavnă  cântăm  o  stihire  a  glasului  3  din  octoic  apoi  stihirile  paştilor  cu 
stihurile  lor.»  «Mărire  —  In  pridvorul  lui  Solomon,  acolo  şedea  mulţime  de  bolnavi», 
«şi  acum  Ziua  învierii  şi  să  ne  luminăm  cu  prăznuirea»  stihira  paştilor. 

După  «Tatăl  nostru»  cântăm  tropariul  glasului  3  «Să  se  veselească  cele  cereşti», 
•-mărire  —  şi  acum  —  Pre  tine,  ceeace  ae  ai  mijlocit  mântuirea  neamului  nostru»  şi 
otpustul. 

Duminecă  în  15  Aprilie,  Dumineca  a  4-a  după  paşti  a  slăbănogului  glas  3 
voscr.  5.  La  utrenie:  La  «Dumnezeu  este  Domnul»  cântăm  Iropareie  dela  încheierea 
Vecerniei.  Urmează  apoi  slujba  din  octoic  regulat  cu  cetirea  de  3  ori  a  «Învierea  lui 
Christos  văzând»  după  evangelia  utreniei  şi  cu  psalm.  50.  Catavasiile  paştilor.  Cu  con¬ 
dacul  şi  icosul  Paştilor  şi  sedealna  slăbănogului  la  peasna  a  3-a  şi  cu  condacul  şi  icosul 
slăbănogului  la  peasna  a  6-a.  La  peasna  a  9-a  şi  aici  în  loc  de  imnul  Născătoarei  punem 
irmoasele  acestei  pesne.  Sfetilna  Paştilor,  «mărire  —  şi  acum  —  Venit-a  la  scăldătoarea 
oilor  iubitorul  de  oameni»  Hvalitele  octoicului  le  încheiem  cu  «mărire  -  Doamne,  pe 
slăbănogul  nu  scăldătoarea  l-a  vindecat»  şi  pe  troparul  glasului  3  «şi  acum  —  Prea 
binecuvântată  eşti»  şi  doxologia  cea  mare. 

Sâmbătă  în  21  Aprilie.  La  vecernie :  După  începutul  arătat  la  vecerniile  Sâmbe- 
telor  trecute  «Doamne  strigat-am»  cu  stihirile  pe  10  şi  anume  4  stihiri  din  octoic  a  gla¬ 
sului  4,  3  ale  înjumâtăţirii  praznicului  şi  3  ale  samarinencei  din  penticostar.  «Mărire  — 
Lângă  puţul  lui  Iacob  aflând  Iisus  pe  Samarineanca»,  «şi  acum»  dogmatica  glasului  4 
«Prorocul  David,  care  pentru  Tine  este  şi  a  lui  Dumnezeu  părinte».  Vohod  —  Lumină 
lină  —  ectenia  «să  zicem  toţi»  şi  a  celor  6  cereri  cu  «Invredniceşte-ne  Doamne»  între 
ele.  Stihoavna  cu  o  stihire  a  glasului  4  şi  cu  stihirile  Paştilor.  «Mărire  — ■  Când  Te-ai 
arătat  pe  pământ  Christoase  Dumnezeule»,  «şi  acum  —  Injumătăţindu-se  praznicul»  din 

penticostar,  sau  stihira  Paştilor  «Ziua  învierii  şi  să  ne  luminăm  cu  prăznuirea».  După 
«Tatăl  nostru»  troparul  învierii  a  glasului  4,  «mărire  —  şi  acum»  a  înjumătăţiră  praz¬ 
nicului  şi  otpust. 

Duminecă  în  22  Aprilie,  Dumineca  a  5-a  după  Paşti  a  Samarinenei  glas  4 
voscr.  7.  La  utrenie:  începutul  ca  de  nbiceîu.  La  «Dumnezeu  este  Domnul  troparul 
glasului  4  de  2-ori,  «mărire,  şi  acum»  al  înjuinătăţirii  praznicului,  sedelnele  glasului  4 
«soborul  îngeresc»,  ipacoiul  şi  antifoanele  glasului,  evanghelia  utreniei  a  7-a.  Catavasiile 
Paştilor.  La  peasna  a  3-a  condacul  şi  icosul  înjumătâţirii  şi  sedealna  samarinencei  cu 
«mărire,  şi  acum»,  la  peasna  a  6-a  condacul  şi  icosul  samarinencii,  iar  Ia  peasna  a  9-a 
în  loc  de  «măreşte  suflete  al  meu  —  Ceeace  eşti  mai  cinstită»  cântăm  irmoasele  acestei 
pesne.  Sfetilna  Paştilor,  «mărire»  a  samarinencei  «şi  acum»  a  înjumătâţirii.  La  hvalite 
se  pun  8  stihiri,  6  ale  octoicului  şi  2  ale  samarinencii  din  penticoslar.  «Mărire  —  Izvorul 
începerii  de  vieaţă  lisus  Mântuitorul  nostru»,  «şi  acum  —  Prea  binecuvântată  eşti»  şi 
doxologia  cea  mare,  ambele  pe  melodia  antifonului  dela  glas  4. 

Duminecă  în  22  Aprilie.  La  vecernie:  începutul  cu  binecuvântare,  cetirea  psal- 
■  inului  de  seara,  ectenia  cea  mare  de  începere.  La  «Doamne  strigat-am»  cântăm  8  stihri, 
3  ale  penticostarulni  şi  5  ale  mineiului.  «Mărire  -  După  vrednicia  numelui  ai  vieţuit 
ostaşule  Oeorge»,  «şi  acum  —  Injumătăţindu-se  praznicul»  din  penticostar.  Vohod  — 
Lumină  lină  —  prohimenul  zilei  —  paremiile  mineiului  -  ectenia  «să  zicem  toţi»  - 
îuvredniceşte-ne  Doamne  —  ectenia  celor  6  cereri  şi  stihoavna  cu  stihirile  mineiului, 
şi  cu  mărire  -  Pe  diamantul  răbdării  cel  înţelegător»,  «şi  acum  Injumătăţindu-se 
praznicul»  din  penticostar.  După  «Tatăl  nostru»  cântăm  troparul  înjumătâţirii  prazni¬ 
cului,  «mărire»  al  sfântului  «şi  acum»  iar  a!  înjumătâţirii  şi  otpust. 

Luni  în  23  Aprilie,  Sfântul,  măritul  marele  mucenic,  purtătorul  de  biruinţe 
Oeorge.  La  utrenie :  La  «Dumnezeu  este  Domnul»  cântăm  troparele  dela  încheierea 
vecerniei.  Seria  primă  de  sedelne  o  cântăm  din  penticostar  iar  a  2-a  din  mineiu  a 
Sfântului.  Urmează  Polileul  cu  pripelele  sfântului  -  ectenie  -  sedelnele  Polileului  din 
mineiu  —  antifoanele  glasului  4  dela  sărbători  cu  prohimenul  «Dreptul  ca  finicul  va  în¬ 
flori  şi  ca  Cedrul  cel  din  Livau  se  va  înmulţi»  cu  stihul  Iui.  Evanghelia  utreniei  dela 
Luca :  «Zis-a  Domnul  ucenicilor  săi:  nimic  nu  este  acoperit»  -  Învierea  lui  Christos 
psalmul  50  —  «mărire  —  Pentru  rugăciunile  purtătorului  de  chinuri  Georgie»,  —  «şi 
acum  —  Pentru  rugăciunile  Născătoarei»  —  stihul  «milueşte-mă  Dumnezeule»  cu  stihira 
mineiului  “Astăzi  toată  lumea  se  luminează»  şi  catavasiile  Paştilor.  La  peasna  a  3-a 
sedelnele  mineiului  cu  «mărire»,  «şi  acum»  sedealna  Injumătăţirii  praznicului,  iar  Ia 
peasna  a  6-a  condacul  şi  icosul  mineiului.  La  peasna  a  9-a  cântăm  şi  îrnnu!  Născă¬ 
toarei  de  Dumnezeu  «măreşte  suflete  al  meu  -  Ceeace  eşti  mai  cinstită».  Sfetilna  mi- 
neiului  o  cântăm  de  două-ori,  «mărire  —  şi  acum»  a  înjumătâţirii.  La  hvalite  punem 
stihirile  pe  8,  4  ale  penticostarulni  şi  4  ale  mineiului.  Hvalitele  le  încheiem  cu  «mărire 
—  Răsărit-a  primăvara,  veniţi  să  ne  desfătăm»  «şi  acum  —  Injumătăţindu-se  praznicul 
Paştilor  Te-ai  suit  în  sfinţita  biserică»  şi  doxologia  cea  mare  pe  melodia  antifonului 
glasului  8. 

Duminecă  în  29  Aprilie,  Dumineca  a  6-a  după  Paşti  a  orbului,  glas  5,  voscr.  8. 

Alât  Sâmbătă  seara,  vecernia,  cât  şi  în  aceasta  zi  utrenia  se  face  întru  toate  ca  vecernia 
şi  utrenia  din  Dumineca  slăbănogului,  cu  deosebirea  că  acum  e  glas  5  la  rând  şi  Că  la 
hvalite  se  cântă  7  stihiri  ale  învierii  din  octoic  şi  numai  uua  a  orbului  din  penticostar. 

Cantor. 


